
În 1880, Lev Nikolaevici Tolstoi începe să critice în scrierile sale Biserica 
Ortodoxă, acuzând-o că e preocupată numai de ritualuri și dogme, fără 
să-i pese de învățătura originară a lui Isus. Deși cenzura împiedică publi- 
carea cărților în care își exprimă aceste idei, poziţia lui Tolstoi e bine- 
cunoscută, ceea ce face ca în 1901 Sinodul Bisericii Ortodoxe Ruse să-l 
excomunice. În scrisoarea de răspuns la decizia Sinodului, Tostoi spune: 
„Am început prin a iubi credința mea ortodoxă mai mult decât liniștea 
mea, apoi am iubit creștinismul mai mult decât biserica mea, acum însă 
iubesc adevărul mai mult decât orice pe lume. Și chiar și acum pentru 
mine adevărul se suprapune cu creștinismul, așa cum îl înțeleg eu“. Tolstoi 
moare în 1910, după ce refuzase ferm să se întoarcă în sânul Bisericii. E 
înmormântat fără fast într-o pădure lângă Iasnaia Poliana. 

PREFAŢĂ 


Evanghelia pe scurt este, așa cum remarcă autorul însuși în 
primele rânduri ale Cuvântului înainte, „un extras dintr-o lucrare 
mai amplă, care există în manuscris, dar a cărei publicare nu este 
îngăduită în Rusia“. 

Lucrarea mai amplă la care face referire Tolstoi, și pe care 
el o vede ca pe un tot unitar, a fost publicată în cele din urmă, în 
volume separate, mai întâi în Elveţia, și cuprinde următoarele 
titluri: 

— Ispoved | „Spovedanie“, scrisă între 1879 și 1880], M. Elpidine, 
Geneva, 1884 (titlul iniţial este cel indicat în Cuvântul înainte 
al autorului); trad. rom. Anca Irina Ionescu, Spovedanie, Herald, 
Bucureşti, 2016; 

— Kritika dogmaticeskogo bogoslovia |„Critica teologiei dog- 
matice“, 1880], 2 vol., M. Elpidine, Geneva, 1891—1896; 

— Soedinenie i perevod cetîrioh Evanghelii |„O unificare și tra- 
ducere a celor patru Evanghelii“, scrisă între 1880 și 1881], 3 vol., 
M. Elpidine, Geneva, 1892—1894; 

— V cem moia vera? |„În ce constă credința mea?“, 1884], M. Elpi- 
dine, Geneva, 1886.! 

Evanghelia pe scurt este un text care a rezultat din partea a treia 
a operelor enumerate mai sus și, potrivit unei note a ediției ruse 


1. Cf. L. Tolstoy, The Gospel in Brief, Croydon/ Walter Scott, London, 
1896, „Note“ [Nota editorului], pp. v—vi. 

online, are o istorie interesantă.' Neputând fi tipărită în Rusia, 
lucrarea a circulat multă vreme în copii manuscrise și litografii. 

O primă ediție (parțială) tipărită a apărut în traducere engleză 
în anul 1885, cuprinzând însă doar Cuvântul înainte și intro- 
ducerile la fiecare capitol, omițându-se retraducerea și parafra- 
zarea versetelor evanghelice corespunzătoare.” 

Prima ediție completă a Evangheliei pe scurt a apărut în 
Elveţia, în limba rusă, fiind, din păcate, tipărită după o copie 
deficitară și cuprinzând numeroase greșeli de tipar“. De aceea, 
pentru traducerea românească am preferat să pornim de la 
ediția în limba germană”, practic prima ediție de încredere. 


Cele patru mari lucrări menţionate, precum și Evanghelia 
pe scurt nu puteau apărea în Rusia din cauza opoziției cenzurii 
țariste, care, încă din secolul al XVI-lea, veghea la ortodoxia tu- 
turor publicaţiilor realizate în țară sau importate din străinătate 
și care, cu timpul, și-a extins activitatea și în domeniul politic și 
moral. La sfârșitul secolului al XIX-lea, în perioada în care scria 
Tolstoi, puteau fi interzise sau revizuite de cenzură nu numai 
orice publicaţii ce aduceau atingere bunelor moravuri sau auto- 


A 


1. Cf. N.N. Guseva, „Kommentarii. Istoria pisania i peceatania“, în 
Lev Nikolaevici Tolstoi, Kratkoe izlojenie Evanghelia, ed. online, 
http://tolstoy-lit.ru/tolstoy/religiya/kratkoe-izlozhenie-evangeliya/ 
kommentarii.htm, accesată la 20.03.2017. 

2. Sub titlul „The Spirit of Christ's Teaching (A Commentary on 
the Essence of the Gospel)“, în Leo Tolstoy, Christs Christianity, Kegan 
Paul, Trench & Co., London, 1885, pp. 315—384, care mai cuprindea și tradu- 
ceri din Spovedanie și În ce constă credința mea, 

3. Kratkoe izlojenie Evanghelia, M. Elpidine, Geneva, 1890. 

4. Cf. N.N. Guseva, loc. cit. 

5. Kurze Auslegung des Evangeliums, trad. F.W. Ernst, Steinitz, Berlin, 
1891. Această ediţie a fost urmată de o replică un an mai târziu: Kurze 
Darlegung des Evangelium, trad. P. Lauterbach, Reclam, Leipzig, 1891. 

rității statului, ci și cele care nu corespundeau învățăturilor Bise- 
ricii Ortodoxe sau tradiţiilor și riturilor liturgice ale acesteia; 
mai mult, aceste exigente nu se aplicau doar lucrărilor religioase, 
ci și operelor literare, științifice sau artistice.! Așa se face că lucră- 
rile cenzurate ale lui Tolstoi au putut vedea lumina zilei și în 
Rusia abia după Revoluţia din 1905, în urma căreia, deși țarul 
îşi menținea puterea autocratică, cetățenilor le-au fost acordate 
unele drepturi democratice. 

Motivele pentru care aceste lucrări fuseseră cenzurate sunt 
aceleași cu cele care au dus la ruperea lui Tolstoi de Biserica 
Ortodoxă, în care fusese botezat. De obicei se vorbește despre 
„afurisirea“ sau „excomunicarea“ marelui scriitor, însă hotărârea 
Sfântului Sinod din 1901 referitoare la Tolstoi nu folosește ex- 
plicit cei doi termeni, ci doar constată că acesta s-a desprins 
intenționat de comuniunea cu Biserica, așa cum a declarat și 
scriitorul însuși, în mai multe rânduri. Documentul bisericesc 
îl numește totuși „învățător mincinos“ (|jeucitel), deoarece își fo- 
losește talentul pentru a răspândi, în scris și prin viu grai, idei 
care se opun învățăturii Bisericii: îl tăgăduiește pe Dumnezeul 
personal și viu în Sfânta Treime, neagă dumnezeirea lui Isus 
Hristos, nașterea lui din Fecioară, nu recunoaște viața de după 
moarte și răsplata, respinge lucrarea Sacramentelor (Tainelor), 
disprețuind mai ales Sfânta Euharistie.? 

Deși, stricto sensu, nu a fost vorba de afurisire sau excomu- 
nicare, prietenii și familia au perceput hotărârea Bisericii în 


1. Cf, Benjamin Rigberg, „The Tsarist Press Law, 1894—1905“, Jahrbücher 
für Geschichte Osteuropas, Neue Folge, vol. 13, fasc. 3 (sept. 1965), pp. 331—343, 
aici 333. 

2. Hotărârea Sfântului Sinod al Bisericii Ortodoxe Ruse din 20-22 
februarie 1901, apud Martin George, „Lev Tolstoj — nichtchristlich oder 
christlich, konfessionslos oder orthodox?“, în Reinhard Flogaus, Jennifer 
Wasmuth (eds), Orthodoxie im Dialog. Historische und aktuelle Perspektiven. 
Festschrift für Heinz Ohme, De Gruyter, Berlin/Boston, 2015, pp. 197—250, 
aici 215—216. 

acest sens. Încă din timpul vieții sale, chiar unii teologi orto- 
docși i-au luat apărarea, iar ulterior numeroase publicații de 
specialitate au dezbătut problema credinței lui Tolstoi, încer- 
când să lămurească dacă marele scriitor mai putea fi numit 
creștin sau nu. În 2001, stră-strănepotul lui, Vladimir Tolstoi, 
a cerut reanalizarea „excomunicării“ lui Lev Tolstoi, care avu- 
sese loc cu o sută de ani în urmă. Purtătorul de cuvânt al 
Patriarhiei Moscovei a răspuns atunci că ideile lui Tolstoi sunt 
și azi „la fel de eretice ca și în timpul vieții sale [...]. Cei care-l 
citesc trebuie să fie tari în credință, fiindcă pe cei care nu sunt 
aceste «învățături» i-ar putea ispiti [...]. Nimeni nu va șterge 
motivele anticreștine“ din lucrările lui Tolstoi, iar autorul „nu 
le mai poate corecta acum". 


Într-adevăr, convingerile lui Tolstoi enumerate în hotărârea 
Sfântului Sinod nu corespund învățăturii Bisericii Ortodoxe 
(de altfel, nici a celei catolice și, măcar în parte, nici a celor pro- 
testante). De aceea, Evanghelia pe scurt reprezintă interpretarea 
foarte personală a lui Tolstoi a învățăturii lui Isus Hristos. Ver- 
setele din Evanghelie redate în fiecare capitol nu sunt, de cele 
mai multe ori, o simplă traducere, ci o traducere explicativă, o 
parafrazare sau o dezvoltare a acestor pasaje, de fiecare dată 
astfel încât să ilustreze modul în care înțelege Tolstoi învățătura 
lui Hristos. 

Este adevărat că autorul poate fi criticat, iar aceasta nu doar 
referitor la ortodoxia convingerilor sale, ci și în privința modului 
cum pune problema în general: în Cuvântul înainte consideră, 
de pildă, că, timp de mai bine de 1800 de ani, toți gânditorii care 
au încercat să interpreteze creștinismul au eșuat, în afară de el! 

Cu toate acestea, cititorii de toate convingerile ar avea de 
câștigat citind această lucrare, deoarece modul în care proce- 


1. National Catholic Reporter, 9.3.2001, p. 8. 

dează Tolstoi dovedește că mesajul lui Isus Hristos are ceva 
de spus și celor care nu se regăsesc în structurile bisericești vizibile. 

Pe de o parte, dacă situaţia Bisericii și a teologiei rusești 
din secolul al XIX-lea era așa cum reiese din Cuvântul înain- 
te al autorului, atunci orice om informat, educat și sincer de 
azi — indiferent de credință — ar trebui și el să ia atitudine în 
multe privințe. 

Pe de altă parte, și creștinii angajaţi, care mărturisesc cu con- 
vingere toate învățăturile negate sau ignorate de Tolstoi, ar tre- 
bui să fie interpelați de problemele pe care le pune el, mai ales 
în ce privește relația dintre confesiunile creștine, dialogul inter- 
religios și raportul dintre autorităţile bisericești și restul lumii. 
Evanghelia pe scurt aduce în prim-plan învățătura lui Isus şi nece- 
sitatea urmării acesteia de către creştini. În fond, la ce i-ar folosi 
unui creștin să-și însușească diferitele subtilități ale dogmelor 
referitoare la Dumnezeu Unul și Întreit, la cele două naturi ale 
lui Hristos, la relaţia dintre har și libertatea omului ș.a.m.d., 
dacă aderarea la aceste mistere sublime s-ar reflecta doar în repe- 
tarea mecanică a unor ritualuri și în respectarea unor obiceiuri 
(de pildă, culinare)? 

Tolstoi se află, într-un fel, la extrema cealaltă: face abstracție 
de dogmele Bisericii, dar susține în mod radical urmarea învă- 
țăturii lui Hristos ca o cale a desăvârșirii. Sperăm ca apariția 
acestui volum să dea naștere unor reflecții, în toată libertatea, 
asupra locului învățăturii Evangheliei în viața personală și în 
societate. 

Wilhelm Tauwinkl 


CUVÂNT ÎNAINTE AL AUTORULUI 
LA SCURTA TÂLCUIRE A EVANGHELIEI 


Această scurtă tâlcuire a Evangheliei este un extras dintr-o 
lucrare mai amplă, care există în manuscris, dar a cărei publicare 
nu este îngăduită în Rusia. 

Lucrarea amintită cuprinde patru părți: 

1. O expunere a cursului vieţii mele personale și a dezvoltării 
mele spirituale, care m-a adus la convingerea că în învățătura 
creștină se află adevărul. 

2. O expunere a învățăturii creștine, potrivit interpretărilor 
Bisericii în general, ale Apostolilor, ale conciliilor și ale așa-nu- 
miţilor Părinţi ai Bisericii, precum și dovada incorectitudinii 
acestor interpretări. 

3. O cercetare a învățăturii creștine, nu pe temeiul acestor 
interpretări, ci pe temeiul celor care au ajuns până la noi din învă- 
țătura lui Hristos, al celor atribuite lui și înscrise în Evanghelii, 
alături de o traducere a celor patru Evanghelii și de o unificare 
a acestora într-un tot unitar. 

4. O expunere a adevăratului înțeles al învățăturii creștine, 
a motivelor pentru care a fost greșit interpretată și a consecin- 
telor pe care trebuie să le suporte, în mod necesar, propovădui- 
rea acestei învățături. 

Această scurtă tâlcuire a Evangheliei este un extras din Par- 
tea a treia a lucrării complete. Am întreprins armonizarea celor 
patru Evanghelii după sensul învățăturii. În vederea acestei ar- 
monizări, n-am avut nevoie aproape deloc să mă desprind de 

succesiunea în care au fost alcătuite Evangheliile, astfel încât 
în unificarea mea nu numai că nu apar mai multe, ci mai de- 
grabă mai puţine deplasări ale fragmentelor Scripturii decât 
în majoritatea armonizărilor care-mi sunt cunoscute și în Tetra- 
evanghelul publicat la noi de Greciulevici'. 

La Evanghelia după Ioan, în armonizarea mea n-au avut 
loc nici un fel de rearanjări, ci a fost explicată în întregime, în 
ordinea care apare în original. 

Împărțirea Evangheliei în douăsprezece sau în șase capitole 
(unind câte două capitole într-unul singur) a rezultat de la sine, 
din înțelesul învățăturii. 

Înţelesul cuvintelor care descriu diferitele capitole este urmă- 
torul: 

1. Omul este fiul Izvorului primar veșnic, un fiu al Tatălui, 
nu după trup, ci după duh. 

2. De aceea trebuie omul să-i slujească, în duh, acestui Izvor 
primar. 

3. Viaţa tuturor oamenilor izvorăște din Izvorul dumnezeiesc 
primar și este, ea însăși, sfântă. 

4. De aceea trebuie omul să-i slujească acestui Izvor primar 
în viaţa tuturor oamenilor. Aceasta este voința Tatălui. 

5. Omul doar slujind voinţei Tatălui vieţii are viața adevărată, 
adică cea rațională. 

6. De aceea, pentru adevărata viață nu este nevoie ca omul 
să-și satisfacă propria voinţă. 

7. Viaţa vremelnică, trupească, este doar hrana adevăratei 
vieți, materialul vieții raționale. 

8. De aceea, viața cea adevărată este în afara timpului, este 
doar în prezent. 


1. Vitalie, pe nume de mirean Vasili Vasilievici Greciulevici (1823—1885), 
episcop ortodox rus de Moghilău (Belarus), care a publicat o prezentare 
comparativă cronologică a celor patru Evanghelii: Izlojenie Evanghelskoi 
istorii po rukovodstvu podrobnogo sravnitelnogo obzora Cetveroevangheliia, 
Strannik, Sankt-Petersburg, 1861 (n. tr.). 

9. Iluzia vieții în timp — a vieții trecute și a celei viitoare — îi 
ascunde omului viața cea adevărată, viața în prezent. 

10. De aceea trebuie omul să se străduiască să anihileze ilu- 
zia vieţii în timp — în trecut și în viitor. 

u. Viaţa cea adevărată nu este doar în afara timpului — o viață 
în prezent —, ci și o viață în afara personalității — o viață comună 
tuturor oamenilor. 

12. De aceea, cel care trăiește în prezent și în viața de comu- 
niune cu toți oamenii este unit cu Tatăl, Izvorul primar și Te- 
meiul vieții. 

Două câte două capitole succesive sunt legate între ele 
printr-o relație de cauză și efect. Pe lângă cele douăsprezece capi- 
tole, tâlcuirii i se mai adaugă: o introducere din Capitolul I al 
Evangheliei lui Ioan, în care redactorul vorbește, pornind de 
la sine, despre înțelesul întregii învățături, precum și o încheiere 
dintr-o epistolă a aceluiași redactor (scrisă probabil înaintea 
Evangheliei), în care este cuprinsă concluzia generală ce se des- 
prinde din toate cele de mai sus. Introducerea și încheierea nu 
alcătuiesc o parte esențială a învățăturii, ci sunt doar considerații 
generale referitoare la ansamblul învățăturii. Deși atât introdu- 
cerea, cât și încheierea ar putea fi lăsate deoparte fără vreo pier- 
dere pentru înțelesul învățăturii (cu atât mai mult cu cât aceste 
două părți cuprind afirmaţii ale lui Ioan și nu ale lui Isus însuși), 
totuși le-am păstrat, pentru că, într-un mod simplu și rațional 
de a înțelege învățătura lui Hristos, aceste două părți, sprijinin- 
du-se reciproc și slujind la confirmarea întregii învățături, spre 
deosebire de interpretările neobișnuite ale Bisericii, oferă cea mai 
simplă indicație a oricărui înțeles în care trebuie concepută 
învățătura. 

La începutul fiecărui capitol, pe lângă o scurtă descriere a 
conținutului, am introdus și cuvintele corespunzătoare respecti- 
vului capitol din acea rugăciune pe care Isus a învățat-o uceni- 
cilor săi. 

După ce mi-am încheiat scrisul, spre mirarea și bucuria mea, 
am găsit că așa-numita Rugăciune Domnească nu este altceva 
decât întreaga învățătură a lui Isus în forma cea mai concisă și 
prezentată în aceeași succesiune în care ordonasem diferitele 
capitole, și că fiecare expresie a rugăciunii corespunde înțele- 
sului și succesiunii cuvintelor din ordinea mea. 


1. Tatăl nostru, 


2. care ești în ceruri, 
3. sfințească-se numele tău, 
4. vie împărăţia ta, 


5. facă-se voia ta, precum în cer, 


6. așa și pe pământ. 

7. Pâinea noastră cea de toate zilele 
dă-ne-o nouă 

8. astăzi. 

9. Şi ne iartă nouă greșelile noastre, 
precum și noi iertăm greșiților 
noștri. 

10. Și nu ne duce pe noi în ispită, 

u. ci ne mântuiește de rău. 

12. Căci a ta este împărăția și puterea 

şi mărirea. 


Omul este fiul lui Dumnezeu. 


Dumnezeu este Izvorul primar spiri- 
tual veșnic al vieții. 


Fie ca acest Izvor primar al vieții 
să fie păstrat sfânt. 


Fie ca puterea lui să se întrupeze 
în toţi oamenii. 


Fie ca voinţa acestui Izvor primar 
veșnic să se împlinească la fel ca în 
El însuși; 

asemenea și în trup. 


Viaţa vremelnică este hrana vieții 
celei adevărate. 


Viaţa cea adevărată este în prezent. 


Fie ca iluziile și rătăcirile trecutului 
să nu ne ascundă această viață ade- 
vărată 


şi să nu ne îndrume pe căi greșite. 
Astfel, să nu domnească nici un rău, 


ci să domnească puterea, forța și 
rațiunea ta. 


În expunerea exhaustivă a Părții a treia, care se află în manu- 


scris, Evanghelia după cei patru Evangheliști este tradusă și in- 
terpretată în întregime, fără vreo omisiune. În schimb, în tâlcuirea 

de față, următoarele fragmente sunt lăsate deoparte: zămislirea, 
nașterea lui Ioan Botezătorul, trimiterea lui la închisoare și tăie- 
rea capului, nașterea lui Isus, genealogia lui, fuga în Egipt, minu- 
nile lui Isus de la Cana și Cafarnaum, izgonirea diavolilor, 
mersul pe mare, blestemarea smochinului, vindecarea bolnavilor, 
învierea lui Hristos și referirea la profețiile care s-au împlinit 
în viața lui Hristos. 

Aceste fragmente au fost lăsate deoparte în scurta tâlcuire 
de față fiindcă nu cuprind învățături, ci doar ilustrează eveni- 
mente care au avut loc înainte, în timpul și după activitatea 
de învățătură a lui Isus, astfel încât nu contribuie cu nimic la 
tâlcuirea învățăturii, ci, dimpotrivă, doar o îngreunează și o fac 
mai complicată. Indiferent cum le privim, aceste fragmente nu 
conțin nici contraziceri ale învățăturii, nici vreo confirmare a 
acesteia. Singura însemnătate a acestor fragmente pentru creș- 
tinism consta în aceea că dovedeau dumnezeirea lui Isus celor 
care nu voiau să creadă în aceasta. Pentru un om care nu are 
înțelegere față de puterea de convingere a narațiunilor despre 
minuni și care, pe lângă aceasta, a dobândit convingerea privind 
dumnezeirea lui Isus deja din învățătura lui, aceste fragmente 
devin, de la sine, de prisos. 

În scrierea completă am lămurit fiecare deviere de la tradu- 
cerea uzuală, fiecare explicație inserată și fiecare omisiune, 
fundamentând acest lucru prin compararea diferitelor moduri 
de a citi Evanghelia, prin examinarea contextelor, precum și prin 
considerații filologice și de alt gen. În această scurtă tâlcuire, 
atât dovezile privind concepţia greșită a Bisericii și respingerile 
acesteia, cât și observaţiile exhaustive, însoțite de citate, se spri- 
jină pe principiul că interpretările, adesea foarte lungi, la fiecare 
fragment în parte nu constituie dovada principală a corectitu- 
dinii concepţiei privind adevăratul înţeles al învățăturii creștine. 
Dovada principală în favoarea corectitudinii acestei concepții 
se află, dimpotrivă, în caracterul unitar, claritatea, simplitatea 


16 EVANGHELIA PE SCURT 


și integralitatea învățăturii și în acordul ei cu simțământul lăun- 
tric al oricărui om care caută adevărul. În ce privește, în gene- 
ral, deosebirile tâlcuirii mele față de textul autorizat de Biserică, 
cititorul nu trebuie să uite că ideea, atât de familiară nouă, potrivit 
căreia cele patru Evanghelii în întregime, cu toate versetele și 
literele lor, ar fi cărți sfinte intangibile se bazează, pe de o parte, 
pe o eroare grosolană și, pe de alta, pe o înșelăciune grosolană. 
Cititorul nu trebuie să uite că Isus n-a scris niciodată El însuși 
vreo carte, asemenea lui Platon, Philon sau Marc Aureliu, ba 
nici măcar nu și-a transmis învățătura, asemenea lui Socrate, 
unor oameni știutori de carte, educați, ci le-a vorbit acelor oameni 
fără educaţie pe care i-a întâlnit în viața lui, și că abia după 
multă vreme de la moartea lui oamenii au ajuns la ideea că ceea 
ce a spus El era foarte important și că ar fi, desigur, oportun, să 
se scrie câte ceva din cele spuse și săvârșite de El, precum și că 
abia cu aproape o sută de ani mai târziu au început să scrie ceea 
ce au auzit de la El. Cititorul nu trebuie să uite că existau foarte 
multe astfel de înscrisuri, dintre care multe s-au pierdut, multe 
aveau numeroase lacune, iar creștinii le-au folosit pe toate și în- 
cetul cu încetul le-au ales pe cele care li s-au părut cele mai bune 
și mai raționale, că Bisericile, alegându-le pe cele mai bune din- 
tre aceste Evanghelii, potrivit proverbului „nu e pădure fără 
uscături“, și în ceea ce au ales din întreaga literatură imensă 
despre Hristos au trebuit să preia unele astfel de uscături; că 
în Evangheliile canonice există tot atât de multe fragmente im- 
perfecte ca și în Evangheliile apocrife!, respinse, și că în Evan- 
gheliile apocrife se pot găsi unele lucruri bune. 


1. Scrierile „canonice“ ale Noului Testament sunt cele folosite în sluj- 
bele bisericești, prin urmare socotite de inspirație divină; în schimb, „apo- 
crifele“, alcătuite în aproximativ aceeași perioadă cu cele canonice, se 
referă, ca și acestea din urmă, la viața și învățătura lui Isus și ale apos- 
tolilor, dar nu au fost acceptate de Biserică în canonul scrierilor inspirate, 
incluse în Biblie (n. tr.). 

Cititorul nu trebuie să uite că, desigur, învățătura lui Hristos 
poate fi sfântă, și nu un anumit număr de versete și litere, și că 
este imposibil ca anumite cărți despre care oamenii au consi- 
derat că sunt sfinte să devină sfinte de la un capăt la celălalt doar 
printr-o asemenea părere. Doar cititorul nostru rus educat poate 
ignora, mulțumită cenzurii rusești, munca seculară a criticii 
istorice, menținându-și părerea naivă că Evangheliile după 
Matei, Marcu și Luca au fost puse în scris, de către un presupus 
redactor, așa cum sunt ele, fiecare separat și fiecare în întregime. 
Cititorul nu trebuie să uite că o asemenea părere, care ignoră 
toate cuceririle științei în acest domeniu, în anul 1890 are cam 
aceeași valoare ca și, în secolul trecut, părerea că soarele se învâr- 
tește în jurul pământului. Cititorul nu trebuie să uite că Evan- 
gheliile sinoptice!, în forma sub care au ajuns la noi, sunt rodul 
unui proces de devenire lent, bazat pe compilații și completări, 
și un produs al reprezentărilor miilor de diferite minți omenești, 
dar nu un produs al Duhului Sfânt, care a vorbit prin Evanghe- 
lişti. Cititorul nu trebuie să uite că părerea potrivit căreia Evan- 
gheliile, în forma lor de astăzi, ar fi o realizare a Apostolilor și 
ucenicilor lui Isus este un basm, care nu numai că nu stă în 
picioare în fața criticii, dar nici nu are absolut nici un alt temei 
decât dorința unor oameni evlavioși ca astfel să stea lucrurile 
în realitate. De-a lungul veacurilor, Evangheliile au fost selectate, 
extinse și explicate; cele mai vechi transcrieri ale Evangheliilor 
care au ajuns până la noi provin din secolul al IV-lea și au scriere 
continuă, fără semne de punctuație, drept care chiar după seco- 
lele al IV-lea și al V-lea erau susceptibile de cele mai diferite 
lecțiuni, astfel încât au fost numărate în jur de cincizeci de 


1. Evangheliile „sinoptice“ sunt cele după Matei, Marcu și Luca, ele 
prezentând evenimentele și viața lui Isus într-o optică similară; au o 
structură comparabilă, iar textele lor prezintă numeroase relații între 
ele. Evanghelia după Ioan se deosebește net, din aceste puncte de vedere, 
de cele sinoptice (n. tr.). 

mii de astfel de lecțiuni diferite. Toate acestea trebuie, desigur, 
avute în vedere de cititor, ca să nu se mărginească la părerea 
atât de obișnuită la noi potrivit căreia Evangheliile au ajuns la 
noi, de la Duhul Sfânt, în forma în care se prezintă actualmente. 
Cititorul trebuie să țină seama că nu doar că nu este deloc 
condamnabilă eliminarea din Evanghelie a pasajelor de prisos 
și explicarea unora prin intermediul altora, ci, dimpotrivă, că 
este condamnabil și nelegiuit a nu face acest lucru și a considera 
un anumit număr de versete și litere drept sfinte și intangibile. 

Pe de altă parte, îl rog pe cititorul acestei tâlcuiri a Evan- 
gheliei din partea mea să țină seama că, deși eu nu consider 
Evangheliile drept cărți sfinte care au venit la noi coborând din 
cer ca o moștenire a Duhului Sfânt, totuși nu privesc aceste Evan- 
ghelii nici ca pe niște simple monumente istorice ale literaturii 
religioase. Înţeleg atât concepţia teologică, cât și cea istorică a 
Evangheliilor; totuși, eu însumi am o altă concepție despre ele 
și, de aceea, îl rog pe cititor ca, citind tâlcuirea mea, să nu se 
rătăcească nici în punctul de vedere bisericesc, nici în cel istoric, 
foarte apreciat, în ultima vreme, printre oamenii educați — un 
punct de vedere pe care eu nu mi-l asum și pe care-l găsesc tot 
atât de imperfect ca și pe celălalt. Nu consider creștinismul 
nici ca revelație exclusiv dumnezeiască, nici ca simplu fenomen 
istoric; consider creștinismul mai mult ca învățătură ce dă 
vieții un sens. N-am fost călăuzit la creștinism nici prin cercetări 
teologice, nici prin unele istorice, ci, dimpotrivă, datorită fap- 
tului că eu, ca om de cincizeci de ani, după ce mi-am pus mie 
însumi și înțelepților păturii mele sociale întrebarea privind 
ce sunt eu, de fapt, și în ce constă sensul vieții mele, și, după 
ce am primit ca răspuns: „Eşti o legătură întâmplătoare între 
atomi, iar viața însăși n-are nici un sens și este un rău“ — ajun- 
gând astfel la disperare și voind să mă sinucid, apoi, mai departe, 
amintindu-mi că mai demult, în copilărie, când încă mai cre- 
deam, viața avusese totuși un sens pentru mine, și că marea 
masă a oamenilor din jurul meu, care sunt credincioși și neîntinați 

de bogăţie, duc o viață adevărată, plină de sens —, am început 
să mă îndoiesc de corectitudinea acelui răspuns care-mi fusese 
dat de înțelepciunea tovarășilor mei egali ca stare socială, 
începând, din acel moment, să înțeleg acel răspuns pe care-l 
dă creştinismul oamenilor ce trăiesc viața cea adevărată. Am 
început să studiez acel creștinism pe care l-am văzut aplicat în 
viață și am început să-l compar cu izvorul său. Izvorul învă- 
țăturii creștine era constituit de Evanghelii, iar în Evanghelii 
am găsit explicat acel sens al vieții care constituie nucleul exis- 
tenţei tuturor oamenilor ce trăiesc o viață adevărată. Totuși, 
studiind creștinismul, am găsit, odată cu acest izvor de apă cura- 
tă a vieții, dejecţiile și noroiul care i s-au adăugat în mod nele- 
gitim și care mie îmi ascundeau puritatea acelei vieți; pe lângă 
înalta învățătură creștină am găsit, strâns legată de ea, învățătura 
bisericească și evreiască, străină de ea și absurdă. Mă aflam în 
situația unui om căruia i s-a dat un sac cu gunoi urât mirositor 
și care abia după multă luptă și muncă istovitoare află că în 
acest sac plin de murdărie se ascund, de fapt, perle scumpe; el 
înțelege că nu este vinovat de repulsia față de murdăria urât 
mirositoare și că acei oameni care au cules și au păstrat aceste 
perle împreună cu gunoiul nu numai că nu sunt vinovați, ci, 
dimpotrivă, merită iubire și respect. Totuși, nu știe ce ar putea 
face cu aceste lucruri scumpe, pe care le-a găsit printre dejecții 
și noroi. lar eu m-am aflat în această situaţie chinuitoare până 
m-am convins că perlele nu crescuseră împreună cu gunoiul și 
că puteau fi curățate de acesta. 

Nu cunoscusem Lumina și credeam că nu există adevăr în 
viață; totuși, când m-am convins că oamenii trăiesc doar în virtu- 
tea Luminii, am început să caut izvorul acesteia și l-am găsit 
în Evanghelii, în ciuda interpretărilor greșite ale Bisericilor. lar 
ajungând la Izvorul Luminii, am fost orbit de aceasta și am 
primit răspunsuri depline la întrebările despre sensul vieții mele 
și al vieții celorlalți oameni — răspunsuri care corespundeau pe 
deplin cu toate răspunsurile cunoscute mie, date de alte popoare 

la aceste întrebări, și care, după părerea mea, mai și întreceau 
aceste răspunsuri. 

Căutam un răspuns la întrebarea vieții, nu la o întrebare 
teologică sau istorică și, de aceea, mi-era cu totul indiferent dacă 
Isus Hristos este Dumnezeu sau nu, de la cine purcede Duhul 
Sfânt ș.a.m.d., și la fel de puţin important și de prisos mi-era 
să știu când și de către cine a fost pusă în scris Evanghelia și 
dacă o parabolă sau alta i-ar putea fi atribuită lui Hristos sau 
nu. Pentru mine avea importanță doar acea Lumină ce lumi- 
nează omenirea de o mie opt sute de ani, care și pe mine m-a 
luminat și mă luminează; în schimb, cum ar trebui să numesc 
Izvorul acestei Lumini, de ce natură este și cine a aprins-o — 
acestea îmi erau cu totul indiferente. 

Am început, deci, să privesc această Lumină și să cercetez 
tot ce-i stătea împotrivă și, cu cât ajungeam mai departe pe acest 
drum, cu atât mai puţin îndoielnică mi-era diferența dintre ade- 
văr și minciună. La începutul muncii mele nutream încă în- 
doieli, făceam încă încercări cu explicaţii forțate; totuși, cu cât 
ajungeam mai departe, cu atât mai neclintită și mai clară deve- 
nea chestiunea, cu atât mai neîndoielnic adevărul. Mă aflam în 
situația unui om care adună fragmentele unui stâlp ornamentat 
făcut bucăţi. La început ne mai putem îndoi dacă o bucată 
ţine de picior sau de braţ; totuși, dacă picioarele sunt deja res- 
taurate, atunci fragmentul respectiv în mod sigur nu mai face 
parte din picioare, și dacă, pe lângă aceasta, bucata ruptă se po- 
triveşte, cu toate contururile, într-o spărtură existentă, atunci 
nu încape îndoială unde-i este locul. Cu cât am înaintat în 
muncă, cu atât mai clar simțeam acest lucru, iar dacă nu sunt 
nebun, atunci și cititorul trebuie să simtă același lucru citind 
interpretarea mea cea mare la Evanghelie, în care fiecare teză 
este confirmată concomitent prin legături filologice, prin com- 
pararea variantelor și a contextelor, precum și prin acordul cu 
ideea fundamentală. 

Mi-aș putea încheia cuvântul înainte aici, dacă Evangheliile 
ar fi niște cărți abia descoperite și dacă învățătura lui Hristos 
n-ar fi fost supusă unei serii de interpretări greșite, vreme de o 
mie opt sute de ani. Or, pentru ca adevărata învățătură a lui Isus 
să fie înțeleasă corect, așa cum trebuie să o fi înțeles El însuși, 
este absolut necesar să cunoaștem cauzele principale ale acelor 
interpretări greșite care au pervertit învățătura și, dintre acestea, 
principalele artificii care au ajuns să fie aplicate. Cauza princi- 
pală a acestor interpretări greșite, care au desfigurat învățătura 
lui Hristos atât de mult, încât doar cu greu mai poate fi recu- 
noscută sub învelișul gros care o acoperă, constă în faptul că, 
din vremea lui Pavel, care nu înțelesese corect învățătura lui 
Hristos și care nici măcar n-o cunoștea sub forma în care a fost 
exprimată mai târziu în Evanghelia după Matei, această învă- 
țătură a fost pusă în legătură cu învățătura tradiției farisaice, 
și astfel, cu toate învățăturile Vechiului Testament. Pavel este 
numit, de obicei, Apostolul Neamurilor, Apostolul care protes- 
tează. Și chiar era, de fapt, însă doar referitor la lucruri de supra- 
față, cum ar fi circumcizia ș.a. Totuși, învățătura despre tradiție, 
despre legătura Vechiului Testament cu cel Nou, a trecut în 
creștinism prin intermediul lui Pavel, iar această învățătură 
despre tradiție, acest principiu al tradiţiei era cauza principală 
a pervertirii și a înțelegerii greșite a învățăturii creștine. 

Din vremea lui Pavel începe acel „Talmud“ creștin, calificat 
drept învățătură creștină, iar învățătura lui Hristos nu mai trece 
drept unitară, dumnezeiască și completă, ci drept una dintre 
verigile lanţului de revelații care începe cu crearea lumii și se 
continuă în Biserică până în ziua de astăzi. 

Acești falși interpreți îl numesc pe Isus „Dumnezeu“, însă 
recunoașterea dumnezeirii lui nu-i obligă absolut deloc să acorde 
cuvintelor și învățăturii pe care i-o atribuie lui Dumnezeu o 
importanță mai mare decât cuvintelor Pentateuhului, Psalmilor, 
Faptelor Apostolilor, Epistolelor, Apocalipsului sau chiar decât 
hotărârilor conciliilor și scrierilor Părinților Bisericii. 

Acești falși interpreți nu îngăduie nici o altă concepție des- 
pre învățătura lui Isus Hristos decât cea care concordă cu toate 
revelaţiile precedente și ulterioare, astfel încât scopul lor nu 
constă în explicarea însemnătății învățăturii lui Hristos, ci doar 
în găsirea, în Scripturile ce se contrazic unele pe altele, în Pen- 
tateuh, Psalmi, Evanghelii, Epistole, Faptele Apostolilor, pe 
scurt, în toate cele socotite în Sfânta Scriptură, a unui înțeles, 
pe cât posibil mai puţin contradictoriu. 

Este evident că, având un asemenea punct de vedere, înțe- 
legerea învățăturii lui Hristos este de neconceput. Însă tocmai 
pornind de la acest punct de vedere greșit trebuie explicate nenu- 
măratele divergențe de păreri în modul de a privi Evanghelia. 

Este limpede că numărul unor asemenea explicaţii, care 
au ca scop nu adevărul, ci potrivirea a ceea ce nu poate fi potri- 
vit, adică Vechiul și Noul Testament, poate fi cu totul nelimitat, 
și astfel se întâmplă și în realitate. Iar pentru a da unei asemenea 
potriviri aparența adevărului sunt aduse în ajutor mijloace 
exterioare, cum ar fi minunile, revărsarea Duhului Sfânt și 
altele asemenea. 

Cineva a realizat și realizează această potrivire și concordanță 
în felul său, iar altcineva consideră apoi că potrivirea lui ar fi 
continuarea revelației Duhului Sfânt. Așa stau lucrurile cu Epis- 
tolele lui Pavel, ca și cu hotărârile conciliilor, care încep cu 
formula: „Ne-a plăcut nouă și Duhului Sfânt“; tot astfel se în- 
tâmplă cu rânduielile papilor și ale sinoadelor, cu concepțiile 
arianilor, ale pavlicienilor și ale tuturor celorlalți falși interpreți, 
care consideră că prin gura lor vorbește Duhul Sfânt. Toţi aceștia 
se folosesc, pentru confirmarea adevărului potrivirii lor, de același 
artificiu grosolan, prezentând-o nu ca pe rodul propriilor 
cugetări, ci ca pe o manifestare a Duhului Sfânt. 

Fără a întreprinde o analiză a acestor diferite religii, dintre 
care fiecare se numește pe sine cea adevărată, trebuie totuși să 
observăm măcar că, în modul comun de a proceda, prin care în- 
treaga mulțime a așa-numitelor Scripturi ale Vechiului și Noului 

Testament sunt considerate la fel de sfinte și intangibile, există 
o barieră de netrecut, ridicată chiar de ele, care le împiedică să 
înțeleagă învățătura lui Hristos, iar din această rătăcire se poate 
naște o diversitate nesfârșită de secte care se dușmănesc între 
ele, ba chiar trebuie să se nască în mod necesar. 

Doar potrivirea numărului neobișnuit de mare de revelații 
este posibilă în această diversitate nesfârșită de forme; dim- 
potrivă, tâlcuirea învățăturii unei singure Persoane, privită ca 
Dumnezeu, nu poate fi realizată de nici o sectă. Învățătura lui 
Dumnezeu, care a coborât pe pământ, nu poate fi concepută 
într-un mod diversificat. Dacă Dumnezeu a coborât pe pământ 
pentru a le vesti oamenilor adevărul, atunci trebuia ca măcar 
să descopere adevărul în așa fel încât să-l înțeleagă toți; or, 
dacă n-a făcut astfel, atunci nu era Dumnezeu, iar dacă adevă- 
rurile dumnezeiești sunt astfel încât nici Dumnezeu însuși nu 
le poate face inteligibile oamenilor, atunci nici măcar oamenii 
nu pot face aceasta. 

Dacă Isus nu este Dumnezeu, ci un mare om, cu atât mai 
puţin învățătura sa poate da naștere unor secte. În fond, învă- 
țătura unui mare om este mare doar datorită faptului că exprimă 
în mod inteligibil și clar ceea ce alții au exprimat în mod nein- 
teligibil și neclar. 

Ceea ce nu poate fi înțeles în învățătura unui mare om nu 
este nici mare, și, de aceea, nici învățătura unui om mare nu 
poate da naștere unor secte. Învățătura unui mare om este 
mare tocmai datorită faptului că-i unește pe toți în adevărul 
unic, comun tuturor. Numai o interpretare care consideră că 
ar fi o revelație a Duhului Sfânt, iar toate celelalte ar fi o min- 
ciună — numai o astfel de interpretare poate produce ură, dând 
naștere așa-numitelor secte. Oricât ar putea spune și sectarii 
unei confesiuni oarecare că ei nu condamnă confesiunea dife- 
rită, că se roagă pentru unirea acesteia cu propria lor confesiune 
și că nu simt ură față de nimeni, toate acestea sunt totuși neade- 
vărate. Începând din vremea lui Arie, nu a existat nici măcar o 

singură dogmă care să nu-și fi avut originea în acuzaţia de min- 
ciună a dogmei opuse. 

Afirmația potrivit căreia enunţul unei anumite dogme ar 
fi un enunţ divin, un enunţ al Duhului Sfânt, dovedește cel mai 
înalt grad de trufie și de prostie; cea mai înaltă trufie pentru 
că nu există cuvânt mai trufaș decât că ceea ce am spus eu a 
spus Dumnezeu însuși prin intermediul meu, iar cea mai înaltă 
prostie pentru că nu există nimic mai prostesc decât a răspunde 
pretenţiei unui om că Dumnezeu ar vorbi prin gura lui: „Nu, 
nu prin gura ta, ci prin gura mea vorbește Dumnezeu, iar mai 
precis vorbește exact opusul celor pe care le vorbește Dumnezeul 
tău.“ Cu toate acestea, toate conciliile, toate mărturisirile de 
credință, toate Bisericile folosesc exact acest limbaj și tocmai 
aici și-a avut și încă își mai are și astăzi originea tot răul care a 
fost pricinuit și încă se mai pricinuiește în lume în numele 
credinţei. Pe lângă acest rău fizic, sectele mai suferă totuși și 
de o altă carență, lăuntrică, ce le dă un caracter necinstit, 
nehotărât și neclar. 

Această carență constă în faptul că toate sectele, pretinzând 
că propria lor interpretare greșită este cea din urmă revelație a 
Duhului Sfânt, care a trecut și trece asupra Apostolilor și 
asupra presupușilor aleși, nu exprimă nicăieri într-o formă 
directă, precisă și definitivă în ce ar consta această revelație a 
Duhului Sfânt, în timp ce totuși își bazează credința, pe care 
o numesc credinţă a lui Hristos, pe această presupusă revelație 
continuă. 

Toţi sectarii care admit o revelaţie a Duhului Sfânt admit, 
asemenea mahomedanilor, trei revelații; la mahomedani sunt 
cele trei revelații prin Moise, Isus și Mahomed, iar la credincioșii 
Bisericii, Moise, Isus și Duhul Sfânt. Însă potrivit credinței ma- 
homedane, Mahomed este ultimul profet; abia el a explicat corect 
revelația lui Moise și a lui Isus și este el însuși ultima revelaţie, 
care încununează toate revelaţiile precedente și pe care orice 
drept-credincios o are în minte până în ziua de azi. În schimb, 

altfel stau lucrurile cu credința Bisericilor: și aceasta are, ase- 
menea credinței mahomedane, trei revelații: cea a lui Moise, cea 
a lui Hristos și cea a Duhului Sfânt; totuși, ea nu se numește, 
după ultima revelație, „credința-Duhului-Sfânt“, ci consideră 
că fundamentul ei ar fi învățătura lui Hristos. Astfel, aceste 
Biserici își vestesc, de fapt, propriile lor învățături, dar ca auto- 
ritate a lor îl desemnează totuși pe Hristos. 

Acești credincioși-ai-Duhului-Sfânt, care consideră drept 
ultimă revelație, care luminează toate revelaţiile precedente, 
când pe Apostolul Pavel, când un conciliu sau altul, când papii, 
când mesajele patriarhilor, când anumite revelații personale 
ale Duhului Sfânt, ar trebui, pentru corectitudine, să-și numeas- 
că credința și după purtătorii respectivei ultime revelații, iar 
dacă această ultimă revelaţie este exprimată la Părinții Bisericii, 
într-un mesaj al patriarhilor răsăriteni, în enciclicele papale, 
în Syllabusi, în Catehismul lui Luther sau al lui Filaret, aceste 
nume ar trebui să strălucească în fruntea confesiunilor amintite, 
dat fiind că, în fond, cea din urmă revelaţie, care servește la lumi- 
narea tuturor celor precedente, devine întotdeauna revelația 
principală. Totuși, acest lucru nu se întâmplă niciodată; dimpo- 
trivă, toți acești sectari consideră, vestindu-și învățătura lor, 
cu care Hristos n-are absolut nimic de a face, că Hristos este cel 
care a vestit aceste învățături. Astfel, potrivit învățăturii lor, reiese 
că Hristos însuși a vestit că ar fi răscumpărat, prin sângele său, 
neamul omenesc, care căzuse prin Adam, că în Dumnezeu sunt 
trei Persoane, că Duhul Sfânt a coborât asupra Apostolilor și, 
prin impunerea mâinilor, a trecut asupra stării preoțești, că pen- 
tru fericire sunt necesare șapte Sacramente ș.a.m.d. Rezultă 


1. Syllabus complectens praecipuos nostrae aetatis errores („Listă cu- 
prinzând principalele erori ale timpului nostru“), document publicat 
de Papa Pius al IX-lea în 1864, în care sunt condamnate 80 de idei teolo- 
gice, filozofice, politice și sociale considerate contrare învățăturii Bisericii 
(n. tr.). 

că toate acestea țin de învățătura lui Hristos, în timp ce în învă- 
țătura lui Hristos nu poate fi găsită nici măcar o singură aluzie 
la toate aceste lucruri. Acești falși interpreți ar trebui să-și 
numească învățătura și credința învățătură și credință a Duhului 
Sfânt, dar nu creștină, dat fiind că poate fi desemnată credință 
creștină numai aceea care consideră revelația lui Hristos, ajunsă 
la noi în Evanghelii, drept ultimă revelaţie, ceea ce este așa și 
nu poate fi altfel, chiar potrivit propriilor cuvinte ale lui Hristos: 
„Pe nimeni să nu numiți învățător în afară de Hristos.“ S-ar putea 
crede că această chestiune este atât de simplă, încât nici nu 
merită să vorbim despre ea; însă oricât de ciudat ar putea părea, 
ea nu este încă recunoscută pe deplin până în ziua de azi. În loc 
ca toate forţele să se îndrepte spre a elibera învățătura lui Hristos 
de unificările artificiale, nejustificate de nimic, cu Vechiul Testa- 
ment și de completările arbitrare la învățătura lui care s-au 
făcut în numele Duhului Sfânt și încă se mai fac, toate eforturile 
se orientează spre găsirea unui sens pe cât posibil profund în 
orice astfel de unificare. În mod straniu, în această eroare se în- 
tâlnesc cele două tabere ostile ale adepților Bisericii și ale istorio- 
grafilor liber-cugetători ai creștinismului. Cei dintâi, legaţi de 
Biserică, care-l numesc pe Isus a doua Persoană în Sfânta Treime, 
nu-i concep învățătura altfel decât în contextul acelor presupuse 
revelații ale celei de-a treia Persoane, pe care le regăsesc în Vechiul 
Testament, în hotărârile conciliilor și în scrierile Părinților 
Bisericii, și propovăduiesc lucrurile cele mai ciudate dintre toate, 
asigurând că aceasta ar fi credința lui Hristos. Ceilalți, care nu-l 
recunosc pe Isus drept Dumnezeu, nici ei nu-i concep învățătura 
așa cum ar fi vestit-o el, ci așa cum este concepută de Pavel și 
de ceilalți interpreți. Acești falși interpreți, care nu-l consideră 
pe Isus Dumnezeu, ci om, îi răpesc lui Isus cel mai natural drept 
omenesc: cel de a purta răspunderea pentru propriile sale 
cuvinte, nu pentru cuvintele falșilor săi interpreți. Străduindu-se 
să explice învățătura lui Isus, îi atribuie lucruri la care el nu s-a 


CUVÂNT ÎNAINTE AL AUTORULUI 27 


gândit niciodată în viața lui. Reprezentanţii acestei școli de 
interpreți ştiinţifici — începând cu Renan, cel mai popular dintre 
ei — n-au considerat că merită osteneala să separe ceea ce a învă- 
tat Hristos însuși de ceea ce i-au atribuit pe nedrept interpreții 
săi și, socotind că nu merită osteneala să-i cerceteze învățătura 
nici măcar puțin mai profund decât credincioșii Bisericii, 
încearcă să explice sensul venirii lui Isus și al răspândirii învă- 
țăturii lui pornind de la evenimentele vieții lui Isus și de la 
împrejurările timpului său. 

Și totuși, ar trebui să admitem că istoricii sunt cel mai puțin 
îndreptățiți să comită această eroare. Problema pe care trebuie 
să o rezolve constă în următoarele: acum o mie opt sute de ani 
a apărut un oarecare om sărac și a spus ceva. A fost biciuit și răs- 
tignit și toată lumea l-a uitat, așa cum se uită milioane de cazuri 
asemănătoare, iar timp de două veacuri lumea n-a auzit nimic 
despre El. S-a dovedit însă că cineva a păstrat în amintire ce a 
spus EI și le-a povestit mai departe unui al doilea și unui al trei- 
lea. Și astfel, chestiunea a ajuns mereu mai departe, și miliarde 
de oameni înţelepţi și nechibzuiți, învățați și analfabeți nu pot 
scăpa de gândul că numai acest Om era Dumnezeu. Cum poate 
fi explicat acest fapt neobișnuit? Credincioșii Bisericii spun că 
acest lucru s-a întâmplat tocmai pentru că Isus era Dumnezeu. 
Atunci, pentru ei, totul este de înțeles. Or, dacă nu era Dum- 
nezeu — cum se poate explica faptul că tocmai acest om simplu 
este recunoscut de toți drept Dumnezeu? 

Iar învățații acestei școli caută, cu cea mai mare grijă, să pună 
laolaltă toate detaliile privind evenimentele vieții acestui Om, 
fără să observe că, oricât de multe detalii găsesc (de fapt, în reali- 
tate, n-au găsit absolut nimic în afară de ceea ce relatează Iosif 
Flaviu și Evangheliile), dacă reconstruiesc ei înșiși întreaga viață 
a lui Isus până la cele mai neînsemnate întâmplări și precizează 
chiar și când a mâncat Isus ceva sau altceva și unde a înnoptat 
la o anumită dată, totuși întrebarea privind motivul pentru care 
El și tocmai El a avut o asemenea influență asupra oamenilor 

ar rămâne fără răspuns. Răspunsul nu se află în mediul în care 
s-a născut Isus, în cine l-a crescut ș.a.m.d., și cu atât mai puțin 
în ce s-a întâmplat la Roma în vremea lui, dacă poporul era 
înclinat spre superstiție ș.a.m.d., ci doar în ce învățătură 
deosebită a oferit, de fapt, acest Om astfel încât oamenii s-au 
simțit îndemnați să-l înalțe pe El mai mult decât pe toți ceilalți 
și să-l recunoască, pe atunci ca și acum, drept Dumnezeu. Ar 
trebui să ținem seama că dacă vrem să înțelegem acest lucru e 
nevoie ca, înainte de toate, să ne preocupe înţelegerea învă- 
țăturii acestui Om — desigur, propria lui învățătură, și nu acele 
interpretări grosolane ale lui, care s-au răspândit după El și 
încă se mai răspândesc. Acest lucru însă nu se întâmplă absolut 
deloc. Istoricii învățați ai creștinismului sunt atât de bucuroși 
că Hristos nu era Dumnezeu și atât de însuflețiți de strădania de 
a dovedi că învățătura lui nu este divină, deci că n-ar fi universal 
obligatorie, încât uită cu totul că, pe cât dovedesc mai clar că El 
ar fi un om simplu, iar învățătura lui n-ar fi fost dumnezeiască, 
pe atât mai de neînțeles devine pentru ei problema de care se 
ocupă. Toate forțele lor sunt îndreptate spre dovedirea faptului 
că Hristos era un om simplu și că, de aceea, învățătura lui nu 
este divină. Pentru a recunoaște foarte clar această rătăcire neobiș- 
nuită, este suficient să ne gândim doar la Renan și la Dr. Havet’, 
care consideră, cu toată naivitatea, că Hristos n-ar fi avut ab- 
solut nimic creștin în El. lar Soury? este cu totul fascinat de 
cum a dovedit că Hristos ar fi fost un om simplu, fără cultură. 


1. Eugène Auguste Ernest Havet (1813—1889), istoric francez care a 
scris o amplă lucrare despre originile creștinismului: Le Christianisme et 
ses origines, 4 volume, C. Lévy, Paris, 1871—1884. Tolstoi se referă probabil 
la prezentarea pe care Havet o face cărții Vie de Jésus a lui Ernest Renan 
în articolul „L’ Évangile et l’histoire“, Revue des deux mondes, anul 33, vol. 
46, Paris, 1863, pp. 564—596 (n. tr.). 

2. Jules Soury (1842—1915), neuropsiholog francez, care, în lucrarea sa 
Jésus et les Évangiles, Charpentier, Paris, 1878, îl prezintă pe Hristos ca pe 
un bolnav mintal (n. tr.). 

Problema nu este să dovedim că Isus nu era Dumnezeu și, 
prin urmare, că învățătura lui nu era dumnezeiască, și tot atât 
de puţin să dovedim că nu era catolic, ci să înțelegem în ce constă 
această învățătură, care le era atât de sublimă și de scumpă oa- 
menilor, încât l-au recunoscut și încă-l mai recunosc pe propo- 
văduitorul ei drept Dumnezeu. Tocmai acest lucru am încercat 
să realizez și, cel puțin pentru mine, am realizat. Tocmai aceasta 
este ceea ce le ofer și fraților mei. 

Dacă cititorul face parte din majoritatea covârșitoare a celor 
educați, care au fost crescuţi în credința Bisericii și care, în 
ciuda dezacordului acesteia față de bunul-simţ și față de con- 
știință, nu s-au desprins pe faţă, fiindcă probabil și-au mai păs- 
trat o rămășiță de iubire și de respect față de spiritul învățăturii 
creștine, sau care poate consideră întregul creștinism o super- 
stiție și doar din punct de vedere formal nu s-au despărțit de 
el, atunci îl rog pe cititor ca, în acest caz, să nu „arunce și copi- 
lul cu apa din copaie“, ci, dimpotrivă, să aibă mereu în fața 
ochilor faptul că ceea ce îi repugnă și i se arată drept superstiție 
nu este învățătura lui Hristos și că Hristos nu poate fi făcut răs- 
punzător de absurditatea tradiției agățate de învățătura lui și 
prezentate drept creștinism. Este vorba tocmai să înțelegem 
exclusiv învățătura lui Hristos sub forma în care a ajuns la noi, 
adică acele cuvinte și fapte atribuite lui Hristos și care se află 
în interdependenţă cu învățătura lui. Citindu-mi tâlcuirea, un 
astfel de cititor se va convinge că creștinismul nu numai că nu 
este un amestec de lucruri înalte și obișnuite, nu doar că nu este 
o superstiție, ci, dimpotrivă, este cea mai puternică, pură și com- 
pletă învățătură metafizică și etică, deasupra căreia rațiunea 
omului, până în ziua de azi, încă nu s-a ridicat, și pe făgașele 
căreia se mișcă inconștient cea mai înaltă activitate umană în 
domeniul politic, științific, poetic și filozofic. Dacă cititorul face 
parte din minoritatea, pe cale de dispariție, a celor educați care 
se țin de credinţa Bisericii, mărturisind-o nu din motive formale, 
ci de dragul liniștii lor lăuntrice, atunci îl rog pe acest cititor 

ca, înainte să citească, să răspundă în sufletul lui la întrebarea: 
Ce-i este mai scump: liniștea sufletească sau adevărul? Dacă se 
hotărăște în favoarea liniștii, atunci îl rog să nu citească; dacă, 
dimpotrivă, se hotărăște în favoarea adevărului, atunci îl rog să 
țină seama că învățătura lui Hristos care este tâlcuită aici este 
o cu totul altă învățătură și că, prin urmare, el, mărturisitorul 
credinţei Bisericii, intră în relație cu această interpretare ase- 
menea mahomedanilor față cu învățătura creștinismului și că 
întrebarea, pentru el, nu este dacă învățătura oferită coincide 
cu credința lui sau nu, ci care învățătură coincide mai mult cu 
rațiunea și inima lui: învățătura bisericească sau învățătura pură 
a lui Hristos. Astfel, pentru el se pune doar întrebarea dacă vrea 
să primească noua învățătură sau să persiste în credința lui. Dacă, 
în sfârșit, cititorul face parte dintre acei oameni care mărturisesc 
formal credința Bisericii, pe care o apreciază nu fiindcă cred 
în adevărul ei, ci din consideraţii superficiale, văzând în mărtu- 
risirea și propovăduirea ei un avantaj pentru ei înșiși, atunci 
să se gândească acest cititor că, oricât de mulți tovarăși în con- 
vingeri ar putea avea, oricât de puternici ar putea fi aceștia, ori- 
câte tronuri dețin și cu orice titluri înalte s-ar putea numi pe ei 
înșiși, el nu va face parte dintre acuzatori, ci dintre acuzați, și 
anume nu dintre cei acuzaţi de mine, ci de Hristos. Acest gen de 
cititori să se gândească că n-au nimic de dovedit, că de multă 
vreme au spus tot ce aveau de spus, că, dacă ei înșiși aduc toate 
dovezile pe care le-au adus, în chestiunea lor, sutele de confesi- 
uni ecleziastice care se luptă și se afurisesc între ele, totuși, în 
primul rând pe ei înșiși trebuie să se justifice. Mai precis, tre- 
buie să se justifice în primul rând din cauza blasfemiei de care 
se fac vinovați punând învățătura lui Isus, a lui Dumnezeu, pe 
același plan cu învățăturile lui Ezra, ale conciliilor, ale lui Teofi- 
lact și îndrăznind să răstălmăcească și să modifice cuvintele 
lui Dumnezeu pe temeiul cuvintelor oamenilor; în al doilea rând, 
trebuie să se justifice din cauza calomnierii lui Dumnezeu de care 
se fac vinovaţi, dând vina pe Isus Dumnezeu pentru toată su- 

perstiția ce locuia în inima lor și prezentând-o ca învățătura 
sa. În sfârșit, trebuie să se justifice din cauza înșelăciunii de care 
se fac vinovaţi, tăinuind învățătura lui Dumnezeu care a venit 
să aducă lumii mântuirea, punând în locul ei credința lor în 
„Duhul Sfânt“, astfel încât, prin această substituire, au răpit și 
încă mai răpesc unor miliarde de oameni acea mântuire pe 
care Hristos le-a adus-o oamenilor și, în locul păcii și iubirii pe 
care le adusese el, ei au adus sectarismul, afurisenia reciprocă 
și tot felul de fapte nelegiuite în lume, acoperindu-se sub nu- 
mele lui Hristos. 

Pentru acești cititori există doar două căi de scăpare: să se 
căiască în smerenie și să se lepede de minciuna lor, sau să-i pri- 
gonească pe cei care-i acuză de ceea ce au făcut și încă fac. 

Dacă nu se leapădă de minciună, le mai rămâne un singur 
lucru: să mă prigonească pe mine, lucru pentru care, închein- 
du-mi scrierea, mă pregătesc cu bucurie și cu teamă tainică de 
slăbiciunea mea. 

Lev Tolstoi 
Iasnaia Poliana, 1883 


EVANGHELIA 
sau 


VESTEA MÂNTUIRII LUI ISUS HRISTOS, 
FIUL LUI DUMNEZEU 


PROLOG 


CUNOAȘTEREA! VIEȚII 


CUPRINS 


Evanghelia vestește că Izvorul primar al lucrurilor nu este 
un Dumnezeu aflat în afara acestora, așa cum cred oamenii, 
ci Cunoașterea vieții. De aceea, în locul a ceea ce oamenii nu- 
mesc Dumnezeu stă, potrivit Evangheliei, Înțelegerea vieții. Fără 
Înţelegere nu există viață. Orice om trăiește numai pentru că 
are Înțelegerea vieţii. Cei care nu înţeleg acest lucru și consideră 
trupul ca izvor primar al vieții își răpesc singuri viața cea adevărată. 

Însă cei care înţeleg că nu trăiesc în trup, ci în Înţelegere, 
au viața cea adevărată. Și această viață adevărată a arătat-o Isus 
Hristos. Recunoscând adevărul faptului că viața omului își are 
originea în Înţelegere, le-a dat oamenilor învățătura și pilda unei 
vieți a Înţelegerii în trup. 

Învățăturile de credință timpurii erau exprimate ca o lege 
despre ceea ce ar trebui să facem și să nu facem pentru a-i sluji 
lui Dumnezeu. Dimpotrivă, învățătura lui Isus Hristos se ba- 
zează pe Înțelegerea vieții. Un Dumnezeu exterior nimeni n-a 
văzut vreodată și nimeni nu poate cunoaște și, de aceea, viața 
noastră nu poate fi determinată și călăuzită de slujirea unui 
Dumnezeu exterior. Doar recunoscând Înțelegerea în sine, care 
provine din Izvorul primar al Înţelegerii, asemenea Fiului din 
Tatăl, ca temei al tuturor celorlalte, avem calea vieții. 


1. Rus. pasymenmne |razumenie] , „înţelegere“, „cuprindere“ (n. ed. germ.). 

Aceasta este Vestea Mântuirii lui Isus Hristos, Fiul lui 
Dumnezeu. 

Vestea Mântuirii aceasta este, ca toți oamenii, încredințați 
că sunt fii ai lui Dumnezeu, să dobândească viața cea adevărată. 

Ca temei și început al tuturor celorlalte a fost pusă Înţele- 
gerea vieții. Înțelegerea vieții a fost pusă în locul lui Dumne- 
zeu. Înțelegerea vieții este Dumnezeu. 

Aceasta era cea care, prin vestea lui Isus, a fost pusă în locul 
lui Dumnezeu ca temei și început al tuturor celorlalte. 

Toate prin Înţelegere au fost născute la viață și fără aceasta 
nu poate fi nimic viu. 

Înțelegerea dă viața cea adevărată. 

Înțelegerea este lumina adevărului, iar această lumină lumi- 
nează în întuneric și întunericul n-a cuprins-o. 

Lumina cea adevărată era mereu în lume și luminează pe 
tot omul născut în lume. 

Și în lume era și lumea era vie doar fiindcă avea în sine lu- 
mina Înţelegerii, dar lumea n-a păstrat-o. 

Într-ale sale s-a arătat, dar ai săi n-au păstrat-o. 

Doar cei care au cuprins Înțelegerea au dobândit putinţa 
să devină asemenea ei, dat fiind că au crezut în existența ei. 

Cei care au crezut că viața se întemeiază pe Înţelegere n-au 
devenit fii ai trupului, ci fii ai Înţelegerii. 

Iar Înțelegerea vieții s-a arătat în Persoana lui Isus Hristos în 
trup, și noi am înțeles sensul ei ca fiind acela că Fiul Înţelegerii, 
Omul în trup, este de același fel cu Tatăl, Izvorul primar al vieţii, 
că este întru totul asemenea Tatălui, Izvorul primar al vieții. 

Învățătura lui Isus este credința cea desăvârșită și adevărată, 

căci după împlinirea învățăturii lui Isus am cuprins credința 
cea nouă în locul celei vechi. 

Legea prin Moise a fost dată, dar credința cea adevărată am 
cuprins-o prin Isus Hristos. 

Pe Dumnezeu nimeni nu l-a văzut vreodată; doar Fiul, care 
este în Tatăl, ne-a arătat calea vieții. 


10 


11 


12 


13 


14 


15 
16 


17 


18 


CAPITOLUL ÎNTÂI 
FIUL LUI DUMNEZEU 


Omul este fiul lui Dumnezeu, slab în trup și liber în duh 
(„Tatăl Nostru!“) 


CUPRINS 


Isus era fiul unui tată necunoscut. Dat fiind că nu-l cunoștea 
pe tatăl său, în copilărie l-a numit pe Dumnezeu Tatăl său. În 
vremea aceea era, în Iudeea, un profet pe nume loan. loan ves- 
tea venirea lui Dumnezeu pe pământ. El spunea că, dacă oa- 
menii și-ar schimba viața, i-ar privi pe toți oamenii ca fiind 
egali între ei, nu s-ar răni unii pe alţii, ci s-ar ajuta unul pe altul, 
atunci s-ar arăta Dumnezeu pe pământ, iar Împărăţia sa ar fi în- 
temeiată pe pământ. Auzind Isus această propovăduire, s-a 
îndepărtat de oameni în pustiu, pentru a cuprinde sensul vieții 
omului și relația sa cu Izvorul primar și nesfârșit al lucrurilor, 
care era numit Dumnezeu. Dat fiind că Isus nu-l cunoștea pe 
tatăl său trupesc, socotea că Tatăl său este Izvorul primar și ne- 
sfârșit al lucrurilor, pe care Ioan îl numise Dumnezeu. 

După ce Isus a petrecut câteva zile în pustiu fără hrană, a 
început să fie chinuit de foame și a cugetat în sinea lui: „Eu sunt 
Fiul lui Dumnezeu Atotputernicul și, de aceea, ar trebui ca Eu 
să fiu tot atât de atotputernic ca și El, dar totuși, iată, vreau să 
mănânc și nu apare nici o pâine la porunca mea, prin urmare nu 
sunt atotputernic.“ Atunci și-a spus în sinea lui: „Ce-i drept, 
nu pot face pâine din pietre, dar mă pot abţine de la pâine. De 
aceea, chiar dacă nu sunt atotputernic în trup, sunt, totuși, atot- 
puternic în duh, pot învinge trupul și, astfel, sunt Fiul lui Dum- 
nezeu, nu după trup, ci după duh.“ 

„Dacă însă Eu sunt un Fiu al Duhului — și-a spus El mai 
departe —, atunci mă pot desprinde de trup, nimicindu-l.“ La 


38 EVANGHELIA PE SCURT 


aceasta și-a dat următorul răspuns: „Sunt născut în trup de la 
Duhul. Aceasta a fost voința Tatălui meu și, de aceea, nu mă 
pot opune voinţei sale.“ 

„Dacă însă nu-ţi poți potoli pofta trupească și nici nu te poți 
desprinde de trup — și-a spus El mai departe —, atunci trebuie 
să muncești pentru trup și să te desfeți în toate acele bucurii 
care ți se dau.“ La aceasta a dat următorul răspuns: „Nu pot po- 
toli poftele trupului și nici nu mă pot desprinde de trup, dar 
viața mea este atotputernică în Duhul Tatălui meu și de aceea 
trebuie ca, în trup, să-i slujesc doar Duhului — Tatălui meu —, 
lucrând doar pentru El.“ lar după ce s-a încredinţat că viața omu- 
lui se întemeiază doar pe Duhul Tatălui, a părăsit pustiul și a 
început să le vestească oamenilor învățătura sa. Le spunea că 
în El locuiește Duhul, că, de acum înainte, cerul este deschis, iar 
puterile cerești s-au unit cu omul, că pentru oameni a început 
o viață liberă și fără de sfârșit și că toți oamenii, oricât de nefe- 
riciți ar fi, pot totuși să devină fericiți. 


Nașterea lui Isus a fost așa: mama lui, Maria, era logodită 
cu Iosif. Totuși, înainte să înceapă să fie împreună ca bărbat 
și femeie, s-a aflat că Maria era însărcinată. 

Iosif însă era un om bun și nu voia s-o facă de rușine, astfel 
că a luat-o la sine ca femeia sa și n-a cunoscut-o până ce l-a năs- 
cut pe întâiul său fiu. Și l-a numit pe acest fiu Isus. 

Iar copilul creștea și se întărea, fiind mai plin de înțelepciune 
decât pentru vârsta lui. 

Isus a ajuns deja la doisprezece ani și au plecat odată 

Maria și losif la sărbătoare, la Ierusalim, și au luat copilul 
cu ei. 

Sărbătoarea s-a terminat și s-au întors acasă, uitând copilul. 

Apoi și-au adus aminte de el și credeau că a plecat cu copiii 
și au întrebat pe drum de el. Copilul însă nu era de găsit nicăieri 
și s-au întors la Ierusalim ca să-l caute. 

Și abia a treia zi au găsit copilul în Templu, șezând în mij- 
locul învăţătorilor, ascultându-i și întrebându-i. 

Și toți erau uluiți de priceperea lui. 

Mama l-a privit și i-a spus: „Ce ne-ai făcut? Eu și tatăl tău 
suntem îngrijorați și te căutăm.“ 

Iar el le-a spus: „Unde m-aţi căutat? Nu știați că Fiul trebuie 
căutat în casa Tatălui?“ 

Iar ei n-au înţeles cuvintele lui, n-au înțeles pe cine numea 
Tatăl său. 

lar după aceea, Isus a trăit împreună cu mama lui și-i era 
ascultător în toate. 

Și înainta în vârstă și în înțelepciune. 

Și toți credeau că Isus este fiul lui Iosif. Astfel a trăit până 
la treizeci de ani. 

În vremea aceea a apărut în Iudeea profetul Ioan. 

Ioan trăia în pustiul Iudeii, la Iordan. 

loan avea îmbrăcăminte din păr de cămilă și se hrănea cu 
scoarță de copac și ierburi. 

El îndemna poporul să-și schimbe viața, ca să scape de min- 
ciună, și, ca semn al schimbării vieții, curățea poporul în Iordan. 

El spunea: „Un glas strigă către voi: Pregătiţi lui Dumnezeu 
o cale în pustiu, neteziți calea lui. 

Faceţi ca totul să fie neted, să nu mai fie nici dealuri, nici văi, 
nici lucruri înalte, nici joase. 

Atunci va fi Dumnezeu printre voi și toți își vor afla mân- 
tuirea.“ 

Iar poporul îl întreba: „Ce trebuie să facem?“ 

El le răspundea: „Cel ce are două haine să dea celui ce nu 
are nici una și cel ce are bucate să dea celui ce nu are.“ 

Au venit la el vameșii și l-au întrebat: „Ce trebuie să facem?“ 

El le-a spus: „Nu cereți mai mult decât este hotărât.“ 

Și l-au întrebat și ostașii: „Cum trebuie să ne purtăm?“ 

El a spus: „Pe nimeni să nu asupriţi, nu vă amestecați în șire- 
tlicuri. Să vă mulțumiți cu ce vi se dă.“ 

Și au venit la el locuitorii Ierusalimului și toți iudeii din ținu- 
tul Iordanului. 

Și se căiau înaintea lui de minciunile lor și, ca semn că și-au 
schimbat viața, îi curățea în Iordan. 

Dar și fariseii și saduceii! au venit la loan, însă pe ascuns. 

El i-a recunoscut și a spus: „Neam de vipere, dacă și voi ați 
simțit că nu puteți scăpa de voința dumnezeiască, atunci veni- 
ți-vă în fire și schimbaţi-vă credința. 

Iar dacă vreți să vă schimbaţi credința, atunci să se vadă 
din roadele voastre că v-aţi venit în fire. 

Iată, securea e pusă lângă pom. Dacă pomul aduce rod rău, 
va fi doborât și aruncat în foc. 

Eu vă curățesc în apă, ca semn că v-aţi schimbat firea; totuși, 
după această curățire, trebuie să vă mai curățiți și prin Duhul. 

Duhul vă va curăți așa cum stăpânul casei își curăță aria: 
grâul îl va aduna, iar pleava o va arde.“ 

Atunci a venit Isus din Galileea la Iordan, la Ioan, ca să fie 
curățit de el și s-a curățit și a ascultat propovăduirea lui loan. 

Și de la Iordan a mers în pustiu și acolo a cunoscut tăria 
Duhului. 

Isus a petrecut în pustiu patruzeci de zile și patruzeci de 
nopți fără mâncare și fără băutură. 

Iar glasul trupului i-a spus: 

„Dacă ai fi Fiul atotputernicului Dumnezeu, atunci ai putea, 
cu totul după voinţa ta, să faci pâini din pietre; dar nu poți 
face aceasta, prin urmare nu ești Fiul lui Dumnezeu.“ 


1. Tolstoi folosește termenul pravoslavnii (pravoslavnic, ortodox, drept- 
credincios) în loc de fariseu și termenul staroobreadeț pentru saducei (cuvân- 
tul referindu-se la ortodocșii „de rit vechi“, care n-au acceptat reformele 
Bisericii Ortodoxe Ruse din sec. al XVII-lea). De-acum înainte vom folosi 
în traducere termenii „dreptcredincioși“ și „vechii credincioși“ (n. tr.). 

Dar Isus și-a spus: „Dacă nu pot face pâine din pietre, aceasta 
înseamnă că nu sunt Fiu al unui dumnezeu al trupului, ci Fiul 
Dumnezeului Duhului. Eu sunt viu nu prin pâine, ci prin Duh. 
Iar Duhul meu poate disprețui trupul.“ Dar foamea tot îl mai 
chinuia, iar glasul trupului i-a vorbit din nou: „Dacă doar în 
Duhul viețuiești și trupul îl poți disprețui, atunci te poți despărți 
de trup, iar Duhul va rămâne viu.“ 

Și i s-a părut că stă pe acoperișul Templului, iar glasul tru- 
pului îi spune: „Dacă ești Fiul Dumnezeului Duhului, atunci 
aruncă-te jos de pe Templu — și nu vei muri. 

Ci o putere nevăzută te va scăpa, te va ridica și te va păzi de 
orice rău.“ 

Dar Isus și-a spus: „Eu pot disprețui trupul, dar nu mă pot 
desprinde de el, căci sunt născut din Duhul în trup. Aceasta a 
fost voința Tatălui meu, a Duhului, iar Eu nu mă pot împotrivi 
lui.“ Atunci i-a spus deci glasul trupului: „Dacă nu te poți îm- 
potrivi Tatălui tău aruncându-te jos de pe Templu și des- 
părțindu-te de trup, atunci nu te poți împotrivi Tatălui tău nici 
flămânzind, când ai vrea să mănânci. Nu-ţi este îngăduit să neso- 
cotești poftele trupului. Acestea sunt așezate în tine, iar tu tre- 
buie să le slujești.“ 

Și i s-au înfățișat lui Isus toate împărățiile pământului și 
toți oamenii, cum trăiesc ei și se ostenesc de dragul trupului, 
așteptând răsplata de la acesta. 

Iar glasul trupului i-a spus: „Iată cum pentru mine toți mun- 
cesc, iar eu le dau tot ce voiesc. 

Dacă vei munci pentru mine, atunci și ție-ți va merge tot 
atât de bine.“ 

Dar Isus și-a spus: „Tatăl meu nu este trup, ci Duh. Prin El 
trăiesc, pe El îl știu mereu în mine, doar lui îi aduc cinstire, 
doar pentru El muncesc, doar de la El aştept răsplată.“ 

Atunci a încetat ispita, iar Isus a cunoscut tăria Duhului. 

Iar după ce Isus a cunoscut tăria Duhului, a lăsat pustiul și 
a mers din nou la Ioan, rămânând la el. Iar când Isus a plecat 

de la Ioan, a spus Ioan despre EI: „Acesta este Mântuitorul 
oamenilor.“ 

După aceste cuvinte ale lui Ioan, l-au părăsit doi ucenici ai 
lui Ioan pe învățătorul lor de până atunci și l-au urmat pe Isus. 

Isus a văzut că-l urmau, s-a oprit și le-a spus: „Ce voiți?“ 

Au spus ei: „Învățătorule, vrem să rămânem la tine și să-ți 
cunoaștem învățătura.“ 

El le-a spus: „Veniţi cu mine și vă voi spune toate.“ 

Ei au mers cu El și au rămas la El, ascultându-l până la ceasul 
al zecelea. 

Unul dintre acești ucenici se numea Andrei. Andrei avea 
un frate pe nume Simon. 

După ce Andrei l-a ascultat pe Isus, s-a dus la fratele său 
Simon și i-a spus: „L-am aflat pe Cel despre care au scris Pro- 
feții și Moise, pe Cel care ne-a vestit mântuirea.“ 

Andrei l-a luat pe Simon cu el și l-a dus și pe el la Isus. Acestui 
frate al lui Andrei i-a dat Isus supranumele de Petru, care în- 
seamnă Piatră. Și amândoi acești frați s-au făcut ucenici ai lui 
Isus. 

Apoi l-a mai întâlnit Isus, înainte să intre în Galileea, și pe 
Filip și l-a îndemnat să-l urmeze. 

Filip era din Betsaida — același loc din care-și aveau obârșia 
Petru și Andrei. 

După ce Filip l-a cunoscut pe Isus, a plecat și l-a căutat pe 
fratele său Natanael și i-a spus: „L-am aflat pe Alesul lui Dum- 
nezeu, despre care au scris Profeții și Moise; este Isus, fiul lui 
Iosif din Nazaret.“ 

Natanael s-a mirat că Cel despre care au scris Profeţii era 
din satul vecin și a spus: „Ar fi ciudat ca Trimisul lui Dumnezeu 
să fie din Nazaret.“ Filip a spus: „Vino cu mine; vei vedea și auzi 
tu însuți.“ 

Natanael a încuviințat, a plecat cu fratele său și s-a întâl- 
nit cu Isus și, după ce l-a ascultat, i-a spus lui Isus: „Da, acum 

văd că este adevărat că Tu ești Fiul lui Dumnezeu și Regele lui 
Israel.“ 

Isus i-a spus: „Atunci ia aminte la ceva mai important decât 
aceasta: de acum înainte, cerul este deschis, iar oamenii se pot 
însoți cu puterile cerești. De acum înainte, Dumnezeu nu va 
mai fi despărțit de oameni.“ 

Iar Isus a venit în locul său natal, Nazaret, iar sâmbătă s-a 
dus, ca întotdeauna, la sinagogă și a început să citească. 

I s-a dat Cartea Profetului Isaia. El a deschis-o și a început 
să citească. În Carte stătea scris: „Duhul Domnului este în mine, 
El m-a ales să vestesc mântuirea celor nefericiți și cu inima zdro- 
bită, să le vestesc celor înlănțuiți eliberarea, celor orbi lumina 
și celor chinuiti scăparea și pacea, să le vestesc tuturor vremea 
îndurării lui Dumnezeu.“ 

A închis cartea, a dat-o slujitorului și s-a așezat, iar toți aş- 
teptau cu nerăbdare ce va spune. 

Iar El a spus: „Acum s-a împlinit această Scriptură înaintea 
ochilor voştri.“ 


CAPITOLUL AL DOILEA 
DUMNEZEU ESTE DUH 


De aceea trebuie omul să nu slujească trupului, ci Duhului 
(„Care ești în ceruri“) 


CUPRINS 


Iudeii, care se socoteau dreptcredincioși, se închinau unui 
Dumnezeu exterior, Creator și Stăpân al lumii. Potrivit învăță- 
turii lor, acest Dumnezeu exterior a încheiat cu ei un Legământ. 
Potrivit Legământului, acest Dumnezeu le-a făgăduit iudeilor 
să-i ajute, iar iudeii i-au făgăduit să i se închine lui, iar condiția 
principală a Legământului era sfințirea sâmbetei. Isus a spus: 
„Sâmbăta este o instituție omenească.“ Omul viu, în duhul său, 
este mai important decât toate datinile religioase. Respectarea 
sâmbetei, ca orice cinstire exterioară a lui Dumnezeu, conține 
o înșelăciune. Nu este cu putință ca sâmbăta să nu facem nimic. 
Fapte bune trebuie să facă omul mereu, iar dacă sâmbăta împie- 
dică împlinirea unei fapte bune, aceasta înseamnă că sâmbăta 
este o minciună. 

A doua condiţie a Legământului cu Dumnezeu iudeii drept- 
credincioși socoteau că este evitarea relațiilor cu necredincioșii. 
La aceasta, Isus a răspuns că Dumnezeu nu cere de la oameni 
jertfă, ci să se iubească unii pe alții. Mai departe, socoteau o con- 
diție a Legământului prescripțiile privind spălarea și curățirea. 
Și la aceasta a răspuns Isus că Dumnezeu nu cere curăție exte- 
rioară, ci doar îndurare și iubire față de oameni. Cu acest prilej 
a spus Isus că obiceiurile formale sunt dăunătoare, iar datina 
religioasă însăși este un rău. Datina religioasă face ca oamenii 
să lepede cele mai importante fapte de iubire, cum ar fi iubirea 
față de părinți, justificând acest lucru prin datina religioasă. 
Despre toate lucrurile formale, despre toate prescripțiile Legii 

celei vechi, prin care omul era înjosit, Isus a vorbit în felul ur- 
mător: „Să știți cu toții că nimic nu-l poate înjosi pe om din 
afară; îl poate înjosi doar ceea ce gândește și ceea ce face.“ 

Apoi a venit Isus la Ierusalim, cetatea aceea socotită sfântă, 
și a intrat în Templu, în care, potrivit dreptcredincioșilor, locuia 
Dumnezeu însuși, și a spus că nu este nevoie să se aducă jertfă 
lui Dumnezeu, că omul este mai important decât Templul, că 
este nevoie doar să ne iubim aproapele și să-l ajutăm. Apoi a mai 
spus Isus că nu este nevoie să ne închinăm lui Dumnezeu 
într-un loc anume, ci este nevoie să-i slujim Tatălui prin fapte 
și în Duh. Duhul nu poate fi nici văzut, nici arătat. Duhul este 
mărturisirea omului despre relaţia sa de fiu față de Duhul ne- 
sfârșit. Templul nu este necesar. Adevăratul Templu este lumea 
oamenilor legaţi prin iubire. El a spus că orice cinstire exterioară 
a lui Dumnezeu nu este dăunătoare doar atunci când sprijină 
lucrările răului, asemenea cinstirii lui Dumnezeu din partea 
iudeilor, care prescria uciderea și îngăduia disprețuirea părin- 
ților, ci, în general, din cauza faptului că un om care respectă 
obiceiurile formale se socotește îndreptățit și se abține de la 
lucrările iubirii. A spus că se străduiește spre bine, împlinind 
lucrările iubirii, doar acel om care-și simte nedesăvârșirea. Pen- 
tru a împlini lucrările iubirii trebuie să ne socotim nedesăvârșiți 
pe noi înșine; dimpotrivă, cinstirea formală a lui Dumnezeu îl 
ademenește pe om la iluzia mulțumirii de sine. Orice cinstire 
formală a lui Dumnezeu este inutilă și, de aceea, trebuie înlătu- 
rată. Iubirea nu poate fi unită cu respectarea obiceiurilor și nu 
se poate împlini nici o lucrare a iubirii sub forma unei cinstiri 
formale a lui Dumnezeu. Omul este fiul lui Dumnezeu după Duh 
și de aceea trebuie să-i slujească Tatălui în Duhul. 


S-a întâmplat odată că Isus trecea pe câmp, sâmbăta, îm- 
preună cu ucenicii săi. Ucenicilor le era foame și, pe drum, au 

smuls spicele, le-au frecat între mâini și au mâncat boabele. Însă 
potrivit învățăturii dreptcredincioșilor, Dumnezeu a încheiat 
un Legământ cu Moise ca toți să țină sâmbăta și să nu facă 
nimic în ziua aceasta. Potrivit învățăturii dreptcredincioșilor, 
a poruncit Dumnezeu ca cel care lucrează sâmbăta să fie omorât 
cu pietre. 

Dreptcredincioșii au văzut că ucenicii au smuls spice sâm- 
băta și au spus: „Nu se cuvine a face acest lucru sâmbăta. Sâmbă- 
ta nu este îngăduit să lucrezi, iar voi smulgeți spice. Dumnezeu 
a statornicit sărbătoarea sâmbetei și a poruncit ca încălcarea 
acesteia să fie pedepsită cu moartea.“ 

Isus a auzit aceasta și a spus: „Dacă aţi pricepe ce înseamnă 
cuvintele lui Dumnezeu: Iubire vreau și nu jertfă, n-aţi aduce 
învinuiri acolo unde nu este vină. 

Omul este mai presus decât sâmbăta.“ 

Altă dată s-a întâmplat că, sâmbăta, când Isus învăţa în sinagogă, 

o femeie bolnavă s-a apropiat de el și l-a rugat s-o ajute. 

Iar Isus a vindecat-o de suferința ei. 

Atunci, mai-marele sinagogii s-a mâniat împotriva lui Isus 
din cauza acestei vindecări și a spus poporului: „În Legea lui 
Dumnezeu se spune: Sunt șase zile pe săptămână în care să se 
lucreze.“ 

Iar Isus i-a întrebat apoi pe cărturarii dreptcredincioși: „Cum 
dar, după Legea voastră nu este îngăduit nici măcar a ajuta un 
om în zi de sâmbătă?“ 

Iar ei nu știau ce să răspundă. 

Atunci a spus Isus: „ Făţarnicilor! Oare nu oricine dintre voi 
dezleagă boul de la iesle să-l ducă la adăpat? Iar dacă o oaie 
cade în fântână, oricine se grăbeşte s-o scoată afară, chiar dacă 
este sâmbătă. 

Un om este, desigur, mult mai bun decât o oaie. Iar voi spuneți 
că nu este îngăduit a ajuta un om! Ce ar trebui făcut, după păre- 
rea voastră, sâmbăta: binele sau răul? A scăpa sufletul sau a-l 
da pieirii? Binele trebuie făcut mereu, chiar și sâmbăta.“ 

Odată, a văzut Isus un vameș, care aduna vămile. Vameșul se 
numea Matei. Isus a început a vorbi cu el, iar Matei l-a înţeles, i-a 
îndrăgit învățătura, l-a poftit în casa lui și i-a pregătit un ospăț. 

Pe când era Isus la Matei, au venit prietenii lui Matei — vameși 
și păcătoși —, iar Isus nu i-a disprețuit, ci s-a așezat El însuși, 
împreună cu ucenicii săi, printre ei. 

Dar dreptcredincioșii au văzut și le-au spus ucenicilor lui 
Isus: „De ce mănâncă Învățătorul vostru cu vameșii și necredin- 
cioșii? Potrivit învățăturii dreptcredincioșilor, a poruncit Dum- 
nezeu anume să nu întreținem legături cu necredincioșii.“ 

Isus a auzit cuvintele lor și a spus: „Cine se laudă cu sănă- 
tatea lui n-are nevoie de doctor; dimpotrivă, cel bolnav are ne- 
voie de el. 

Pricepeţi dar ce înseamnă cuvintele lui Dumnezeu: Iubire 
vreau și nu jertfă. Nu-i pot învăța să-și schimbe credința pe 
cei ce se socotesc dreptcredincioși, ci-i învăţ pe cei ce se socotesc 
necredincioși.“ 

Au venit la Isus cărturari dreptcredincioși de la Ierusa- 
lim. 

Și au văzut că ucenicii lui și El însuși mâncau pâine cu mâi- 
nile nespălate, iar cărturarii dreptcredincioși au început să-l 
mustre din această pricină. 

Fiindcă ei înșiși urmează strict datina religioasă despre cum 
trebuie spălate vasele și nu mănâncă nimic fără să le spele. 

Și nici de la piață nu mănâncă nimic fără ca mai întâi să 
săvârșească spălările. 

Și l-au întrebat cărturarii dreptcredincioși: „De ce nu trăiţi 
după datina religioasă, ci luaţi pâinea cu mâinile nespălate și 
o mâncaţi?“ 

Iar El le-a răspuns: „De ce încălcați, în datina voastră reli- 
gioasă, porunca dumnezeiască? 

Dumnezeu v-a spus: Cinstește pe tatăl tău și pe mama ta. 

Iar voi v-aţi gândit că cineva ar putea spune: îi dau lui Dum- 
nezeu în loc să le dau părinților, iar atunci n-are nevoie să-i 

hrănească pe tatăl și pe mama sa. Astfel, prin datina voastră 
religioasă desființați porunca lui Dumnezeu. 

Fățarnicilor! Adevăr a spus despre voi profetul Isaia: 

Poporul acesta mi se închină cu vorba și cu buzele, însă 
inima lui este departe de mine. 

și că temerea lui de mine este doar poruncă omenească, pe 
care a învățat-o pe dinafară; de aceea voi săvârși pentru poporul 
acesta o lucrare aparte, nemaiîntâlnită: înțelepciunea înțelepților 
săi va pieri, iar învățătura învățaților săi se va întuneca. Vai 
celor care s-au gândit să-și ascundă năzuințele de Cel Veșnic 
și-și săvârșesc faptele în întuneric.! 

Așa și voi nesocotiţi ce este important în Lege, ce este porun- 
că dumnezeiască, și vă ţineţi de datina voastră omenească a spă- 
lării vaselor.“ 

Iar Isus a adunat tot poporul laolaltă și a spus: „Ascultaţi, 
voi, toți, și pricepeți. 

Nu este nimic pe lume care să-l poată necinsti pe om intrând 
în el, ci ceea ce iese din el, aceea îl necinstește pe om. Fie ca doar 
iubirea și îndurarea să locuiască în inima ta, iar atunci totul 
va fi curat în tine. 

Străduiți-vă să pricepeți.“ 

Iar când s-a întors în casă, l-au întrebat ucenicii săi ce 
înseamnă aceste cuvinte. 

Iar EI le-a spus: „N-aţi priceput deci nici voi? Nu pricepeți 
că ce este pe dinafară trupescul omului nu-l poate face necurat? 

Căci acestea nu ajung în sufletul său, ci în pântece. În pân- 
tece intră și iese afară cu murdăria. 

Doar ce iese din om, din sufletul său, aceea îl poate face pe 
om necurat. 

Căci din sufletul omului izvorăsc răul, desfrânarea, neruși- 
narea, necuviința, invidia, defăimarea, trufia și orice necugetare. 


1. În Evanghelie se citează doar un singur verset (Is 29, 13), însă aici 
Tolstoi parafrazează și continuarea acestuia în Is 29, 14—15 (n. tr.). 

Tot răul acesta izvorăște din sufletul omului și doar el îl 
poate face pe om necurat.“ 

Apoi se apropia sărbătoarea Paștelui, iar Isus a venit la 
Ierusalim și a intrat în Templu. 

În tindă erau vite: vaci, tauri, berbeci; erau colivii cu porum- 
bei, iar în spatele meselor stăteau schimbătorii de bani. De 
toate acestea era nevoie pentru a-l sluji pe Dumnezeu. Se omo- 
rau animalele și erau oferite în Templu. În aceasta consta 
cinstirea lui Dumnezeu la iudei, după cum învățau dreptcre- 
dincioșii pricepuți în ale Legii. 

Isus a intrat în Templu, și-a împletit un bici și a mânat toate 
vitele din curte, iar pe porumbei i-a lăsat să zboare. 

A împrăștiat toți banii și a poruncit să nu se aducă nimic 
în Templu. 

El a zis: „Profetul Isaia v-a spus: Casa lui Dumnezeu nu este 
Templul din Ierusalim, ci întreaga lume a oamenilor lui Dum- 
nezeu. Iar profetul Ieremia v-a spus asemenea: Nu credeți în 
vorbele mincinoase că aici ar fi casa Celui Veșnic, nu le dați cre- 
zare și îndreptați-vă viața, nu judecaţi nedrept, nu asupriţi pe 
străin, pe văduvă, pe orfan, nu vărsați sânge nevinovat și nu 
veniți în Casa lui Dumnezeu spunând: acum suntem liniștiți, 
acum putem face răul. Nu faceți din Casa mea peșteră de tâlhari.“ 

Iar iudeii au început să se certe și i-au zis: „Tu spui că slu- 
jirea lui Dumnezeu din partea noastră nu este cea dreaptă? Cum 
vrei să dovedești aceasta?“ 

Și, întorcându-se spre ei, Isus a spus: „Dărâmaţi Templul 
acesta și, în trei zile, voi ridica un Templu nou, viu.“ 

Iar iudeii au spus: „Cum vrei să ridici așa repede un Templu 
nou, când acesta a fost zidit în patruzeci și șase de ani?“ 

Iar Isus le-a spus: „Vă vorbesc de ceea ce este mai important 
decât Templul. 


1. Tolstoi citează aici și Is 56, 7, apoi ler 7, 4. 11 (n. tr.). 

N-aţi vorbi astfel dacă ați pricepe ce înseamnă cuvintele pro- 
fetului: Mie, lui Dumnezeu, nu-mi sunt bineplăcute jertfele 
voastre, ci-mi este bineplăcut să vă iubiţi unii pe alții. Templul 
celviu este întreaga lume a oamenilor, dacă se iubesc unii pe alții.“ 

Pe atunci, la Ierusalim, mulți oameni au crezut în cele spuse 
de EI. 

Iar El însuși nu credea în nimic exterior, fiindcă știa că totul 
este în omul însuși. 

El n-avea nevoie ca cineva să dea mărturie despre om, fiindcă 
știa că în om este Duhul. 

Și s-a întâmplat că Isus trebuia să treacă prin Samaria. 

A ajuns în satul samaritean Sihar, aproape de locul pe care 
Iacob i-l dăduse lui Iosif, fiul său. 

Chiar acolo era fântâna lui Iacob. Isus era obosit de pe drum 
și s-a așezat la fântână. 

Iar ucenicii săi au plecat în cetate după pâine. 

Și a venit din Sihar o femeie după apă. Isus a rugat-o să-i dea 
de băut. 

Iar ea i-a spus: „Cum se face că mă rogi să-ți dau de băut? 
Doar voi, iudeii, n-aveţi de-a face cu noi, samaritenii.“ 

El însă i-a spus: „Dacă m-ai cunoaște pe mine și învățătura 
mea, atunci n-ai vorbi astfel și mi-ai da să beau, iar eu ți-aș da 
apa vieții. 

Cine bea din apa ta, acela va înseta din nou. 

Dar cine bea din apa mea, acela se va sătura pentru totdea- 
una, iar această apă a mea îl va ajuta spre viața cea veșnică.“ 

Femeia a priceput că El vorbea de lucruri dumnezeiești și 
i-a spus: „Văd că ești profet și vrei să mă înveți. 

Dar cum poți să mă înveţi despre lucruri dumnezeiești, dacă 
ești iudeu, iar eu samariteancă? Ai noștri i se roagă lui Dum- 
nezeu pe muntele acesta, de aici, dar voi, iudeii, spuneți că doar 
la Ierusalim este Casa lui Dumnezeu. Nu poți să mă înveți de 
lucruri dumnezeiești, căci voi aveți altă credință decât noi.“ 

Isus i-a spus: „Crede-mă, femeie, vremea deja a sosit ca oa- 
menii să nu i se mai roage lui Dumnezeu pe acest munte, și nici 
la Ierusalim. 

Căci dacă vă rugați lui Dumnezeu, vă rugați celui pe care 
nu-l cunoașteți, iar dacă vă rugați Tatălui, vă rugaţi celui care 
este cu neputinţă să nu fie cunoscut. 

A venit vremea ca adevărații închinători ai lui Dumnezeu 
să nu i se închine lui Dumnezeu, ci Tatălui, în Duh și cu fapta. 
De astfel de închinători are nevoie Tatăl. 

Dumnezeu este Duh și trebuie să i ne închinăm în Duh și 
cu fapta.“ 

Femeia n-a înţeles ce a spus și a zis, deci: „Am auzit că va 
veni Trimisul Domnului, cel care va fi numit Cel Uns. El va 
vesti atunci toate.“ 

Isus i-a spus: „Eu sunt, Cel care vorbește cu tine. Nu mai 
aștepta altceva.“ 

Apoi a ajuns Isus pe pământul iudeilor, a trăit acolo îm- 
preună cu ucenicii și a învățat. 

În vremea aceea, loan îi învăța pe oameni la Salim și curăța 
în Enon. 

Căci loan încă nu fusese aruncat în închisoare. 

Și s-a iscat între ucenicii lui loan și ucenicii lui Isus o ceartă 
despre ce ar fi mai bine: curățirea cu apă a lui loan sau învățătura 
lui Isus. 

Și au venit ucenicii la loan și i-au spus: „Iată, tu curățești 
cu apă, iar Isus doar învaţă și toți se duc la el. Ce crezi despre El?“ 

Ioan a spus: „Un om nu poate învăța nimic de la sine însuși, 
dacă nu l-a învățat Dumnezeu. 

Dacă cineva spune lucruri pământești, atunci și el este 
pământesc, dar dacă cineva vorbește de la Dumnezeu, atunci 
și el este de la Dumnezeu. 

Nu se poate dovedi în nici un fel dacă vorbele spuse sunt 
de la Dumnezeu sau nu sunt de la Dumnezeu. Dumnezeu este 

Duh; El nu se lasă măsurat și nici dovedit. Cine înțelege cuvin- 
tele Duhului dovedește tocmai astfel că este de la Duhul. 

Tatăl îl iubește pe Fiul său și i-a încredințat lui toate. 

Cel care crede în Fiul, acela are viața, iar cine nu crede în 
Fiul, acela nu are viața. Dumnezeu este Duhul în om.“ 

Apoi a venit la Isus un dreptcredincios și l-a poftit la el la 
ospăț. El s-a dus și s-a așezat la masă. 

Dreptcredinciosul a observat că nu s-a spălat înainte de 
masă și s-a mirat de acest lucru. 

Isus însă i-a spus: „Voi, dreptcredincioșii, spălați toate pe 
dinafară; dar oare și înlăuntrul vostru sunt toate curate? Fiți 
îndurători față de oameni și toate vor fi curate.“ 

Iar pe când stătea în casa dreptcredinciosului, a venit o femeie 
din cetate; era o necredincioasă. Aflase că Isus este în casa drept- 
credinciosului și a adus un vas cu miresme. 

Și a îngenuncheat la picioarele lui, a plâns și i-a udat picioa- 
rele cu lacrimile ei, le-a uscat cu părul ei și le-a uns cu miresmele 
din vas. 

Când dreptcredinciosul a văzut aceasta, s-a gândit în sinea 
lui: „Acesta sigur nu este profet. Dacă ar fi profet, ar ști ce fel de 
femeie este cea care-i scaldă picioarele, ar ști că este o necredin- 
cioasă și n-ar îngădui să-l atingă.“ 

Isus i-a întrezărit gândurile, s-a întors spre el și i-a spus: „Să-ţi 
spun ce gândesc?“ — „Spune“, a răspuns stăpânul casei. 

Iar Isus a vorbit astfel: „Doi oameni erau îndatorațţi la un 
moșier, unul cu cinci sute de galbeni, iar celălalt cu cincizeci. 

Și nici unul, nici celălalt nu-i puteau plăti. Atunci moșierul 
le-a iertat datoria amândurora. Or, după judecata ta, care dintre 
ei îl va iubi mai mult pe moșier și va fi mai săritor față de el?“ 

Iar acela a spus: „Fără îndoială cel care era îndatorat mai 
mult.“ 

Isus a arătat spre femeie și a spus: „Așa este și cu tine și această 
femeie. Tu te socotești dreptcredincios, așadar un datornic mic; 

ea se socotește necredincioasă, deci o mare datornică. Am venit 
în casa ta, iar tu nu mi-ai dat apă să-mi spăl picioarele; ea îmi 
spală picioarele cu lacrimi și mi le șterge cu părul ei. 

Tu nu m-ai sărutat, dar ea îmi sărută picioarele. 

Tu nu mi-ai dat untdelemn să-mi ung capul, ea însă îmi 
unge picioarele cu miresme scumpe. 

Cel ce se socotește dreptcredincios, acela nu va face nici un 
fel de fapte de iubire. Pentru fapte de iubire însă se vor ierta 
toate.“ 

Și i-a spus ei: „Ţi se iartă toată minciuna.“ Și a mai spus: 
„Totul depinde de cum se socotește fiecare. Cel ce se socotește 
bun, acela nu va fi bun; cel care, dimpotrivă, se socotește rău, 
acela este bun.“ 

Și Isus a mai spus deci: „Odată au venit doi oameni în 
Templu să se roage; unul era dreptcredincios, celălalt, vameș. 

Dreptcredinciosul se ruga deci: «Îți mulțumesc, Doamne, că 
nu sunt ca alți oameni; nu sunt vreun hrăpăreț, desfrânat sau 
înșelător, nici vreun nevrednic, asemenea vameșului acestuia». 

Vameșul însă stătea departe și nu îndrăznea să privească 
spre cer, ci doar își bătea pieptul spunând: «Doamne, privește 
la nevrednicul de mine!» 

Cu adevărat, acesta era mai bun decât dreptcredinciosul. 
Căci cine se înalță se înjosește, iar cine se înjosește se înalță.“ 

Apoi au venit la Isus ucenicii lui Ioan și au spus: „De ce 
postim noi și dreptcredincioșii atât de mult, iar ucenicii tăi nu 
postesc defel? După Legea dreptcredincioșilor Dumnezeu a 
poruncit să postim.“ 

Iar Isus le-a spus: „Câtă vreme mirele rămâne la nuntă, ni- 
meni nu este trist. 

Doar dacă mirele nu este acolo oaspeţii sunt trişti. 

Dacă avem viață, nu trebuie să jelim. Nu se poate uni cin- 
stirea exterioară a lui Dumnezeu cu faptele iubirii. Nu se poate 
uni vechea învățătură a cinstirii exterioare a lui Dumnezeu cu 

învățătura mea despre faptele iubirii de aproapele. A uni învă- 
țătura mea cu cea veche înseamnă a rupe un petic dintr-o haină 
nouă și a-l coase la o haină veche. O rupi pe cea nouă și n-o repari 
pe cea veche. Trebuie ori să primiţi învățătura mea în întregime, 
ori să rămâneți cu totul la cea veche. Iar dacă ați primit-o pe a 
mea, atunci n-o puteți păstra pe cea veche, cu spălările, posturile 
și sâmbăta ei. 

După cum se toarnă vinul nou în burdufuri noi, așa se în- 
tâmplă și cu aceste lucruri.“ 


37 


CAPITOLUL AL TREILEA 
ÎNCEPUTUL CUNOAȘTERII 


De la Duhul- Tată! purcede viața tuturor oamenilor 
(„Sfințească-se numele tău“) 


CUPRINS 


Ucenicii lui Isus l-au întrebat pe Isus cum se poate dobândi 
Împărăția lui Dumnezeu despre care vorbește El. El a spus: „Îm- 
părăția lui Dumnezeu, așa cum o vestesc eu, este aceeași cu cea 
pe care a vestit-o Ioan. Ea constă în faptul că toți oamenii, ori- 
cât de săraci ar fi, pot totuși să fie fericiți.“ 

Iar Isus a spus poporului: „Ioan a vestit mai întâi poporului 
acea Împărăţie a lui Dumnezeu care nu este în lumea văzută, ci 
în sufletul omului. Dreptcredincioșii au venit și l-au ascultat, dar 
n-au priceput nimic, fiindcă nu pricep decât ceea ce-și închipuie 
ei înșiși despre un Dumnezeu din afară. Ei vestesc aceste năs- 
cociri ale lor și se miră că nimeni nu vrea să-i asculte. loan, în 
schimb, a vestit adevărul Împărăției lui Dumnezeu, care locu- 
iește în inimile oamenilor, și de aceea a făcut mai mult decât 
toți ceilalți. El a făcut ca începând din vremea lui Legea, profeții 
și orice cinstire exterioară a lui Dumnezeu să fie de prisos. Înce- 
pând din vremea în care învăța el a devenit limpede că Împărăția 


1. Rus. Or Ayxa otya [ot duha otta], ceea ce poate fi tradus și în alte 
moduri, după cum se observă din diferitele ediţii în alte limbi: Vom Geiste 
als dem Vater („de la Duhul ca Tată“ — trad. FW. Ernst, Berlin, 1891), Aus 
dem Vater-Geiste („De la Duhul-Tată“ — trad. P. Lauterbach, Leipzig, 1892), 
From the Spirit of the Father („De la Duhul Tatălui“ — trad. neprecizat, 
Londra, 1896). Ținând seama că Tolstoi insistă, în această lucrare, că 
Dumnezeu este Duh (sau „Duhul“) și Izvor primar al tuturor lucrurilor, 


x“ 


pare mai potrivită traducerea „de la Duhul-Tată“ (n. tr.). 

lui Dumnezeu se află în sufletul omului. Începutul și sfârșitul 
tuturor lucrurilor odihnește în sufletul omului. Orice om, fără 
a ține seama de obârșia, cunoscută lui, dintr-un tată trupesc, 
în sânul unei mame trupești, este conștient că în el locuiește un 
Duh liber, rațional și independent de trup. Acest Duh nesfârșit, 
ce provine din Nesfârșire, este Izvorul primar al tuturor lucru- 
rilor, fiind Cel pe care-l numim Dumnezeu. Îl cunoaștem doar 
în noi înșine. Acest Duh este obârșia vieții noastre și trebuie 
să-l punem mai presus de orice altceva; prin EI trebuie să trăim. 
Făcând ca acest Duh să fie temeiul vieții, dobândim viața cea 
adevărată și nesfârșită. Acel Duh-Tată, care l-a trimis pe acest 
Duh în oameni, nu-l putea trimite pentru a-i înșela pe oameni, 
pentru ca oamenii, devenind conștienți de viața veșnică ce este 
în ei, să piardă această viață. Dacă în oameni este un Duh veșnic, 
trebuie să fie dat pentru ca oamenii să aibă în Fl viața veșnică. 
Și, de aceea, omul care-și recunoaște viața în acest Duh are viața 
cea fără sfârșit. În schimb, omul care nu-și recunoaște viața în 
acest Duh nu are viața. Oamenii pot alege ei înșiși: viață sau 
moarte. Viaţa este înrădăcinată în Duh, moartea, în trup. Viaţa 
Duhului este Binele, Lumina; viața trupului este răul, întune- 
ricul. A crede în Duhul înseamnă a săvârși faptele Binelui; a 
nu crede în El înseamnă a săvârși faptele răului. Binele este viața, 
răul, moartea. Pe Dumnezeu ca Creator din afară, ca Început al 
tuturor începuturilor, nu-l cunoaștem. Tot ce ne putem închi- 
pui despre Fl este aceea că Ela semănat Duhul în oameni și, așa 
cum seamănă semănătorul, tot astfel l-a semănat și El peste tot, 
fără să aleagă pământul; iar sămânţa ce cade pe pământ bun 
crește, pe când cea care cade pe pământ neroditor piere. Numai 
Duhul îi dă omului viața și depinde de om să o păstreze sau s-o 
piardă. Răul, pentru Duh, nu există. Răul este doar o aparență 
a vieţii. Există doar viață și non-viață. Aceasta este reprezenta- 
rea întregii lumi a omului; pentru orice om însă, este recunoaș- 
terea Împărăției Cerurilor în sufletul său. Fiecare poate, după 

voința lui, să intre sau nu în ea. Ca să intre în ea, este nevoie 
să creadă în viața Duhului. Cel ce crede în viața Duhului are 
viață veșnică.“ 


Apoi au venit ucenicii lui loan, să-l întrebe pe Isus dacă El 
este cel despre care vorbise Ioan, dacă El deschide Împărăția 
lui Dumnezeu și-i înnoiește pe oameni în Duhul. 

Isus a răspuns și a spus: „Priviţi și auziți și povestiți-i lui 
Ioan dacă Împărăţia lui Dumnezeu a început și dacă oamenii 
se înnoiesc în Duhul. Povestiţi-i cum vestesc Eu Împărăţia lui 
Dumnezeu. 

În profeţii se spune că atunci când va începe Împărăţia lui 
Dumnezeu toți oamenii vor fi fericiți. Or, așa să-i spuneți, dar, 
că Împărăţia lui Dumnezeu de care vorbesc Eu este în așa fel 
încât toți săracii vor fi fericiți prin ea 

și că oricine mă înțelege va fi fericit.“ 

Iar după ce Isus i-a lăsat pe ucenicii lui loan, a început să 
vorbească înaintea poporului despre ce fel de Împărăţie a lui 
Dumnezeu vestește Ioan. A zis deci: „Când v-aţi dus la Ioan, 
în pustiu, ca să fiți curățiți, ce v-aţi dus să vedeți? Și dreptcre- 
dincioșii învățați în ale Legii s-au dus acolo, dar n-au înțeles 
ce vestea el și chiar l-au disprețuit. 

Acest neam al cărturarilor dreptcredincioși socotește adevăr 
doar ce născocesc ei înșiși și ce află unul de la altul, fiind vala- 
bilă pentru ei doar acea Lege pe care au născocit-o ei înșiși. 

Însă ce a spus Ioan și ce spun Eu, ei aud și nu înțeleg. Din 
ceea ce a spus loan au înțeles doar că el postește în pustiu și zic 
că Dumnezeu este în el. 

Din ceea ce spun eu au înțeles doar că Eu nu postesc și zic: 
mănâncă și bea cu vameșii și cu desfrânaţii — deci este priete- 
nul lor. 

Ei sunt asemenea copiilor pe uliţă: sporovăiesc între ei și se 
miră că nimeni nu-i ascultă. 

Iar înțelepciunea lor se va vădi din faptele lor. 

Dacă aţi vrea să vedeți un om îmbrăcat în haine scumpe, 
știți că asemenea oameni locuiesc în palate. 

Deci ce ați văzut în pustiu? Credeţi că vă duceți acolo fiindcă 
Ioan este un profet asemenea celorlalți profeţi? Să nu credeți 
aceasta; loan n-a fost un profet asemenea celorlalți. El a fost 
mai mult decât toți profeții. Aceștia au profețit ceea ce poate 
fi, dar el le-a vestit oamenilor ceea ce este: Împărăția lui Dum- 
nezeu, care era și este pe pământ. 

Adevăr vă spun: nu s-a născut om care să fie mai mare decât 
Ioan. Ela vestit Împărăția lui Dumnezeu pe pământ și, de aceea, 
este mai presus de toți. 

Legea și Profeţii — de toate acestea era nevoie până la Ioan. 
Începând de la Ioan însă, și până în vremea aceasta, se vestește 
că Împărăția lui Dumnezeu este pe pământ și că cel care se 
străduiește pentru ea va și intra în aceasta.“ 

Și au venit dreptcredincioșii la Isus și au început să-l întrebe 
cum și când va veni Împărăția lui Dumnezeu. Iar El le-a răspuns: 
„Împărăția lui Dumnezeu pe care o propovăduiesc Eu nu este așa 
cum au vestit-o profeții de mai înainte. Aceștia au spus că Dum- 
nezeu s-ar arăta sub diferite semne exterioare, Eu însă vorbesc 
de o Împărăție a lui Dumnezeu ce nu poate fi văzută cu ochii. 

Iar dacă ei vă spun: «lată, acolo a venit, acolo vine» sau «Iată, 
aici este», să nu-i credeți. Împărăţia lui Dumnezeu nu este în 
timp sau în vreun loc. 

Este ca un trăsnet, aici și acolo și pretutindeni. 

Și nu are nici timp, nici loc, căci Împărăţia lui Dumnezeu 
pe care o vestesc Eu este în voi.“ 

Apoi a venit un dreptcredincios, unul dintre întâi-stătătorii 
iudei, pe nume Nicodim, în timpul nopții la Isus și a zis: „Tu 
spui că ar trebui să nu sfințim sâmbăta, să nu ținem prescripțiile 
privitoare la spălări, să nu aducem jertfe și să nu postim — vrei 
să dărâmi Templul, spui despre Dumnezeu că este Duh, iar 

despre Împărăția lui Dumnezeu spui că este în noi. Or, ce fel 
de Împărăție a lui Dumnezeu este aceasta?“ 

Iar Isus i-a răspuns: „Înțelege dar că, dacă un om se naște 
din cer, trebuie să fie ceva ceresc în el.“ 

Nicodim n-a înțeles aceste cuvinte și a spus: „Cum poate 
un om, dacă s-a născut din trupul tatălui său și a îmbătrânit, 
să se întoarcă din nou în trupul mamei și să se nască din nou?“ 

Iar Isus i-a răspuns: „Înţelege totuși ce spun! Eu spun că omul 
nu se naște doar din trup, ci și din Duhul, și de aceea orice om 
vine din trup și din Duhul, și de aceea poate Împărăția lui Dum- 
nezeu să fie în el. 

Din trup vine trup. Din trup nu se poate naște un Duh; nu- 
mai din Duh poate veni Duhul. 

Duhul este ceea ce trăiește în tine, mai precis trăiește liber 
și rațional ceva al cărui început și sfârșit nu-l cunoști și pe care 
orice om îl simte în sine. 

Așadar, de ce te miri că ţi-am spus că trebuie să ne naștem 
din cer?“ 

Nicodim a spus: „Și totuși nu cred că poate fi astfel.“ 

Atunci i-a spus Isus: „Ce fel de învățător ești deci, dacă nu 
înţelegi aceasta? 

Înţelege că nu sunt lucruri de înaltă înțelepciune cele pe 
care le înfățișez; Eu înfățișez doar ceea ce știm noi toți, pro- 
povăduiesc doar ceea ce vedem noi toți. 

Cum vrei să crezi în ceea ce este în cer, dacă nu crezi în ceea 
ce este pe pământ și în tine însuţi? 

Într-adevăr, în cer n-a fost nimeni, dar pe pământ este omul 
care a coborât din cer, fiind el însuși ceresc de fel. 

Și tocmai acest Fiu al cerului trebuie înălțat în om, pen- 
tru ca fiecare să creadă în El și să nu piară, ci să aibă viața ce- 
rească. 

Căci nu spre pieirea omului, ci spre mântuirea lui i l-a 
dat Dumnezeu omului pe Fiul său, care este seamănul lui 

Dumnezeu însuși. Tocmai de aceea i l-a dat, pentru ca fiecare 
să creadă în EI și să nu piară, ci să aibă viața veșnică. 

Căci nu de aceea l-a zămislit pe Fiul său — viața în lumea oa- 
menilor —, ca lumea oamenilor să fie nimicită, ci l-a zămislit pe 
Fiul său — viața — pentru ca lumea oamenilor să fie vie prin El. 

Cel ce recunoaște viața în El, acela nu moare, iar cel ce nu 
recunoaște viața în EI, acela se aruncă singur la pieire, căci nu 
zidește pe temelia care este viața. 

Dezbinarea (moartea) stă în aceea că viața a venit în lume, 
dar oamenii înșiși se îndepărtează de viață. Lumina este viața 
oamenilor, iar Lumina a venit în lume, dar oamenii au pus întu- 
nericul înaintea Luminii și nu merg spre Lumină. 

De aceea, cel ce face rău nu merge spre Lumină, așa încât 
faptele lui sunt nevăzute; acesta își răpește singur viața. 

Dar cel ce trăiește în adevăr, acela merge spre Lumină, așa 
încât faptele lui sunt văzute; iar acesta are viața și trăiește în 
unire cu Dumnezeu. 

Împărăţia lui Dumnezeu nu trebuie înțeleasă așa cum 
gândiţi voi, și anume că, pentru toți oamenii, Împărăția lui Dum- 
nezeu va veni într-o anumită vreme și într-un anumit loc, ci 
astfel încât, pretutindeni în lumea întreagă și în toată vremea, 
o parte a oamenilor, adică cei care cred în Fiul cerului din om, 
devin copii ai Împărăției, iar o altă parte, adică cei care nu cred 
în El, pier. Tatăl acelui Duh care este în om este doar Tatăl celor 
care se mărturisesc drept fii ai săi. Și, de aceea, pentru El există 
doar cei care au păstrat în ei ceea ce le-a dat.“ 

lar apoi a început Isus să înfățișeze poporului ce este Îm- 
părăția lui Dumnezeu, arătându-le în parabole. El a spus: „Du- 
hul-Tată seamănă în lume viața cunoașterii, așa cum un țăran 
își seamănă sămânţa pe câmp. 

El seamănă pe tot câmpul, fără să cerceteze unde cade fie- 
care bob. Și iată, o parte din boabe cad pe drum, vin păsările și 
le ciugulesc. 

Iar altă parte cad pe pământ pietros, iar aici, ce-i drept, 
răsar, dar se veștejesc îndată, fiindcă nu-și pot prinde rădăcinile 
nicăieri. 

Și încă altă parte cad printre spini, iar spinii înăbușă grâul, 
care are spice, dar sunt mici și slabe. 

Iar încă o parte din boabe cad pe pământ bun, acestea răsar 
și precumpănesc pentru boabele pierdute, se înalță vioi și dau 
spice pline, unul aducând rod de o sută de ori, altul de șaizeci, 
al treilea de treizeci. 

Așa și Dumnezeu a semănat Duhul printre oameni: într-unul 
se pierde, iar în altul rodește de o sută de ori. Tocmai aceștia 
alcătuiesc Împărăția lui Dumnezeu. 

Astfel, Împărăția lui Dumnezeu nu este defel cum gândiţi, 
și anume că Dumnezeu va veni să domnească peste voi. Dum- 
nezeu doar a semănat Duhul, dar Împărăţia lui Dumnezeu va 
fi în aceia care-l păstrează. 

Dumnezeu nu stăpânește asupra oamenilor, ci, asemenea 
unui țăran, seamănă sămânța pe pământ și nu se mai gândește 
la aceasta. 

Boabele singure răsar și cresc, încep să înverzească, iar din 
ele cresc vlăstari și spice și grâu nou. 

Și abia când vine vremea, Stăpânul câmpului trimite sece- 
rătorul să culeagă recolta. Așa și Dumnezeu l-a dat lumii pe Fiul 
său — Duhul —, și Duhul singur crește în lume, iar fiii Duhului 
alcătuiesc Împărăția lui Dumnezeu. 

Este asemenea unei femei care pune plămadă în covată, o 
amestecă în făină și apoi nu mai frământă, ci lasă făina să dos- 
pească singură și să crească. 

Atâta vreme cât oamenii trăiesc, Dumnezeu nu se amestecă 
în viaţa lor. El a trimis Duhul în lume, iar Duhul însuși trăiește 
în oameni, iar oamenii care se mărturisesc fii ai Duhului alcă- 
tuiesc Împărăția lui Dumnezeu. Pentru Duhul nu există nici 

moarte, nici rău. Moartea și răul sunt pentru trup, dar nu pen- 
tru Duh. 

Împărăția lui Dumnezeu se mai poate asemui și cu aceasta: 
un țăran a semănat sămânță bună în ogorul său. Țăranul este 
Duhul-Tată; ogorul este lumea; seminţele bune sunt fiii Împă- 
răției lui Dumnezeu. 

Și iată, stăpânul ogorului s-a întins să doarmă, a venit duş- 
manul său și a semănat neghină pe câmp. Dușmanul este pati- 
ma, iar neghina sunt fiii patimii. 

Atunci au venit slujitorii la stăpânul ogorului și au spus: «Oare 
tu ai semănat seminţe rele? Pe ogorul tău a răsărit mulțime de 
neghină. Trimite-ne s-o adunăm.» 

Stăpânul ogorului însă a spus: «Nu este nevoie; căci dacă 
începeți să adunaţi neghina, veți rupe și grâul. 

Lăsaţi-le pe amândouă să crească laolaltă. Când vine seceri- 
şul, le voi porunci secerătorilor să despartă neghina, iar eu o voi 
arde, dar grâul îl voi aduna în hambar.» 

Secerișul este sfârșitul vieţii omului, iar secerătorii sunt 
puterile cerești. Neghina va fi arsă, iar grâul va fi curățit și adu- 
nat. Astfel și la sfârșitul vieţii, va trece tot ce era o amăgire a vremii 
și va rămâne doar viața cea adevărată, viața în Duhul. Pentru 
Duhul-Tată nu există rău. Duhul păstrează ce are nevoie, iar 
ce nu vine de la El, pentru El nu există. 

Împărăţia lui Dumnezeu este ca un năvod. Năvodul este 
aruncat în mare și prinde tot felul de pești. 

Iar când este tras afară, sunt despărțiți cei nefolositori 
și aruncați înapoi în mare. Așa va fi și la sfârșitul timpurilor: 
puterea cerească va pune deoparte cele bune și va arunca cele 
rele.“ 

Și când a încetat să vorbească, s-au apropiat ucenicii săi și 
au întrebat: „Cum trebuie înțelese aceste parabole?“ 

Iar El le-a spus: „Aceste parabole trebuie înțelese în două 
feluri. Eu spun toate aceste parabole fiindcă sunt unii care, ca 

și voi, ucenicii mei, înțeleg că Împărăția lui Dumnezeu este în- 
lăuntrul fiecărui om și pricep cum se poate ajunge în ea. Alții, 
dimpotrivă, nu pricep — ei privesc fără să vadă și aud fără să 
înțeleagă. 

Aceasta fiindcă inima lor este învârtoșată. Astfel, Eu spun 
aceste parabole în două feluri, atât pentru unii, cât și pentru 
alții. Unora le vorbesc despre Dumnezeu și despre ce este, de 
fapt, Împărăţia lui Dumnezeu, iar ei pot înțelege. Așa vă vorbesc 
vouă despre ce este Împărăţia lui Dumnezeu pentru voi — acea 
Împărăţie dinlăuntrul vostru. 

Astfel, voi ascultați parabola semănătorului și o înțelegeți. 
Pentru voi, această parabolă are următorul înţeles: 

Cel care a înțeles sensul Împărăției lui Dumnezeu, dar nu 
l-a primit în inima sa, la el vine răul și zădărnicește semănătura; 
aceasta este sămânţa care a căzut pe drum. 

Sămânţa care a căzut pe pământ pietros este cel gata să pri- 
mească [Împărăția] îndată, cu bucurie. 

Dar nu poate prinde rădăcini și crește doar pentru o vreme; 
apoi vine încercarea și prigoana din cauza Împărăției și dă ime- 
diat înapoi. 

Sămânţa care a căzut între spini este cel care a înțeles sensul 
Împărăției, dar grijile lumii și dorința de bogăţie înăbușă ade- 
vărul în el și nu aduce nici un rod. 

Iar, în sfârșit, sămânța care a căzut pe pământ bun este cel 
care a înțeles sensul Împărăției și l-a primit în inima lui; acesta 
aduce rod, care de o sută de ori, care de șaizeci și care de 
treizeci. 

Celui în stare să stăruie i se va da mult, iar celui care nu 
stăruie i se vor lua și cele din urmă. 

De aceea, luaţi seama cum înţelegeți parabolele. Înţele- 
geți-le astfel încât să nu vă aducă amăgiri, nici necazuri și nici 
griji, ci încât să aduceți rod — de treizeci de ori, de șaizeci și de 
o sută. 

Împărăţia Cerurilor crește în suflet din nimic, însă dă totul. Mt, 31 
Este asemenea seminței de mesteacăn, cea mai mică dintre 
toate semințele‘; dar când aceasta crește, se face mai mare decât 
toţi pomii, iar păsările cerului își fac cuiburi în el.“ 


1. În textul biblic se vorbește despre „sămânța de muștar“. Autorul 
adaptează la realitatea cunoscută cititorilor ruși din secolul al XIX-lea 
diferite denumiri ce apar în Noul Testament, referitoare la instituții, 
ocupaţii și măsuri, sau chiar de arbori și plante, ca în acest caz (n. tr.). 


CAPITOLUL AL PATRULEA 
ÎMPĂRĂȚIA LUI DUMNEZEU 


De aceea, voința Tatălui este viața și mântuirea 
tuturor oamenilor 
(„Vie Împărăţia ta“) 


CUPRINS 


Isus s-a milostivit de oameni, fiindcă ei n-au cunoscut ade- 
vărata mântuire, iar El i-a învățat. El a spus: „Fericiţi cei care 
n-au parte de avere și de cinstire și nu se îngrijesc de astfel de 
lucruri; nefericiți sunt însă cei ce caută bogăţie și cinstire, fiind- 
că cei săraci și asupriți sunt în voința Tatălui, în timp ce cei 
bogaţi și slăviți cerșesc răsplată numai de la oameni, în această 
viață vremelnică. Pentru a împlini voința Tatălui, nu trebuie 
să ne temem să fim săraci și disprețuiți, ci, dimpotrivă, să ne 
bucurăm că le arătăm oamenilor pe ce se întemeiază adevă- 
rata mântuire.“ 

Pentru a împlini voința Tatălui, care le dă tuturor oamenilor 
viață și mântuire, este nevoie să împlinim cinci porunci. 

Porunca întâi. Să nu rănim pe nimeni și să ne purtăm astfel 
încât să nu trezim răul în nimeni, căci din rău izvorăște rău. 

Porunca a doua. Să nu cultivăm plăcerile trupești cu femei 
și să nu părăsim femeia cu care am trăit trupește, căci părăsirea 
femeilor și schimbarea lor pricinuiește tot desfrâul în lume. 

Porunca a treia. Să nu jurăm niciodată, fiindcă nu putem făgă- 
dui nimic, dat fiind că omul este cu totul în puterea Tatălui, 
iar jurămintele sunt folosite în lucruri rele. 

Porunca a patra. Să nu ne împotrivim răului, să suportăm 
toate jignirile și să facem încă și mai mult decât ne cer oamenii; 
să nu fim judecători și să nu avem pricină cu nimeni, căci omul 
însuși este plin de greșeli și nu-i poate învăța pe alții. Când omul 
se răzbună, doar îi învață pe alții să se răzbune. 

Porunca a cincea. Să nu facem deosebire între ai noștri și străini, 
căci toți oamenii sunt copiii aceluiași Tată. 

Aceste cinci porunci trebuie urmate nu pentru a culege 
laude de la oameni, ci pentru sine, pentru propria mântuire și, 
de aceea, nu este nevoie nici să ne rugăm, nici să postim. Să ne 
rugăm nu avem nevoie fiindcă Tatăl știe tot ce are nevoie omul. 
Nici nu avem nimic să-i cerem, ci doar să avem grijă să trăim 
după voința Tatălui. Voința Tatălui însă constă în a nu nutri 
răutate față de nimeni. Să postim nu avem nevoie fiindcă oa- 
menii postesc doar pentru a fi lăudaţi de ceilalți oameni; de lau- 
da oamenilor însă trebuie să ne ferim. Dacă ne îngrijim de 
lucrurile trupești, nu ne mai putem îngriji de Împărăţia Ceru- 
rilor. Omul va trăi chiar fără să se îngrijească de hrană și veș- 
minte. De un singur lucru trebuie să ne îngrijim, și anume să 
trăim în orice ceas după voința Tatălui. Tatăl le dă copiilor cele 
trebuincioase. Să dorim doar puterea Duhului, pe care o dă 
Tatăl. Cele cinci porunci hotărăsc calea spre Împărăția Cerurilor. 
Doar această cale îngustă duce spre viața veșnică. Învățătorii 
mincinoși, acești lupi în piele de oaie, se străduiesc în toată vre- 
mea să-i abată pe oameni de la această cale; față de ei trebuie 
să fim cu băgare de seamă. Îi putem recunoaște pe învățătorii 
mincinoși întotdeauna prin aceea că îndeamnă la rău în numele 
binelui. Dacă propovăduiesc fapte de silnicie și omoruri, sunt 
învățători mincinoși. După faptele la săvârșirea cărora îndeamnă 
îi putem recunoaște. Nu cel care cheamă numele lui Dumnezeu 
împlinește voința Tatălui, ci cel care săvârşeşte fapte bune. Ast- 
fel că cel care împlinește aceste cinci porunci va avea o viață 
sigură și de neclintit, pe care nimeni nu i-o va putea răpi; dim- 
potrivă, cel care nu împlinește aceste porunci va avea o viață 
îndoielnică, ce i se poate lesne răpi, astfel încât să nu-i mai rămâ- 
nă nimic. Învățătura lui Isus este uimitoare și atrăgătoare pentru 
tot poporul fiindcă-i socotește pe toți oamenii liberi. Învățătura 
lui Isus era o împlinire a profețiilor lui Isaia despre Alesul lui 

Dumnezeu care a adus oamenilor Lumina, a învins răul și a 
ajutat adevărul să învingă prin blândeţe, smerenie și bunătate, 
și nu prin silnicie. 


Și străbătea Isus cetăţile și satele și-i învăța pe toți fericirea 
împlinirii voinței Tatălui. 

Isus se milostivea de oameni, fiindcă aceștia pier fără să știe 
în ce constă viața cea adevărată și se chinuie singuri fără să 
știe de ce, asemenea oilor pierdute fără păstori. 

Odată s-a adunat în jurul lui Isus mulțime de popor să-i 
asculte învățătura, iar El s-a urcat pe un munte și s-a așezat. Uce- 
nicii săi îl înconjurau. 

Iar Isus a început să înveţe în ce constă voința Tatălui. 

El a spus: „Fericiți sunt cei săraci și fără patrie, căci ei sunt 
în voința Tatălui. Chiar dacă flămânzesc o vreme, totuși ei se 
vor sătura; chiar dacă o vreme jelesc și plâng, totuși vor afla 
mângâiere. 

Dacă oamenii îi disprețuiesc, îi țin departe de ei și-i gonesc 
dintr-un loc în altul, 

pot să se bucure de acest lucru, căci oamenii lui Dumnezeu 
au fost mereu izgoniți astfel și vor dobândi răsplată cerească. 

Dar vai bogaților, căci ei au primit deja tot ce doreau și nu 
vor mai primi nimic în plus. 

Acum sunt mulțumiți, dar vor suferi de foame; acum sunt 
veseli, dar vor fi trişti. 

Dacă oamenii îi cinstesc — vai lor, căci oamenii doar pe fă- 
țarnici îi cinstesc. Fericiţi sunt cei săraci și fără patrie, dar feri- 
ciți doar dacă sunt săraci nu doar după înfățișare, ci și după 
suflet, așa cum sarea este bună doar dacă nu se aseamănă cu 
sarea doar după înfățișare, ci dacă este și sărată. 

Astfel, și voi, săraci și fără patrie, sunteți învățătorii lumii; 
sunteți fericiți fiindcă știți că adevărata fericire stă în aceea că 

sunteți fără patrie și săraci. Dar dacă totuși sunteți săraci doar 
după înfățișare, atunci sunteți ca o sare nesărată, care nu e 
bună de nimic. 

Voi sunteți lumina lumii; de aceea, nu vă ascundeți lumina, 
ci arătați-o oamenilor. 

Într-adevăr, cei care aprind o lumină n-o pun sub scaun, ci, 
dimpotrivă, pe masă, ca să-i lumineze pe toți cei care sunt în 
odaie. 

Astfel, nici voi să nu vă ascundeți lumina, ci s-o arătați prin 
faptele voastre, anume așa încât oamenii să vadă, să cunoască 
adevărul și, văzându-vă faptele bune, să-l înțeleagă și pe Tatăl 
vostru ceresc. 

Nu vă gândiţi că Eu vă eliberez de Lege. Eu nu învăţ elibe- 
rarea de Lege, ci învăţ împlinirea Legii veșnice. 

Atâta vreme cât sunt oameni sub soare, este și o Lege veșnică. 
Abia atunci nu va mai fi Lege, când oamenii vor împlini de la 
sine totul după Legea veșnică. Iar poruncile acestei Legi veșnice 
sunt cele pe care vi le dau Eu. 

Iar dacă cineva se eliberează doar de una dintre aceste scurte 
legi sau îi învaţă pe alții că s-ar putea elibera de ele, acesta va fi 
cel din urmă în Împărăţia Cerurilor; dar cel care împlinește 
aceste legi și-i învață pe alții să le împlinească, acela va fi mare 
în Împărăţia Cerurilor. 

Căci dacă virtutea voastră nu va fi mai mare decât virtutea 
cărturarilor dreptcredincioși, cu adevărat nu veți avea parte de 
Împărăția Cerurilor. 


Acestea sunt poruncile: 


Porunca întâi. În Legea veche se spune: «Să nu ucizi. Dar 
dacă cineva ucide pe un altul, trebuie să fie judecat.» 

Dar Eu vă spun că oricine merită să fie judecat dacă se mânie 
pe fratele său. Și mai vinovat este cel care-i spune fratelui său 
o vorbă de ocară. 

Așadar, dacă vrei să te rogi lui Dumnezeu, atunci aminteș- 
te-ți mai întâi dacă nu este vreun om care are ceva împotriva ta. 

Iar dacă-i vine în minte că un singur om poate socoti că a 
fost vătămat de tine, atunci lasă rugăciunea și grăbește-te mai 
întâi să te împaci cu fratele tău, iar apoi te poți ruga. Aflaţi că 
Dumnezeu nu are nevoie nici de jertfă, nici de rugăciuni, ci de 
pace, bună-înțelegere și iubirea voastră reciprocă și că nu puteți 
nici să vă rugați, nici să vă gândiţi la Dumnezeu dacă este chiar 
un singur om cu care nu sunteți uniți în iubire. 

Porunca întâi sună deci astfel: Nu vă mâniați și nu vă certaţi; 
dar dacă v-aţi certat, atunci împăcați-vă și purtați-vă în așa fel 
încât nici un om să nu vă poarte ranchiună. 


Porunca a doua. În Legea veche se spune: «Să nu săvârșești 
adulter, iar dacă-ţi lași femeia, atunci dă-i carte de despărțire.» 
Eu însă spun că doar dacă afli plăcere în frumuseţea femeii, 
deja săvârșești adulter. Orice desfrâu îndreaptă sufletul spre 
pieire și, de aceea, este mai bine să renunți la plăcerea trupească 
decât să-ți pierzi viața. 

Dacă-ţi lași femeia, atunci nu ești doar tu desfrânat, ci îți 
împingi și femeia în brațele desfrâului, ca și pe cei care se leagă 
de ea. 

Porunca a doua sună deci astfel: Să nu crezi că iubirea față 
de femeie este ceva bun. Nu privi femeile cu plăcere, ci tră- 
iește cu cea cu care ai intrat în legătură și n-o părăsi. 


Porunca a treia. În Legea veche se spune: «Să nu rostești 
numele Domnului Dumnezeului tău în zadar și să nu-l iei pe 
Dumnezeul tău ca martor la minciună.» Iar în Lev 19, 12: «Să 
nu necinstești numele Dumnezeului tău și să nu juri pe numele 
meu în lucruri neadevărate, ca să nu-l pângăriți pe Dumnezeul 
vostru.» Eu însă vă spun că orice jurământ este o pângărire a 
lui Dumnezeu și, de aceea, nu jurați deloc. 

Omul nu poate făgădui nimic, căci este cu totul în puterea 
lui Dumnezeu. Nu poate nici măcar un fir de păr cărunt să-l 

schimbe într-unul negru; cum poate să jure mai înainte că va 
face una sau alta, chemându-l pe Dumnezeu ca martor? 

Orice jurământ este o pângărire a lui Dumnezeu, căci dacă 
omul ajunge în situația de a face un jurământ care este împotriva 
voinţei lui Dumnezeu, atunci reiese că a făgăduit să facă ceva 
împotriva voinţei lui. De aceea, orice jurământ este rău. 

Iar dacă ești întrebat ceva, atunci spune «da» dacă este «da» 
și «nu» dacă este «nu»; orice mai adaugi în plus va fi de la rău. 

Așadar, porunca a treia sună astfel: Nu depune în fața nimă- 
nui, în nici o privinţă, vreun jurământ. Spune «da» dacă vrei 
să spui «da» și «nu» dacă vrei să spui «nu»; și să știi că orice 
jurământ este rău. 


Porunca a patra. În Legea veche se spune (Ex 21, 22): «Dacă 
cineva ucide un suflet, trebuie să dea înapoi suflet pentru suflet, 
ochi pentru ochi, dinte pentru dinte, mână pentru mână, bou 
pentru bou, slujitor pentru slujitor și tot astfel.» 

Eu însă vă spun: Nu luptaţi împotriva răului cu rău și nu 
numai să nu luaţi, ca să se facă dreptate, bou pentru bou, sluji- 
tor pentru slujitor, suflet pentru suflet, ci nu vă împotriviți rău- 
lui deloc. 

Dacă cineva, ca să se facă dreptate, vrea să-ți ia un bou, atunci 
mai dă-i încă unul în plus; dacă cineva vrea să-ţi ia haina, dă-i 
și cămașa, iar dacă cineva îți scoate un dinte dintr-o parte, în- 
toarce-i și cealaltă parte. 

Dacă ești silit să faci o zi de muncă pentru alții, fă două. 

Dacă ţi se ia ce-i al tău, dă-l. Dacă nu ți se dau banii, nu-i 
cere și, de aceea: 

nu judecaţi, nu căutați pricină, nu pedepsiți și nici voi nu 
veți fi judecaţi și nici pedepsiți. Iertaţi-le tuturor și vi se va 
ierta și vouă, căci dacă-i veți judeca pe oameni, și ei vă vor ju- 
deca pe voi. 

Nu vă este îngăduit să judecați, fiindcă sunteți cu toții oa- 
meni orbi și nu vedeți adevărul. 

Cum vrei să vezi, cu ochii plini de praf, firul de praf din 
ochiul fratelui tău? Mai întâi trebuie să-ți speli tu ochii; și cine 
are ochi curaţi? 

Oare orbul îl poate călăuzi pe orb? Amândoi vor cădea în 
groapă. Așa este și cu cei care judecă și pedepsesc: sunt ei înșiși 
orbi și vor să-i călăuzească pe orbi. 

Oamenii care judecă și osândesc la pedepse silnice — răniri, 
mutilări, ucideri — vor să dea învățătură altora. Ce altceva poate 
ieși din învățătura lor decât un singur lucru, și anume că în- 
vățăcelul învaţă de la învățător și va fi asemenea acestuia? Ce 
va face când a terminat de învățat? Exact același lucru pe care-l 
face învățătorul: fapte silnice și omucideri. 

Nu socotiți că la judecători veți afla dreptate. A-ţi face iubi- 
rea de dreptate să atârne de judecători omenești este același lu- 
cru cu a arunca perle scumpe porcilor; aceștia le vor călca în 
picioare și le vor sparge. 

Așadar, porunca a patra sună astfel: Oricât de multă nedrep- 
tate ți s-ar putea face, nu te împotrivi răului, nu judeca și nu 
căuta pricină; nu învinui și nu pedepsi. 


Porunca a cincea. În Legea veche se spune: «Să faci bine 
celor din poporul tău și rău străinilor.» 

Eu însă vă spun: nu-i iubiți doar pe frații de un neam cu voi, 
ci și pe oamenii de neam străin. Chiar dacă străinii vă urăsc, 
chiar dacă vă asupresc și vă fac rău — lăudați-i și faceţi-le bine. 

Dacă sunteți buni numai față de frații de un neam cu voi, 
astfel sunt și ceilalți buni numai față de fraţii de un neam cu 
ei și de aici se nasc războaiele. Fiţi față de toate popoarele la 
fel de buni și atunci veți fi fiii Tatălui. Toţi oamenii sunt copiii 
lui, prin urmare sunt toți frații voștri. 

Așadar, porunca a cincea sună astfel: Față de popoarele 
străine purtați-vă, după cum v-am spus, tot astfel cum trebuie 
să vă purtaţi între voi. Pentru Tatăl tuturor oamenilor nu sunt 
nici diferite popoare, nici diferite împărății: cu toții sunt frați, 

cu toții fiii aceluiași Tată. Nu faceți nici o deosebire între oameni 
după popoare și împărății. 

Astfel, luați seama deci: 

1. Nu vă mâniați și trăiţi în pace cu toți. 

2. Nu căutați desfătare în plăcerile trupești. 

3. Nu jurați nimănui, în nici o privință. 

4. Nu vă împotriviți răului, nu judecaţi și nu dați în judecată. 

5. Nu faceţi deosebire între diferitele popoare și iubiți-i pe 
străini tot astfel ca pe fraţii de același neam cu voi. 


Toate aceste porunci sunt unite într-una: tot ce vreți să vă 
facă oamenii faceţi-le și voi lor. 

Nu împliniți aceste porunci de dragul laudei omenești. Dar 
dacă nu vă purtați astfel din cauza oamenilor, atunci veți avea 
parte de răsplată de la Tatăl vostru ceresc. 

Așadar, dacă le faci bine oamenilor, nu trâmbiţa acest lucru 
înaintea oamenilor: așa se poartă fățarnicii, pentru ca oamenii 
să-i preamărească. Ei primesc ceea ce-și doresc. 

Iar dacă le faci bine oamenilor, fă astfel încât să nu vadă 
nimeni, astfel încât mâna stângă să nu știe ce face dreapta. 

Și Tatăl tău va vedea și-ți va da ce ai nevoie. 

Iar dacă vrei să te rogi, nu face asemenea fățarnicilor când 
se roagă. Fățarnicilor le place să se roage în biserici, în văzul 
lumii. O fac pentru oameni și tot de la oameni primesc ce doresc. 

Ci, dacă vrei să te rogi, du-te undeva unde nu te vede nimeni 
și roagă-te Tatălui tău, Duhului, iar Tatăl tău va vedea ce este 
în sufletul tău și-ți va da ceea ce-ţi dorești în Duhul. 

Dacă te rogi, nu pălăvrăgi cu limba, ca fățarnicii. 

Tatăl tău știe ce ai nevoie înainte să deschizi gura. 

Rugaţi-vă deci doar astfel: Tatăl nostru, fără de început și 
fără de sfârșit, asemenea cerului, fie ca doar Fiinţa ta să fie sfântă; 
fie ca doar puterea ta să existe, astfel ca voința ta să se împli- 
nească pe pământ, fără început și fără de sfârșit. Dă-mi hrana 

vieții în prezent. Șterge-mi greșelile de mai înainte și nimiceș- 
te-le, așa cum șterg și eu toate greșelile fraților mei și le nimicesc, 
ca să nu cad în ispită și să fiu răscumpărat de rău, căci a ta este 
puterea și forța și a ta este hotărârea. 

Când vă rugați, înainte de toate, nu nutriti rele împotriva 
nimănui. 

Dacă nu le iertați oamenilor nedreptatea, nici Tatăl nu vă 
va ierta nedreptatea voastră. 

Când postiti, faceți-o fără să le arătați oamenilor; căci astfel 
fac fățarnicii, ca oamenii să vadă și să-i laude. Iar oamenii îi 
laudă și ei primesc ceea ce-și doresc. 

Tu însă nu face astfel, ci dacă suferi în nevoi, umblă cu chipul 
luminos, ca oamenii să nu vadă; iar Tatăl tău va vedea și-ți va 
da ce ai nevoie. 

Nu vă adunaţi provizii pe pământ. Pe pământ rod viermii, 
rugina le mănâncă și hoţii le fură. Dimpotrivă, adunați-vă comori 
cerești. 

Comorile cerești nu pot fi roase de viermi, nici mâncate de 
rugină, nici furate de hoți. 

Unde este comoara voastră, acolo va fi și inima voastră. 

Lumina trupului este inima; 

dacă ochiul tău este întunecat, atunci întregul trup va fi în 
întuneric. Dar dacă lumina inimii tale este întunecată, atunci 
întregul suflet va fi în întuneric. 

Nu se poate sluji în același timp la doi stăpâni: pentru unul 
o vei face drept, pentru celălalt, nu. Nu se poate sluji lui Dum- 
nezeu și trupului. Fie vei lucra pentru viața pământească, fie 
pentru Dumnezeu. 

De aceea, nu vă faceți griji pentru ce veți mânca sau bea, sau 
cu ce vă veți îmbrăca. Într-adevăr, viața este mai importantă decât 
mâncarea și îmbrăcămintea, și totuși Dumnezeu v-a dat-o. 

Priviţi făpturile lui Dumnezeu, priviți păsările. Ele nu sea- 
mănă, nici nu culeg recolta, nici nu adună în hambare, iar cu 

toate acestea, Dumnezeu le hrănește. Înaintea lui Dumnezeu, 
omul nu este mai rău decât păsările. Dacă Dumnezeu i-a dat 
omului viața, atunci va fi în stare și să-l hrănească. 

Ştiţi deja singuri că, oricât v-aţi strădui, nu puteți totuși să 
dobândiți nimic pentru voi. Nici măcar cu un ceas nu vă puteți 
lungi viața. 

Și pentru ce ar trebui să vă îngrijiţi de veșminte? Florile câm- 
pului nu muncesc și nu torc. 

Și totuși sunt atât de frumos împodobite, că nici Solomon, 
în strălucirea lui, n-a fost vreodată atât de minunat împodobit. 

Așadar, dacă Dumnezeu a împodobit atât de frumos iarba, 
care astăzi crește, iar mâine se tunde, ce reiese de aici? Oare nu 
vă va îmbrăca și pe voi? 

Nu vă îngrijorați și nu vă frământați; nu spuneți: «trebuie 
să ne gândim ce vom mânca și cu ce ne vom îmbrăca». 

Asemenea trebuinţe au toți oamenii, iar Dumnezeu cunoaște 
aceste trebuinţe ale voastre. 

Așadar, nu vă îngrijiţi pentru viitor. Trăiţi în ziua de azi. În- 
grijiți-vă doar să fiți în voința Tatălui. Năzuiți doar spre singurul 
lucru important, iar tot restul va veni de la sine. Străduiţi-vă doar 
să fiți în voinţa Tatălui. 

Nu vă faceți griji pentru viitor. Când viitorul va fi aici, va fi 
vremea să vă îngrijiţi. 

Cereți și vi se va da, căutați și veți găsi, bateți și vi se va des- 
chide. 

Sau este oare vreun tată care i-ar da fiului său piatră în loc 
de pâine sau un șarpe în loc de pește? 

Dacă, așadar, noi, oameni răi, știm să le dăm copiilor noștri 
ce au nevoie, cum nu vă va da Tatăl vostru din ceruri ceea ce 
aveţi nevoie cu adevărat dacă-i cereți? Cereți și Tatăl cel ceresc 
le va da viața Duhului celor care-i cer. 

Îngustă este calea spre viață, dar intrați în ea doar pe această 
cale îngustă. Este o singură intrare în viață. Este strâmtă și 

îngustă. De jur împrejur însă câmpul este întins și larg, dar 
duce la pieire. 

Doar calea cea îngustă duce la viață și doar puţini o află. 

Dar nu te teme, turmă mică! Tatăl a statornicit Împărăția 
pentru tine. 

Păziți-vă doar de profeții și învățătorii mincinoși; aceștia 
vin la voi în piele de oaie, pe dinăuntru însă sunt lupi fioroși. 

După roadele pe care le dau îi veți cunoaște. Nu se culeg 
struguri din spini și nici mere din ciulini. 

Un pom bun aduce și roade bune. Un pom rău, dimpotrivă, 
aduce roade rele. 

Un om bun scoate tot binele din inima lui bună. Dar un om 
rău scoate, din inima lui rea, tot răul; căci din ceea ce umple ini- 
ma vorbește gura. De aceea, dacă vin la voi învățători ce vă învață 
să le faceți altor oameni ceea ce pentru voi înșivă este rău — cum 
ar fi silnicii, ucideri și războaie —, atunci știți că acești învățători 
sunt învățători mincinoși. 

Nu cel care spune «Doamne! Doamne!» va intra în Împărăția 
Cerurilor, ci cel care împlinește voința Tatălui ceresc. 

Vor spune: «Doamne, Doamne! Am învățat după învățătura 
ta și după învățătura ta am izgonit răul.» 

Eu însă îi tăgăduiesc și le spun: «Nu, niciodată nu v-am 
cunoscut și nu vă cunosc. Plecaţi de la mine, cei care săvârșiți 
fărădelegea.» 

Și oricine a ascultat poruncile mele — să nu te mânii, să nu 
trăieşti în necurăție, să nu juri, să nu te împotrivești răului, să 
nu faci deosebire între poporul tău și un străin —, oricine as- 
cultă aceste porunci și le înfăptuieşte își clădește, asemenea 
unui om chibzuit, casa pe stâncă. 

Iar casa lui ține piept tuturor furtunilor. 

Dar cel care aude aceste porunci ale mele și nu le înfăptuieşte, 
acela își clădește, asemenea unui om nechibzuit, casa pe nisip. 

Îndată ce vine furtuna, va dărâma casa și totul va pieri.“ 

Și tot poporul era uluit de învățătura lui, fiindcă învățătura Le 4, 32 


lui Isus era cu totul altfel decât cea a învăţătorilor dreptcredin- 
cioși ai Legii. Învăţătorii dreptcredincioși ai Legii învățau Legea, 
față de care trebuie să ne supunem; Isus însă învăța că toți oa- 
menii sunt liberi. 

Și în Isus s-a împlinit profeția lui Isaia! 

că oamenii care trăiau în întuneric și în umbra morții au 
văzut Lumina vieții și că cel care aduce această Lumină a 
adevărului nu le va face oamenilor nici un rău sau silnicie, că 
blând și smerit este, 

că, voind să aducă adevărul în lume, nu se va certa, nici nu 
va striga, nici nu va fi auzit ridicând glasul. 

Trestia nu o va frânge și feștila nu o va stinge. 

Și toată nădejdea oamenilor se întemeiază pe învățătura lui. 


1. Is 9, 1—2; 42, 2—4 (n. tr.). 

CAPITOLUL AL CINCILEA 


VIAŢA CEA ADEVĂRATĂ 


a 


Împlinirea voinței Tatălui dăruiește viaţa cea adevărată 
(„Facă-se voia ta“) 


CUPRINS 


Înţelepciunea vieții constă în recunoașterea propriei vieți 
ca odraslă a Duhului-Tată. 

Oamenii își stabilesc țeluri ale vieții trupești și, străduin- 
du-se să le atingă, se chinuie pe ei înșiși și pe alții. Dacă recunosc 
învățătura despre viața Duhului, își supun și-și smeresc trupul, 
vor afla desfătare deplină în viața Duhului, acea viață ce le-a 
fost hărăzită dinainte. 

S-a întâmplat odată că Isus a rugat o femeie de altă credință 
să-i dea apă de băut. Femeia a refuzat, arătând că este de altă 
credință. Atunci, Isus i-a spus: „Dacă ai ști că cel care îți cere 
este om viu, în care viețuiește Duhul Tatălui, atunci n-ai refuza, 
ci te-ai grăbi să faci o faptă bună, unindu-te în duh cu Tatăl, 
iar Duhul Tatălui nu ti-ar da apă după care se însetează iarăși, 
ci o apă care dă viața veșnică. Nu trebuie să ne rugăm lui Dum- 
nezeu într-un anumit loc, ci doar să-i slujim prin fapte în care 
se află Duhul lui Dumnezeu, prin fapte de iubire.“ 

Iar Isus le-a spus ucenicilor săi: „Adevărata hrană a omului 
stă în împlinirea voinţei Tatălui, a Duhului. Împlinirea acestei 
voințe este întotdeauna cu putință. Întreaga noastră viață este 
o culegere a roadelor vieții pe care Tatăl a semănat-o în noi. 
Aceste roade sunt binele pe care-l facem oamenilor. Nu trebuie 
să așteptăm nimic; trebuie să trăim făcând binele fără încetare.“ 

După acestea s-a întâmplat ca Isus să fie la Ierusalim. La 
Ierusalim era o scăldătoare, în fața căreia zăcea un bolnav, care, 
fără să facă nimic altceva, își aștepta vindecarea printr-o minune. 

Isus s-a apropiat de slăbănog și i-a spus: „Nu aștepta vindecarea 
prin minune, ci trăiește tu însuți cât ai putere și nu te înșela 
privind înţelesul vieţii.“ Slăbănogul l-a ascultat pe Isus, s-a ridi- 
cat și a plecat. Văzând aceasta, dreptcredincioșii au început 
să-l mustre pe Isus pentru ce spusese și pentru că l-a ridicat pe 
slăbănog în zi de sâmbătă. Isus le-a spus: „N-am făcut nimic 
nou. Am făcut doar ce face Tatăl nostru de obște, Duhul. El 
viețuiește și dă viață oamenilor; Eu am făcut la fel. Și aceasta 
este chemarea oricărui om. Orice om este liber și poate să tră- 
iască sau să nu trăiască. A trăi înseamnă a împlini voința Tată- 
lui, adică a face bine altora; a nu trăi înseamnă a-ți împlini 
voința proprie și a nu le face bine altora. Stă în puterea fiecăruia 
să facă una sau alta, să primească viața sau să o nimicească. lată 
cu ce se aseamănă viața cea adevărată: un stăpân le dă slujitori- 
lor săi o parte a averii lui de preţ și le poruncește fiecăruia să lucre- 
ze cu ce le-a dat. Unii au lucrat, iar alții nu, ascunzând ce li s-a 
dat. Stăpânul casei a cerut socoteală, și celor care au lucrat le-a 
dat încă și mai mult decât aveau, iar celor care n-au lucrat le-a 
luat și cele din urmă. Partea de preț a averii stăpânului casei este 
Duhul vieţii în om, Fiul Tatălui, al Duhului. 

Cel ce lucrează în viață pentru viața Duhului, acela dobân- 
dește viața fără de sfârșit; cel care nu lucrează își răpește ce-i 
fusese dat. 

Viaţa cea adevărată este doar o viață de obște a tuturor, dar 
nu viața unora. Toţi trebuie să lucreze pentru viața celorlalți.“ 

După aceea, a plecat Isus într-un loc pustiu și a venit după 
El popor mult. Spre seară, au venit ucenicii și au spus: „Cu ce 
să hrănim tot acest popor?“ În popor erau unii care nu aveau 
nimic, dar erau alții care luaseră cu ei pâine și pește. Atunci 
Isus a spus ucenicilor: „Daţi toată pâinea pe care o aveți.“ A luat 
pâinea, a dat-o ucenicilor, iar ei au dat-o celorlalți, și ceilalți 
au făcut asemenea. Și toți au mâncat de la străini, n-au mâncat 
tot și s-au săturat. Iar Isus a spus: „lată, așa să faceți. Nu tre- 
buie ca fiecare să-și găsească hrană, ci trebuie să faceți ceea ce 

poruncește Duhul în om: să dăm altora ce avem. Adevărata 
hrană a omului este Duhul-Tată. Oamenii au viață doar prin 
Duhul. Tot ce are viaţă trebuie slujit, fiindcă viaţa nu stă în îm- 
plinirea voinţei proprii, ci a voinței Tatălui vieții. 

Iar voinţa Tatălui vieții este ca toată viața Duhului, care este 
în fiecare, să rămână în ei și ca toți să păstreze în ei viața Duhu- 
lui până în ceasul morţii. Tatăl, izvorul întregii vieți, este Duhul. 
Viaţă este doar în împlinirea voinţei Tatălui și, de aceea, pentru 
împlinirea voinței Duhului trebuie să ne dăm trupul. Trupul 
este hrană pentru viața Duhului. Cel ce-și dăruiește trupul pentru 
Duh, doar acela are viața.“ 

Apoi și-a ales Isus ucenici și i-a trimis pretutindeni ca să-i 
vestească învățătura despre viața Duhului. Trimițându-, a spus: 
„Trebuie să propovăduiţi viața Duhului și, de aceea, mai întâi 
lepădaţi-vă de toată pofta trupului: să nu aveți nimic al vostru, 
pregătiți-vă de prigoniri, lipsuri și suferințe. Vă vor uri cei ce iu- 
besc viața trupului, vă vor chinui și ucide, dar nu vă temeti. 
Dacă împliniți voința Tatălui, atunci aveți viața Duhului și 
nimeni nu v-o poate lua.“ Ucenicii au plecat și, când s-au în- 
tors, au vestit că pretutindeni învățătura răului a fost învinsă de 
ei. Atunci i-au spus dreptcredincioșii lui Isus că învățătura lui, 
chiar dacă învinge răul, este ea însăși un rău, dat fiind că cei 
care au urmat această învățătură au trebuit să aibă parte de sufe- 
rințe. La aceasta a răspuns Isus: „Un rău nu poate învinge alt 
rău. Dacă răul este învins, atunci poate fi învins doar prin bine. 
Iar binele este voința Duhului-Tată, de obște tuturor oamenilor. 
Orice om știe ce este bine pentru el. Dacă le face aceasta celor- 
lalți oameni, dacă împlinește voința Duhului-Tată atunci face 
binele. Și de aceea este împlinirea voinței Duhului-Tată tocmai 
binele, chiar dacă este legat de suferință și moarte pentru cei 
ce împlinesc voința Tatălui.“ 

Și s-a bucurat Isus de puterea Duhului și a spus: „Recunosc 
Duhul Tatălui ca început al tuturor celor cerești și pământești, 
fiindcă ceea ce le era ascuns celor înţelepţi și pricepuţi li se 
descoperă celor neștiutori doar prin aceea că se recunosc ca fii 
ai Tatălui. 

Toţi cei ce se îngrijesc doar de bunăstarea lor trupească s-au 
înhămat la o povară prea grea de tras și au luat asupra lor un 
jug care nu este pe măsura lor. Înțelegeți învățătura mea și urma- 
ţi-o și veți avea pace și bucurie în viață. Vă dau alt jug și altă 
povară: viața în Duhul. 

Înhămaţi-vă la aceasta și veți învăţa de la mine pacea și feri- 
cirea. Fiți blânzi și smeriţi cu inima și veți afla fericire în viața 
voastră. 

Căci învățătura mea este un jug pe măsura voastră, iar îm- 
plinirea învățăturii mele este o povară ușoară.“ 

Isus a venit odată în cetatea samariteană Sihar, aproape de 
locul pe care Iacob i-l dăduse lui Iosif, fiul său. 

Și era acolo fântâna lui Iacob. Isus era ostenit de drum și 
s-a așezat la fântână. 

Și a venit o samariteancă să ia apă. lar Isus i-a spus: „Dă-mi 
să beau.“ 

Iar ucenicii lui Isus plecaseră în cetate să cumpere de mân- 
care. 

Și i-a spus samariteanca: „Cum poți tu, un iudeu, să-mi ceri 
mie de băut?“ Căci iudeii n-au amestec cu samaritenii. 

Iar Isus i-a zis: „Dacă ai ști ce le-a dat Dumnezeu oameni- 
lor și cine-ți cere de băut, nu te-ai feri să-mi dai ce-ţi cer, iar 
Eu ți-aș da ţie apa vieții.“ 

Dar femeia a spus: „N-ai nici măcar găleată, iar fântâna e 
adâncă. Cum poți să-mi dai apa vieții? 

Eşti tu mai mare decât părintele nostru Iacob? El ne-a dat 
fântâna aceasta și a băut din ea el însuși, precum și fiii săi și 
vitele lui.“ 

Iar Isus a răspuns: „Oricine bea din apa aceasta va înseta din 
nou, dar cine bea din apa pe care i-o dau Eu nu va mai înseta 
niciodată. 

Căci apa pe care o dau Eu dă naștere în el unui izvor de apă 
ce curge spre viața veșnică.“ 

Și a vorbit femeia: „Dă-mi această apă, ca să nu mai am ne- 
voie să beau și nici să iau apă.“ 

Iar Isus a zis: „Mergi și cheamă-l pe bărbatul tău și vino 
înapoi aici.“ 

Femeia i-a spus: „Văd că ești profet. 

Părinţii noștri se închină lui Dumnezeu aici, pe muntele 
acesta, iar voi spuneți că în Ierusalim este locul în care trebuie 
să te închini.“ 

Iar Isus i-a spus: „Crede-mă, femeie, că nu ne închinăm 
Tatălui nici pe un munte, nici în Ierusalim. 

A venit vremea în care ne închinăm Tatălui în adevăr, prin 
viața Duhului și prin faptă. Și asemenea închinători sunt cei 
de care are nevoie Tatăl. 

Tatăl este Duhul și lui trebuie să i ne închinăm în Duh și 
cu fapta.“ 

Femeia a spus: „Știu că va veni Mesia și că El ne va vesti 
toate când va veni.“ 

Iar Isus a spus: „Eu îți spun toate.“ 

Atunci femeia a plecat și a chemat oameni acolo. 

Între timp, s-au întors ucenicii și l-au întrebat pe Isus dacă 
vrea să mănânce. 

Iar El a spus: „Eu am o mâncare pe care voi nu o știți.“ 

Ei s-au gândit că cineva i-a adus de mâncare. 

El însă a spus: „Mâncarea mea este să fac voia Celui care 
mi-a dat viață și să împlinesc ceea ce mi-a încredințat. 

Nu spuneți «Mai este vreme», așa cum vorbește țăranul 
așteptând recolta. Cel ce împlinește voința Tatălui este mereu 
sătul și nu cunoaște nici foamea, nici setea. Împlinirea voinţei 

lui Dumnezeu îl mulțumește pe om întotdeauna, aduce cu 
sine răsplata. Nu este îngăduit să spunem «voi împlini voința 
lui Dumnezeu mai târziu». Câtă vreme avem viața, împlinirea 
voinţei lui Dumnezeu este mereu posibilă și necesară. 

Viața noastră este câmpul pe care Dumnezeu și-a împrăștiat 
seminţele; noi însă trebuie să culegem roadele. 

Iar dacă adunăm roadele, atunci primim răsplata — viața 
cea nevremelnică. Într-adevăr, nu noi ne dăm nouă viaţa, ci 
un altul. Iar dacă ne străduim să culegem roadele vieţii, ne pri- 
mim răsplata ca secerători. Eu vă învăţ să culegeți roadele 
acestei vieți pe care v-a dat-o Tatăl.“ 

Odată a venit Isus la Ierusalim. 

Iar la Ierusalim se afla o scăldătoare. 

Și se spunea despre această scăldătoare că un înger coboară 
în ea, care începe să tulbure apa în scăldătoare, iar cel dintâi 
care se cufundă în ea la mișcarea apei se va însănătoși, indiferent 
ce suferință ar avea. 

Iar în jurul scăldătoarei erau făcute porticuri. 

Și sub aceste porticuri zăceau bolnavii și așteptau ca apa să 
se miște în scăldătoare, ca să se cufunde în ea. 

Și era acolo un om care de treizeci și opt de ani era infirm. 
Isus l-a întrebat ce face acolo. Iar omul i-a istorisit că de treizeci 
și opt de ani este bolnav și încă așteaptă dacă n-ar putea să ajun- 
gă primul în scăldătoare la mișcarea apei, ca să se vindece, dar 
în toți acești treizeci și opt de ani n-a fost primul nici măcar o 
dată, ci mereu i-au luat-o alţii înainte. 

Iar Isus a văzut că era în vârstă și i-a spus: „Vrei să te faci 
sănătos?“ 

Acesta a spus: „Vreau, dar n-am pe nimeni care să mă ducă 
în apă la timp, înainte ca altul să se cufunde.“ 

Și Isus i-a spus: „Scoală-te, ia-ți patul și umblă!“ 

Iar bolnavul și-a luat patul și a plecat de acolo. Dar era în zi 
de sâmbătă. 

Atunci dreptcredincioșii au spus: „Nu-ţi este îngăduit să-ţi 
duci patul; este sâmbătă.“ 

El a zis: „Cel care m-a ajutat mi-a poruncit să-mi iau patul.“ 

Bolnavul a plecat și le-a spus dreptcredincioșilor că Isus l-a 
vindecat. 

Dar dreptcredincioșii s-au mâniat și l-au prigonit pe Isus 
fiindcă săvârșea astfel de fapte sâmbăta. 

Iar Isus a spus: „Ceea ce Tatăl meu face mereu, aceea fac și Eu. 

Adevăr vă spun: Fiul nu poate să facă nimic de la sine. El 
face doar ce a cunoscut de la Tatăl. Ceea ce face Tatăl face și El. 

Tatăl îl iubește pe Fiul și astfel îl învață tot ce are nevoie 
Fiul să știe. 

După cum Tatăl le dă morților viață, tot astfel și Fiul dă viață 
cui vrea, căci după cum viața este lucrarea Tatălui, tot astfel 
trebuie viața să fie și lucrarea Fiului. 

Tatăl nu i-a hărăzit pe oameni morții, ci le-a dat oamenilor 
putere peste voința lor: să moară sau să trăiască. 

Iar ei vor trăi dacă-l vor cinsti pe Fiul precum îl cinstesc pe 
Tatăl. 

Adevăr vă spun: cel care a priceput înțelesul învățăturii mele 
și crede în Tatăl de obște al tuturor oamenilor, acela are deja 
viața și este răscumpărat din moarte. 

Aceia care au priceput înțelesul vieții omului au scăpat deja 
de moarte și vor trăi neîncetat. 

Căci după cum Tatăl are viață în sine, tot astfel i-a dat și 
Fiului să aibă viaţă în sine. 

Și El i-a dat libertatea. Astfel este și Fiul omului. 

De acum înainte, toți muritorii se despart în două. 

Unii sunt cei care fac binele și vor afla viața; ceilalți sunt 
cei care fac răul și vor pieri. 

Nu Eu sunt cel care rostește judecata, ci spun doar ce am 
aflat de la Tatăl. Iar judecata mea este dreaptă, căci nu hotărăsc 
să fac ce-mi place, ci ca toți să facă ceea ce voiește Tatăl de la toți. 

Dacă aș vrea să-i încredințez pe toți că învățătura mea este 
adevărată, aceasta nu mi-ar întări învățătura. 

Ceea ce-mi întărește învățătura sunt faptele pe care le învăţ. 
Ele arată că nu învăţ în numele meu, ci în numele Tatălui tu- 
turor oamenilor. 

Iar Tatăl meu, care m-a învățat, El întărește adevărul porun- 
cilor mele în sufletele tuturor. Voi însă nu vreți să ascultați gla- 
sul lui și să-l înțelegeți. 

Și voi nu vă ţineţi de înțelesul acestui glas. Ceea ce în voi 
este Duh, coborât din cer, nu află la voi credință. 

Pătrundeți înțelesul Scripturilor voastre: veți afla în ele același 
lucru care se află în învățătura mea, și anume poruncile de a nu 
trăi doar pentru sine, ci a face bine oamenilor. 

De ce nu vreţi să credeți în poruncile mele, deși dau viață 
tuturor oamenilor? 

Vă învăţ în numele Tatălui, care le este de obște tuturor oa- 
menilor, iar voi nu-mi primiţi învățătura; dar dacă cineva învață 
în propriul său nume, pe acela îl credeți. 

Nu trebuie să credem ce vorbesc oamenii unii cu alții, ci doar 
pe Cel care, în orice om, este un Fiu asemenea Tatălui.“ 

Iar pentru ca oamenii să nu socotească Împărăţia Cerurilor 
ca ceva văzut, ci să înțeleagă că Împărăţia lui Dumnezeu stă 
în împlinirea voinţei Tatălui și că împlinirea voinţei atârnă de 
strădania fiecărui om, să înțeleagă oamenii că viața nu li se dă 
pentru ei înșiși, ci pentru împlinirea voinței Tatălui și că doar 
împlinirea voinţei Tatălui scapă de moarte și dăruiește viața, 
a spus Isus următoarea parabolă. El a spus: „A fost un om bogat 
care, odată, trebuia să-și lase casa și să plece în călătorie. 

Înainte să plece, i-a chemat pe slujitorii săi și le-a împărţit 
zece talanți — fiecăruia câte unul — și le-a spus: «Câtă vreme sunt 
departe, să lucreze fiecare cu ce i-am dat.» 

S-a întâmplat însă că, pe când era plecat, unii locuitori ai acelei 
cetăți au spus: «Nu vrem să-i mai slujim.» 


31 


36 


37 


38 


39 


40 


43 


44 


Lc 19, 11—12 


13 


14 


15 


16 


17 


18 


19 


20 


21 


22 


Mt 25, 26—27 


Lc 19, 23 


24-25 


Mt 25, 30 


VIAȚA CEA ADEVĂRATĂ 85 


Iar când omul cel bogat s-a întors acasă din călătorie, i-a che- 
mat pe slujitorii cărora le dăduse bani și le-a poruncit să spună 
ce a făcut fiecare cu banii săi. 

Cel dintâi a venit și a spus: «Iată, stăpâne, la unul de la tine 
am câștigat zece.» 

Iar stăpânul i-a spus: «Bine, slujitor bun, în puţin ai fost 
credincios, peste mult te voi pune; fii asemenea mie în toată 
bogăția mea.» 

A venit al doilea slujitor și a spus: «Iată, stăpâne, la talantul 
tău am câștigat cinci.» 

Iar stăpânul i-a spus: «Bine ai făcut, slujitor bun; fii ase- 
menea mie în tot renumele meu». 

A mai venit încă unul și a spus: «Iată talantul tău, pe care 
l-am înfășurat într-o năframă și l-am îngropat. 

Căci m-am temut de tine. Ești om aprig; iei de unde n-ai pus 
și culegi unde n-ai semănat». 

Iar stăpânul casei i-a spus: «Slugă rea! Prin cuvintele tale 
te voi judeca. Spui că de frica mea ţi-ai ascuns talantul în pă- 
mânt și n-ai lucrat cu el. Dacă știai că sunt aprig și iau de unde 
n-am pus, de ce n-ai făcut ce ţi-am poruncit? 

Dacă ai fi lucrat cu talantul meu, averea mea ar fi sporit și 
ai fi împlinit ce ţi-am poruncit. Or, tu n-ai făcut lucrul pentru 
care ţi se dăduse talantul și, de aceea, nu-l mai poți păstra.» 

Și a poruncit să i se ia talantul celui ce n-a lucrat cu el și i 
l-a dat celui ce a lucrat mai mult. 

Și a spus: «Daţi celui ce a câștigat mai mult, căci celui ce pă- 
zeşte ce are i se va mai adăuga, dar celui ce nu păzeşte i se va 
lua și cel din urmă lucru. 

Iar pe cei care nu voiau să fie în stăpânirea mea izgoniţi-i 
afară, ca să nu mai fie.» 

Stăpânul casei este Izvorul vieţii, Duhul-Tată. Slujitorii lui 
sunt oamenii. Talanţii sunt viața Duhului. După cum stăpânul 
casei nu lucrează el însuși la sporirea averii lui, ci slujitorii 

lucrează, fiecare pentru sine, tot astfel și Duhul-Tată a pus Du- 
hul vieții în oameni și le-a poruncit să lucreze pentru viața oame- 
nilor, iar apoi i-a lăsat singuri. Cei care spun că nu recunosc 
puterea stăpânului casei sunt cei care nu recunosc Duhul vieții. 

Întoarcerea stăpânului casei și socoteala cu slujitorii este 
nimicirea vieții trupești și hotărârea sorții oamenilor: dacă vor 
mai avea viață în afara celei ce le-a fost dată. Slujitorii care îm- 
plinesc voința stăpânului casei și lucrează cu ce le fusese dat, 
sporind bunurile încredințate, sunt acei oameni care primesc 
viața și înțeleg că viața este voința Tatălui și că trebuie să slu- 
jească vieții altora. 

Slujitorul prost și rău, care și-a ascuns talantul și n-a lucrat 
cu el, îi reprezintă pe acei oameni care-și împlinesc doar propria 
voință, și nu pe cea a Tatălui și nu slujesc vieții altora. Slujitorii 
care împlinesc voința stăpânului casei și lucrează la sporirea 
averii lui vor avea parte de întreaga lui avere; dimpotrivă, sluji- 
torii care nu-i împlinesc voinţa și nu lucrează pentru stăpânul 
casei își răpesc ceea ce li s-a dat. Oamenii care împlinesc voința 
Tatălui și slujesc vieţii vor fi părtași la viața Tatălui și dobândesc 
viața, chiar dacă viața lor trupească este nimicită. Cei care nu 
împlinesc voința și nu slujesc vieții își răpesc viața pe care o 
aveau și se osândesc singuri la pieire. Cei care n-au vrut să 
recunoască puterea stăpânului casei nu există pentru stăpânul 
casei; acesta îi izgonește afară. Oamenii care nu recunosc în ei 
viața Duhului (a Fiului) nu există pentru Tatăl.“ 

După aceea, s-a dus Isus într-un loc pustiu. 

Și l-a urmat o mulțime mare. 

Iar El s-a suit pe un munte și acolo s-a așezat cu ucenicii săi. 

Și văzând că vine mulțime mare, a spus: „De unde să luăm 
pâine să hrănim toți acești oameni?“ 

Filip a spus: „Două sute de dinari nu vor ajunge nici ca să 
primească fiecare câte puţin. 

Avem doar puțină pâine și pește.“ Iar un alt ucenic a spus: 
„Au mâncare la ei; am văzut la un băiat cinci pâini și doi pești.“ 

Iar Isus a spus: „Puneți-i să se așeze pe iarbă.“ 

Și a luat pâinea pe care o avea, a dat-o ucenicilor s-o împartă 
printre ceilalți, iar astfel au început să dea toți unii altora din 
ce aveau, toți s-au săturat și a mai și rămas mult. 

A doua zi a venit poporul din nou la Isus, iar Ela spus: „lată, 
voi nu veniți la mine fiindcă ați văzut minuni, ci fiindcă ați 
mâncat pâine și v-aţi săturat.“ 

Și le-a spus: „Lucraţi nu pentru hrana pieritoare, ci pentru 
hrana veșnică, pe care numai Duhul Fiului omului o dă, pe care 
l-a pecetluit Dumnezeu.“ 

Iudeii au spus: „Ce să facem ca să înfăptuim lucrările lui 
Dumnezeu?“ 

Iar Isus le-a răspuns: „Lucrarea lui Dumnezeu înseamnă 
să credeți în viața pe care v-a dat-o Dumnezeu.“ 

Ei au spus: „Dă-ne o dovadă ca să credem în ceea ce faci. 

Părinții noștri au mâncat mană în pustiu. Dumnezeu le-a 
dat să mănânce pâine din cer, așa este scris.“ 

Isus le-a răspuns: „Adevărata pâine din cer este Duhul 
Fiului omului, pe care-l dăruiește Tatăl. 

Căci hrana omului este Duhul care a coborât din cer; El 
este cel care dă lumii viață. 

Învățătura mea le dă oamenilor adevărata hrană. Cine mă 
urmează nu va flămânzi și cel ce crede în învățătura mea nu 
va înseta niciodată. 

Dar v-am spus deja că ați văzut și nu credeți. 

Întreaga viață pe care a dat-o Tatăl Fiului se va descoperi 
în învățătura mea și oricine crede în ea va avea parte de viață. 

Pentru că m-am coborât din cer nu ca să fac voia mea, ci ca 
să fac voia Tatălui care mi-a dat viața. 

Iar voința Tatălui care m-a trimis este să păstrez întreagă 
viața pe care mi-a dat-o și să nu pierd nimic din ea. 

Căci voința Tatălui care m-a trimis este ca oricine îl vede 
pe Fiul și crede în EI să aibă viață veșnică. Și învățătura mea dă 
viață în ziua cea din urmă (a trupului).“ 

Iar iudeii s-au tulburat pentru că spusese „învățătura mea 
a coborât din cer“. 

Au zis: „Acesta este, în fond, Isus, fiul lui Iosif, îi cunoaștem 
pe tatăl său și pe mama sa; cum poate spune că învățătura lui 
a coborât din cer?“ 

Și le-a spus Isus: „Nu mă judecaţi pentru cine sunt și de 
unde am venit. 

Învățătura mea nu este adevărată pentru că, asemenea lui 
Moise, v-aș spune că Dumnezeu a vorbit cu mine pe Sinai, ci 
este adevărată fiindcă este și în voi. Oricine crede poruncile mele 
le crede nu fiindcă Eu le spun, ci fiindcă Tatăl nostru de obște 
îl atrage la El, iar învățătura mea dă viață în ziua cea din urmă. 

Și în Profeţi stă scris că toți vor fi învățați de Dumnezeu. 
Oricine îl înțelege pe Tatăl și învață să-i priceapă voința va des- 
coperi îndată învățătura mea. 

Ca cineva să-l fi văzut pe Dumnezeu nu s-a întâmplat nici- 
când; dar cel care este de la Dumnezeu l-a văzut și-l vede pe Tatăl. 

Cel care crede în mine (în învățătura mea) are viața veșnică. 

Învățătura mea este hrana vieții. 

Părinţii voştri au mâncat mana, hrana căzută din cer, și totuși 
au murit. 

Adevărata hrană a vieţii însă, hrana venită din cer, este ast- 
fel încât cine se hrănește cu ea nu va muri. 

Învățătura mea este hrana vieții, venită din cer. Cine se hră- 
nește cu ea va trăi veșnic. Iar această hrană pe care o învăţ Eu 
este Trupul meu, pe care-l dăruiesc pentru viața tuturor oame- 
nilor.“ 

Iudeii n-au înţeles nimic din ce spusese și au început să se 
certe despre cum ar fi cu putință să-și dea Trupul ca hrană oa- 
menilor și de ce. 

Isus le-a spus: „Dacă nu vă dăruiți trupul pentru viața Duhu- 
lui, atunci nici în voi nu va fi viață. 

Cine nu-și dă trupul pentru viața Duhului nu are viață 
adevărată. 

Numai ceea ce, în mine, își dăruiește trupul pentru Duhul, 
numai aceea trăiește. De aceea este trupul nostru într-adevăr 
hrană pentru viața cea adevărată. 

Numai ceea ce, în mine, îmi mistuie Trupul, ceea ce-și dăru- 
iește viața trupească pentru viața cea adevărată, numai aceea 
este Eul meu, adevăratul meu Eu, singurul care este în mine și 
Eu în El. 

Și după cum trăiesc Eu în trup după voința Tatălui, așa va 
trăi după voința mea și ceea ce trăiește în mine.“ 

Unii dintre ucenici, auzind aceste cuvinte, au spus: „Aspre 
sunt cuvintele acestea și greu de înțeles.“ 

Iar Isus le-a spus: „Sunteţi atât de tulburaţi, încât vi se pare 
greu ce vă spun despre ce a fost omul și ce va fi mereu. 

Omul este duh în trup și doar Duhul dă viață; trupul însă 
nu dă viață. În cuvintele care vi se par atât de încurcate n-am 
spus altceva decât că Duhul este viață.“ 

Apoi a ales Isus, dintre cei apropiaţi lui, șaptezeci de oameni 
și i-a trimis în locurile pe care voia să le cerceteze El însuși. 

Le-a spus: „Mulţi oameni nu au aflat de mântuirea vieții celei 
adevărate; mi-e milă de toți aceștia și aș vrea să-i învăţ pe toți. 
Însă după cum doar stăpânul casei nu este de ajuns să-și strângă 
recolta, nici Eu nu pot. 

Mergeţi în toate cetățile și vestiți pretutindeni împlinirea 
voinţei Tatălui. 

Spuneți că voința Tatălui se întemeiază pe cinci porunci: 
1. Să nu te mânii; 2. Să nu fii desfrânat; 3. Să nu juri; 4. Să nu 
te împotrivești răului; 5. Să nu faci deosebire între oameni. De 
aceea, împliniţi voi înșivă, în toate, aceste porunci. 

Vă trimit ca pe oi în mijlocul lupilor. Fiți înţelepţi ca șerpii 
și curați ca porumbeii. 

În primul rând, să nu aveți nimic al vostru, nu luaţi nimic 
cu voi: nici traistă, nici pâine, nici bani; doar veșmântul pe trup 
și încălțări. 

Apoi, nu faceţi deosebire între oameni, nu vă alegeți gazda 
la care să trageţi. 

Ci în prima casă în care intrați, acolo rămâneți. Când intrați 
într-o casă, salutați-i pe cei care locuiesc în ea. 

Dacă vă primesc, rămâneți; dacă nu vă primesc, mergeţi în 
altă casă. 

Pentru ceea ce veți spune vă vor uri și vă vor prigoni. 

Dacă vă gonesc, mergeţi în alt loc, iar dacă și de acolo vă go- 
nesc, mergeţi în altă parte. 

Vă vor vâna așa cum lupii vânează oi, dar voi nu vă pierdeţi 
curajul și răbdați până în ceasul din urmă. Și vă vor târî în fața 
judecătorilor, vă vor biciui și vă vor duce în fața stăpânirii, ca 
să vă îndreptățiți în fața lor. 

Și când vă vor târî în fața judecătorilor, nu vă pierdeţi cura- Mt10, 19 


jul și nu vă gândiţi ce trebuie să spuneți. Duhul Tatălui vă va 
spune ce trebuie să vorbiti. 

Încă nu veţi fi cercetat toate cetățile și deja oamenii vor fi 
înțeles învățătura voastră și se vor îndrepta spre voi. 

Așadar, nu vă temețţi. Ce este ascuns în sufletele oamenilor 
va ieși la iveală. 

Ce veți spune către doi sau trei se va răspândi printre mii. 

Mai ales nu vă temeţi de cei care pot ucide trupul. Sufletelor 
voastre nu le pot dăuna. Așadar, nu vă temeți. Temeţi-vă, dim- 
potrivă, că vă nimiciţi trupul și sufletul dacă vă îndepărtați de 
împlinirea voinţei Tatălui — doar de aceasta să vă temeti. 

Pentru un ban se primesc cinci vrăbii, iar acestea nu mor 
fără voința Tatălui. 

Nici un păr nu cade din cap fără voința Tatălui. 

Așadar, de ce să vă temeți, dacă sunteți în voința Tatălui? 

În învățătura mea nu vor crede cu toții. Dar cei care nu vor 
crede vă vor urî, fiindcă le răpiți ce iubesc ei și va fi dezbinare. 

Învățătura mea va aprinde lumea asemenea focului. 

Și prin ea trebuie să vină dezbinarea în lume. 

Dezbinare va fi în orice casă. 

Tatăl și fiul, mama și fiica și celelalte rude îi vor urî pe cei 
ce înțeleg învățătura mea și-i vor ucide. 

Căci pentru cel ce înțelege învățătura mea nu va mai conta 
nici tatăl, nici mama, nici femeia, nici copiii, nici toată averea.“ 

Și au venit învățații dreptcredincioși de la Ierusalim și s-au 
dus la Isus. Isus era într-un sat și popor mult umplea casa și 
stăteau de jur împrejur. 

Dreptcredincioșii au început să spună poporului că nu tre- 
buie să asculte poruncile lui Isus, că Isus ar fi îndrăcit, că, dacă 
am vrea să trăim după poruncile lui, ar fi și mai mult rău în 
popor decât acum. Au spus că izgonește răul cu rău. 

Isus i-a chemat și le-a spus: „Voi spuneți că izgonesc răul 
cu rău. Dar nici o putere nu se poate nimici pe sine. Dacă s-ar 
nimici pe sine însăși, atunci, de fapt, nici n-ar fi. 

Voi izgoniți răul cu amenințări, execuții și ucideri — iar răul 
nu este deloc nimicit, tocmai fiindcă nu se poate ridica împo- 
triva sa; Eu însă nu izgonesc răul prin aceleași mijloace ca și 
voi, așadar nu prin rău. 

Eu izgonesc răul îndemnându-i pe oameni să facă voința 
Duhului-Tată, care le dă viață tuturor. Cele cinci porunci ex- 
primă voința Duhului, care dă mântuire și viață. 

De aceea nimicesc răul. lar aceasta să vă fie o dovadă că ele 
sunt adevărate. Dacă oamenii n-ar fi un duh al Fiului, răul n-ar 
putea fi învins, după cum nu se poate pătrunde în casa celui 
puternic pentru a-l jefui. Pentru a jefui casa celui puternic, mai 
întâi cel puternic trebuie legat. Și astfel sunt oamenii legați 
prin unirea Duhului vieții. 

Și de aceea vă spun că orice greșeală și orice tâlcuire min- 
cinoasă se va ierta; dar tâlcuirea mincinoasă despre Duhul Sfânt, 
care dă tuturor viață, nu se va ierta. 

Dacă cineva (vă) spune un cuvânt împotriva oamenilor, acesta 
nu înseamnă încă nimic, dar dacă cineva spune un cuvânt îm- 
potriva a ceea ce este sfânt în om, adică împotriva Duhului, acesta 

nu poate trece nepedepsit. Pe mine mă puteți vorbi de rău cât 
vreți, dar nu numiţi rele poruncile vieții, pe care vi le-am desco- 
perit. Omului nu i se poate ierta dacă numește binele rău. 

Trebuie să fiți una cu Duhul vieţii. Cine nu este una cu acesta 
este împotriva lui. Trebuie să slujiți Duhului vieţii și binelui 
din toți oamenii, nu doar în sine însuși. 

Ori socotiți că viața și mântuirea sunt un bine pentru toată 
lumea, și atunci iubiți viața și mântuirea pentru toți, ori socotiți 
viața și mântuirea un rău, iar atunci nu iubiți viața și mântuirea 
nici pentru voi. Ori socotiți pomul bun și rodul lui bun, ori soco- 
tiți pomul rău și rodul lui rău. Căci după roade se va cunoaște 
pomul.“ 

CAPITOLUL AL ȘASELEA 
VIAŢA MINCINOASĂ 


De aceea trebuie omul, pentru a dobândi viața cea adevărată, 
să se lepede, pe pământ, de viața mincinoasă în trup și să trăiască 
în Duhul 

A. . v A “« 
(„Precum în cer, așa și pe pământ ) 


CUPRINS 


Pentru viața Duhului nu poate fi nici o deosebire între rude 
și străini. 

Isus spune că mama sa și frații săi nu contează pentru El; 
apropiați îi sunt doar cei ce împlinesc voința Tatălui de obște. 

Fericirea și viața oamenilor nu depind de viața familiei, ci 
de viața Duhului. 

Isus spune că fericiți sunt doar cei care respectă cunoașterea 
Tatălui. Omul ce trăiește în Duhul nu are casă; dat fiind că un 
astfel de om trăiește în Duhul, nu poate avea casă. Isus spune 
că El nu are vreun loc anume. Pentru a împlini voința Tatălui 
nu este nevoie de vreun loc anume, căci aceasta poate fi împli- 
nită pretutindeni și întotdeauna. 

Moartea trupească nu poate fi înfricoșătoare pentru cel ce 
se dăruiește voinței Tatălui, căci viața Duhului nu atârnă de 
moartea trupului. Isus spune că cel ce crede în viața Duhului 
nu se poate teme de nimic. 

Nici un fel de griji nu-l pot împiedica pe om să trăiască în 
Duhul. La cuvintele omului care spusese că va împlini învă- 
țătura lui Isus mai târziu, dar că mai întâi trebuie să-l îngroape 
pe tatăl său, a răspuns Isus: „Doar morţii se pot îngriji de îngro- 
parea morților. Dar cei vii trăiesc mereu în împlinirea voinţei 
Tatălui.“ 

Grijile pentru familie și gospodărie nu pot împiedica viața 
Duhului. Cel ce-și face griji pentru ce va ieși din împlinirea voinţei 

Tatălui pentru viața lui trupească se aseamănă plugarului care, 
la arat, se uită înapoi. 

Grijile pentru bucuriile vieții trupești, care oamenilor le 
par atât de importante, sunt năluciri. Singura lucrare adevărată 
a vieții este împlinirea voinței Tatălui, respectarea și urmarea 
acesteia. La dojana Martei că ea singură se îngrijește de cină, 
Isus răspunde: „Pe nedrept o dojenești pe sora ta. Îngrijește-te, 
dacă ai nevoie, de ce-ţi dă grija, dar lasă-i pe cei ce n-au nevoie 
de plăceri trupești să împlinească o lucrare trebuincioasă vieții.“ 

Isus spune: „Cel ce vrea să dobândească viața cea adevărată, 
care stă în împlinirea voinţei Tatălui, trebuie să se lepede de 
toate dorințele lui personale. Și nu-i este îngăduit să-și clădească 
viața așa cum vrea, ci trebuie să fie gata în oricare ceas să îndure 
toate lipsurile și suferințele.“ 

Cel ce vrea să-și plăsmuiască viața după dorinţele lui va 
pierde viața cea adevărată, care stă în împlinirea voinţei Tatălui. 

Nu aduce nici un câștig a lucra și a agonisi pentru viața tru- 
pească dacă acest câștig nimicește viața Duhului. 

Mai mult decât orice altceva, lăcomia, agonisirea de bogății 
nimicește viața Duhului. Oamenii uită că oricât de multe bogății 
și averi pot agonisi, pot muri în orice ceas, iar bogăția nu este 
trebuincioasă pentru viață. Moartea atârnă deasupra fiecăruia 
dintre noi — boala, uciderea, nenorocirea pot întrerupe viața 
în orice clipă. Moartea trupească este o condiție inevitabilă a 
oricărei clipe a vieții. 

Omul trebuie să socotească fiecare ceas al vieții ca un răgaz 
ce i s-a dat prin milostivire. Neîncetat trebuie să-și amintească 
acest lucru și să nu spună nicicând că nu știe. Știm și prevedem 
tot ce se întâmplă pe pământ și în cer, doar moartea, care, după 
cum știm, ne așteaptă în orice clipă, doar pe aceasta vrem s-o 
uităm. Dacă totuși nu uităm moartea, nu ne este îngăduit să 
ne dăruim vieții trupului și nici să ne punem nădejdea în ea. 
Cel ce vrea să urmeze învățătura lui Isus trebuie să deosebească 


VIAȚA MINCINOASĂ 95 


bine avantajul pe care i-l aduce slujirea voinței proprii de avan- 
tajul pe care i-l aduce împlinirea voinţei Tatălui. Numai cel ce 
deosebește limpede aceste două lucruri poate fi ucenicul lui 
Isus. Cel ce le deosebește nu va năzui spre vreo fericire părelnică 
sau spre o viață închipuită în loc să dobândească adevărata 
fericire și adevărata viață. Viața cea adevărată a fost dată oame- 
nilor, iar oamenii o cunosc și-i aud chemarea, însă dacă se dă- 
ruiesc neîncetat grijilor vremelnice își răpesc viața cea adevărată. 
Viaţa cea adevărată este asemenea unui ospăț pe care-l dă un 
om bogat și care poftește oaspeți la el. El îi cheamă așa cum îi 
cheamă glasul Duhului-Tată pe toți oamenii la El. Dar, dintre 
oaspeți, unii sunt ocupați cu negoțul, alții cu gospodăria lor, 
iar alții cu treburi de familie, și nu se duc la ospăț. Doar săracii, 
care n-au griji trupești, se duc la ospăț și dobândesc fericirea. 
Astfel, și oamenii care se lasă abătuți datorită grijilor vieții tru- 
pești își răpesc viața cea adevărată. Cel ce nu se desprinde în 
întregime de toate grijile și plăcerile vieții trupești nu poate îm- 
plini voinţa Tatălui, fiindcă nu este cu putinţă a-și sluji sieși și 
Tatălui în același timp. Trebuie să chibzuim dacă este de folos 
să ne slujim trupului, dacă este cu putință să ne rânduim viața 
după propria voință. Trebuie să facem la fel cum face un om 
care vrea să-și zidească o casă sau unul care vrea să înceapă un 
război: trebuie să chibzuiască dacă vor putea termina zidirea, 
dacă vor putea cuceri izbânda, iar dacă văd că acest lucru nu 
este cu putință, atunci nu-și vor mai da silința și nu vor mai 
aduna oștiri, dat fiind că strădaniile lor sunt în zadar și s-ar 
face doar de râsul lumii. Dacă ar fi cu putință să ne rânduim viața 
după propria voinţă, atunci ar fi, desigur, chibzuit să-i slujim 
trupului, dar fiindcă acest lucru nu este cu putință, atunci este 
mai bine să fugim de orice lucru trupesc și să-i slujim Duhului. 
Altminteri nu vom dobândi nici una, nici alta; viața trupească 
n-o vom rândui, iar viața Duhului o vom pierde. Și, de aceea, 
dacă vrei să împlinești voința Tatălui, trebuie să te lepezi cu 
totul de viața trupului. 

Viaţa trupului este o bogăţie a altuia, încredințată nouă, și 
pe care trebuie s-o folosim astfel încât să dobândim pentru noi 
înșine adevărata bogăție. 

Dacă un om bogat are un vechil, iar acesta știe că, oricât de 
credincios i-ar sluji stăpânului, totuși acesta îl va lăsa nerăsplătit, 
atunci vechilul va fi priceput dacă, atâta vreme cât are averea 
altuia în mâinile sale, le face bine oamenilor. Atunci, dacă stăpâ- 
nul îl îndepărtează, cei cărora le făcuse bine îl vor lua la ei și-l 
vor hrăni. Tot astfel trebuie să facă oamenii cu viața lor tru- 
pească. Viaţa trupească este o bogăţie străină lor, pe care o chiver- 
nisesc doar pentru puțină vreme. Dacă folosesc bine această 
bogăţie, vor dobândi pentru ei înșiși adevărata bogăţie. 

Dacă nu dăm din mână comoara noastră mincinoasă, nu ni 
se va da adevărata comoară. Nu este cu putinţă să slujim deo- 
dată vieții mincinoase a trupului și celei a Duhului; îi putem 
sluji doar uneia sau celeilalte. Nu putem să slujim bogăției și 
lui Dumnezeu în același timp. Ceea ce este mare înaintea oa- 
menilor este de nimic înaintea lui Dumnezeu. În fața lui Dumne- 
zeu, bogăţia este un rău. Bogatul este deja vinovat pentru că 
mănâncă mult, din belșug, în timp ce cerșetorii suferă de foame 
la ușa lui. Or, cu toții știu că cel care nu-și dă altora bogăţia sa 
nu împlinește voința Tatălui. 

Odată s-a apropiat de Isus un întâi-stătător dreptcredincios, 
care era bogat și se mândrea că a împlinit toate poruncile Scrip- 
turii. Isus i-a reamintit că o poruncă spune să-i iubim pe toți 
oamenii ca pe noi înșine și că în aceasta stă voința Tatălui. Întâi- 
stătătorul a spus că a împlinit și această poruncă. Atunci i-a 
spus Isus: „Nu este adevărat. Dacă ai împlini voința Tatălui, 
n-ai avea nimic al tău. Nu este cu putinţă să împlinești voința 
Tatălui dacă ai avere și n-o dai altora.“ 

Iar Isus a spus ucenicilor săi: „Oamenii socot că fără avere 
nu pot trăi, dar Eu vă spun că viața cea adevărată stă în a da 
altora ale sale.“ 

Un om pe nume Zaheu a auzit învățătura lui Isus și a crezut 
în ea. L-a poftit pe Isus în casa lui și i-a spus: „Dau jumătate 
din averea mea săracilor și celor pe care i-am înșelat le dau îm- 
pătrit.“ Iar Isus a spus: „Iată un om care împlinește voința Tată- 
lui, căci nu sunt pricini în viață în care putem socoti împlinită 
voința lui Dumnezeu, ci toată viața noastră trebuie închinată 
împlinirii ei.“ 

Binele nu poate fi măsurat nicicum; nu putem spune că 
unul a făcut mult bine, iar altul, puțin. Văduva care-și dăruiește 
ultimul ban dă mai mult decât bogatul care dăruiește mii. Nu 
putem măsura binele nici după cum este de folos sau nu. Ca 
pildă pentru cum trebuie să facem bine să slujească acea femeie 
căreia i-a fost milă de Isus și, fără să stea pe gânduri, a turnat 
pe capul lui mir scump, de trei sute de dinari. Iuda a spus că a 
făcut o prostie, că s-ar fi putut hrăni mulți săraci cu banii aceia. 
Însă Iuda era hoţ, minţea și nu se gândea la săraci, ci la folosul 
trupesc. Dar nu este vorba de folos și de măsură, ci de a-i iubi 
pe ceilalți mereu și în orice vreme, dăruindu-le ale noastre. 


Odată au venit la Isus mama și frații lui și nu-i puteau 
vorbi, fiindcă era adunat mult popor în jurul lui. 

Iar unul dintre cei de față i-a văzut, s-a dus la Isus și i-a spus: 
„Rudele tale — mama și fraţii tăi — stau afară și vor să te vadă.“ 

Dar Isus le-a spus: „Mama mea și frații mei sunt aceia care 
au înţeles voința Tatălui și o împlinesc.“ 

lar o femeie din mulțime a spus: „Fericit pântecele care 
te-a purtat și sânul pe care l-ai supt!“ 

Dar Isus a zis: „Fericiți sunt doar cei care au cuprins cunoaș- 
terea Tatălui și o păzesc!“ 

Și i-a spus un om lui Isus: „Te voi urma oriunde vei merge.“ 

Iar Isus i-a răspuns: „Nu mă poți urma nicăieri; n-am casă și 
nici vreun loc unde să trăiesc. Doar fiarele au culcușuri și vizu- 
ini, omul însă este pretutindeni acasă, dacă trăiește în Duhul.“ 

Și s-a întâmplat odată că Isus cu ucenicii săi mergeau cu 
barca. El a spus: „Să trecem pe țărmul celălalt.“ 

Și s-a iscat o furtună pe lac, iar valurile izbeau în barcă, încât 
erau aproape să se scufunde. 

El însă era în partea dinapoi a bărcii și dormea. Ei l-au tre- 
zit și i-au spus: „Învăţătorule, nu-ți pasă că ne scufundăm?“ 

Iar când furtuna s-a potolit, le-a spus: „De ce vă este așa de 
frică? Nu aveţi credință în viața Duhului.“ 

Unui om, Isus i-a spus: „Urmează-mă!“ Dar acela a spus: 
„Tatăl meu este în vârstă; îngăduie-mi întâi să-l îngrop, apoi 
te voi urma.“ 

Dar Isus i-a zis: „Lasă morții să-și îngroape morții, iar tu, 
dacă vrei să trăieşti, împlinește voința Tatălui și vestește-o!“ 

Iar altul a spus: „Vreau să fiu ucenicul tău și voi împlini 
voința Tatălui așa cum poruncești; totuși, îngăduie-mi ca mai 
înainte să-mi iau rămas bun de la ai mei.“ 

Iar Isus i-a spus: „Dacă plugarul privește înapoi nu poate 
ara. Oricum ai privi înapoi, atâta vreme cât privești înapoi, nu 
poți ara. 

Trebuie să uiţi toate, în afara brazdei pe care o despici, și 
numai atunci poți ara. Dacă chibzuiești ce-ţi iese pentru viața 
trupească, atunci n-ai înțeles viața cea adevărată și n-o poți trăi.“ 

Apoi s-a întâmplat că Isus, cu ucenicii săi, a intrat într-un 
sat și o femeie pe nume Marta l-a poftit în casă. 

Și Marta avea o soră numită Maria, care, așezându-se la picioa- 
rele lui Isus, îi asculta învățătura. 

Marta însă își făcea multe griji să-i ospăteze cum se cuvine. 
A venit la Isus și a spus: „Nu-ţi pasă că sora mea m-a lăsat sin- 
gură. Spune-i deci să mă ajute!“ 

Iar Isus i-a răspuns: „Marto, Marto, îţi faci griji și te frămânți 
pentru multe, dar de un singur lucru e nevoie. 

Iar Maria și l-a ales pe acesta, de care este nevoie și pe care 
nimeni nu i-l va lua. Pentru viață este nevoie doar de hrana 
Duhului.“ 

Iar Isus a zis către toți: „Cel ce vrea să vină după mine să se 
lepede de voința lui și să fie gata în orice ceas să ia asupra sa 
toată suferința și lipsurile trupului; doar atunci mă poate urma. 

Pentru că cine vrea să se îngrijească de viața sa trupească 
va pierde viața cea adevărată. Și cine își pierde viața trupească 
împlinind voința Tatălui, acela va dobândi viața cea adevărată. 

Căci ce folos ar avea omul să câștige chiar lumea întreagă, 
dacă viața lui și-o pierde sau o păgubește?“ 

Iar Isus a spus: „Păziți-vă de bogăţie, căci viața nu stă în a 
avea mai mult decât ceilalți. 

Era un om bogat, căruia i-au rodit multe grâne. 

Și cugeta în sine: «Voi dărâma hambarele mele și voi construi 
altele mai mari și voi aduna acolo toate bogăţiile mele. 

Și voi spune sufletului meu: Suflete, le ai pe toate din belșug; 
odihnește-te, mănâncă, bea și trăiește după cum îţi place.» 

Însă Dumnezeu i-a zis: «Nebunule, chiar în noaptea aceasta 
ți se va lua sufletul și tot ce ai adunat va rămâne altora.» 

Așa se întâmplă cu oricine adună pentru viața trupească și 
nu trăiește în Dumnezeu.“ 

Și Isus le-a zis: „Iată, voi povestiți că Pilat a pus să fie uciși 
galileeni. Oare galileenii aceia erau în vreun fel mai răi decât 
alți oameni, că au fost părtași de o asemenea soartă? 

Nicidecum! Cu toții suntem la fel și vom pieri la fel dacă 
nu aflăm scăpare de moarte. 

Sau acei optsprezece oameni peste care a căzut turnul (din 
Siloam) au fost oare mult mai răi decât toți ceilalți locuitori ai 
Ierusalimului? 

Nicidecum! Dar dacă nu scăpăm de moarte, mai devreme 
sau mai târziu vom pieri la fel. 

Dacă încă n-am pierit ca aceia, să tragem învățăminte din 
următoarea parabolă: În grădina cuiva crește un măr.! Iar stă- 
pânul grădinii intră, privește mărul și vede că nu aduce rod. 


1. În textul biblic se vorbește despre smochinul din vie. Vezi și n. 1, 
p. 64 (n. tr.). 

Și stăpânul îi spune grădinarului: «Iată, deja de trei ani vin 
aici, iar acest măr n-a adus încă niciodată rod. Trebuie tăiat, că 
doar ocupă loc fără folos.» 

Grădinarul însă spune: «Să mai așteptăm, stăpâne, vreau 
să sap pământul împrejur și să-l îngraș — să vedem dacă la vară 
nu aduce totuși rod. Dacă nici atunci nu rodește, să-l tăiem.» 

Așa suntem și noi, câtă vreme trăim în trup și nu aducem 
rod pentru viața Duhului, asemenea mărului neroditor. Doar 
prin harul cuiva ni s-a mai dat răgaz până la vară. Dacă atunci 
nu aducem rod, vom pieri și noi ca omul care a construit ham- 
barul, ca galileenii, ca cei optsprezece loviți de turn și ca toți cei 
care pier fără să fi adus rod, cu moarte murind pentru totdeauna. 

Pentru a înţelege aceasta nu este nevoie de nici o înțelep- 
ciune; fiecare pricepe de la sine. Și nu doar în treburile casei, 
ci și în lucruri ce se petrec afară, în lume, știm să judecăm și să 
prevedem. Dacă vântul suflă dinspre apus, spunem: «Vine 
ploaia», și așa se întâmplă. 

Iar dacă vântul suflă de la miazăzi, spunem: «Va fi timp 
frumos», și așa se întâmplă. 

Astfel, putem prevedea vremea; dar nu vrem să prevedem 
că toți vom muri și vom pieri și că singura scăpare este viața 
Duhului și împlinirea voinţei sale.“ 

Și îl urma pe Isus mare mulțime de popor și le-a mai spus 
încă o dată: 

„Cine vrea să fie ucenicul meu să-l socoată pe tatăl său, pe 
mama sa, pe femeia sa, pe copii, frați și surori și toată averea 
sa ca lucru de nimic și să fie în fiece ceas gata de orice. 

Doar cel care face ce fac Eu urmează învățătura mea; și doar 
El va fi scăpat din moarte. 

Într-adevăr, cineva care vrea să înceapă ceva chibzuiește mai 
întâi dacă ceea ce face îi este de folos și dacă-i este de folos, îl 
face, iar dacă nu-i este de folos, îl lasă deoparte. 

Oricine zidește o casă, mai întâi se așază și socotește de câți 
bani are nevoie, câţi are și dacă ajung să ducă lucrarea la capăt. 

Ca să nu se întâmple să înceapă să zidească și să nu sfâr- 
șească, iar lumea să râdă de el. 

Așa trebuie și cel care vrea să ducă o viață trupească să chib- 
zuiască mai întâi dacă poate duce la capăt ceea ce face. 

Și orice rege care vrea să pornească la război socoate mai 
întâi dacă poate porni cu zece mii împotriva a douăzeci de mii. 

Dacă socoate că nu poate, atunci își va trimite solii, va în- 
cheia pace și nu va mai porni război. Așa și orice om, înainte 
să se dăruiască vieţii trupului, să chibzuiască dacă poate lupta 
împotriva morții sau dacă aceasta este mai tare decât el și dacă 
nu este mai bine să încheie pace mai înainte. 

Așa trebuie fiecare dintre voi să se despartă de cele pe care 
le numește ale sale: rude, bani și avere. Iar dacă a chibzuit ce 
folos îi aduc aceste lucruri și găsește că nu-i aduc nici unul — 
abia atunci poate fi ucenicul meu.“ 

lar un om care a auzit acestea a spus: „Bine că este viață a 
Duhului. Dar dacă dăruim tot și totuși viața aceasta nu este?“ 

Atunci a zis Isus: „Nicidecum, fiindcă oricine cunoaște 
viața Duhului. Știţi cu toții că împlinirea voinței Tatălui dă viață. 
O știți, dar nu faceți ce știți, nu fiindcă vă îndoiţi, ci fiindcă, 
din pricina grijilor mincinoase, vă îndepărtați de viața cea ade- 
vărată și căutați să vă desprindeți de ea. Ascultaţi, dar, o para- 
bolă, din care veți cunoaște ce faceți: un gospodar a pregătit un 
ospăț și a poftit oaspeţi, dar oaspeții au început să se scuze. 

Unul a spus: «Am cumpărat o bucată de pământ și trebuie 
să mă duc să-l văd.» 

Un altul a spus: «Am cumpărat boi și trebuie să mă duc să-i 
încerc.» 

Un al treilea a spus: «Mă însor și trebuie să fac nuntă.» 

Și au venit slujitorii și i-au spus stăpânului că nimeni nu 
vrea să vină. Atunci i-a trimis stăpânul pe slujitori să-i pofteas- 
că pe cerșetori. Aceștia nu s-au scuzat și au venit. 

Și după ce s-au așezat, mai rămăsese loc la masă. 

Iar stăpânul și-a trimis slujitorii să mai cheme și pe alții, 
spunând: «Mergeţi și înduplecaţi-i pe toți să vină la ospățul 
meu, ca numărul oaspeţilor mei să fie mare.» Dar cei care s-au 
scuzat că n-aveau timp n-au luat parte la ospăț. 

Toţi ştiu că împlinirea voinței Tatălui dă viață, dar nu se 
poartă astfel fiindcă înșelăciunea bogăției îi trage înapoi. 

Cine dă bogăția mincinoasă, vremelnică, pentru viața cea 
adevărată în voința Tatălui, acela face asemenea vechilului. 

Un om bogat avea un vechil. Acesta a văzut că stăpânul său 
voia să-l alunge și că va rămâne fără pâine și fără casă. 

Atunci vechilul s-a gândit în sinea lui: «Voi împărți pe as- 
cuns din averea stăpânului meu printre oameni și le voi ierta 
datoriile, iar dacă stăpânul meu mă alungă, aceia își vor aminti 
de binele pe care li l-am făcut și nu mă vor părăsi.» 

Așa a făcut deci vechilul: i-a chemat pe toți cei îndatorați 
față de stăpânul său și le-a schimbat înscrisurile. 

Celui dator cu o sută i-a scris cincizeci, celui dator cu șaizeci 
i-a scris douăzeci și la fel și celorlalți. 

Și iată, stăpânul său a aflat și a zis: «Ce să zic? A lucrat cu 
iscusință. Altfel ar fi trebuit să plece în lume să cerșească. Mie 
mi-a adus daune, dar în privinţa lui a lucrat cu iscusință.» În 
viața trupească înțelegem cu toții în ce stă socoteala dreaptă, 
dar în viața Duhului nu vrem să înțelegem. 

Așa trebuie să ne purtăm și noi cu bogăţia nedreaptă și min- 
cinoasă. Trebuie s-o dăm, ca să dobândim viața Duhului. 

Căci dacă nu vrem să dăm astfel de fleacuri, cum este bogă- 
ţia, pentru viața Duhului, nici aceasta nu ni se va da nouă. 

Dacă nu dăm bogăția mincinoasă, nici nouă nu ni se va da 
adevărata noastră viață. 

Nu se poate sluji în același timp la doi stăpâni, nu deodată 
lui Dumnezeu și bogăției; nu voinţei Tatălui și propriei voințe, 
ci doar uneia sau celeilalte.“ 

Dreptcredincioșii au auzit aceste cuvinte. Dar ei iubeau bogă- 
ţia și, de aceea, l-au luat în râs pe Isus. 

El însă le-a spus: „Fiindcă voi îi cinstiți pe oameni de dragul 
bogăției lor, credeți că sunteți într-adevăr vrednici de cinste. Dum- 
nezeu însă nu privește pe dinafară, ci privește inima. Ceea ce 
este înalt în fața oamenilor este urâciune în fața lui Dumnezeu. 

Acum este împărăția cerurilor pe pământ și mari sunt cei 
care intră în ea. Dar nu bogaţii intră în ea, ci cei ce n-au nimic. 
lar aceasta așa a fost mereu, atât după Legea voastră, cât și 
după Moise și Profeți. 

Ascultaţi cum stau lucrurile, după credința voastră, cu 
bogaţii și săracii. 

Era un om bogat, care se împodobea, se ospăta și se veselea 
în fiecare zi. 

Și era un cerșetor, pe nume Lazăr, plin de bube. 

Iar Lazăr venea la curtea bogatului și se gândea că poate res- 
turile de la masa bogatului îi vor rămâne lui. Dar nici de resturi 
n-avea parte: câinii bogatului mâncau tot și-i mai lingeau și bu- 
bele lui Lazăr. 

Și s-a întâmplat că amândoi, atât Lazăr, cât și bogatul, au 
murit. 

Și, din iad, bogatul îl privea de departe pe Avraam și a văzut 
că Lazăr cel plin de bube stătea cu el. 

Și bogatul a zis: «Părinte Avraame, iată, stă cu tine Lazăr cel 
plin de bube, același care zăcea în curtea mea, lângă gard. Pe 
tine nu îndrăznesc să te tulbur, dar trimite-l pe Lazăr la mine, 
să-și înmoaie degetul în apă și să mi-l întindă, ca să-mi răcoresc 
limba. Căci ard în foc.» 

Avraam însă a spus: «De ce să-l trimit pe Lazăr la tine, în 
foc? Tu ai avut în lumea aceea tot ce ţi-ai dorit; Lazăr, dimpo- 
trivă, a pățit numai rele, iar acum poate să se bucure. 

Aș vrea să fac după cum vrei, dar nu se poate, fiindcă între 
noi este o prăpastie mare, ce nu poate fi trecută. Noi suntem cei 
vii, iar voi sunteți morții.» 

Atunci a spus bogatul: «Atunci te rog, Părinte Avraame, tri- 
mite-l măcar pe Lazăr cel plin de bube la casa mea. 

Am cinci frați de care mi-e milă și aș vrea să-i scap. Să le 
istorisească toate și să-i învețe cât de dăunătoare este bogăţia. 
Altminteri ajung și ei în acest loc de chin.» 

Avraam însă a spus: «Ei știu și așa că bogăția este dăunătoare. 
V-au spus-o vouă, tuturor, Moise și Profeții.» 

Bogatul însă a spus: «Ar fi totuși mai bine să se ducă; dacă 
cineva ar învia morți și s-ar duce la ei, și-ar veni mai ușor în 
fire.“ 

Avraam însă i-a spus: „Dacă nu ascultă de Moise și de 
Profeţi, chiar dacă învie un mort, nici pe acesta nu-l vor asculta.» 

Că trebuie să împărtășim fraților și să le facem bine oa- 
menilor, le este tuturor cunoscut. Toată Legea lui Moise și, 
asemenea, și toți Profeţii vorbesc numai despre aceasta. Voi o 
știți, dar nu vă purtați așa, fiindcă iubiți bogăția.“ 

Și a venit la Isus un om bogat, unul dintre întâi-stătătorii 
dreptcredincioșilor, și i-a spus: „Ascultă, Învățătorule bun, ce 
trebuie să fac ca să dobândesc viața veșnică?“ 

Isus i-a zis: „De ce mă numești bun? Dacă vrei să ai viața, 
împlinește poruncile.“ 

Întâi-stătătorul a spus: „Poruncile sunt multe. Care din 
ele?“ Iar Isus a răspuns: „Să nu ucizi, să nu săvârșești adulter, 
să nu furi, să nu minți, și mai departe: să-l cinstești pe Tatăl 
tău, să-i împlinești voința și să-l iubești pe aproapele tău ca pe 
tine însuți.“ 

Iar întâi-stătătorul a spus: „Toate aceste porunci le împlinesc 
din copilărie, dar întreb ce mai trebuie să fac, pe lângă ele, po- 
trivit învățăturii tale.“ 

Isus l-a privit, i-a văzut haina scumpă și a spus râzând: „Ai 
mai uitat un amănunt, deci n-ai făcut ce spui. Dacă vrei să îm- 
plinești aceste porunci — adică să nu ucizi, să nu săvârșești 
adulter, să nu furi și să nu minţi, mai precis porunca de a-l iubi 
pe aproapele ca pe tine însuţi —, atunci vinde îndată toată ave- 
rea ta și împarte-o săracilor și abia atunci vei împlini voința 
Tatălui.“ 

Auzind întâi-stătătorul acestea, s-a întristat și a plecat de 
acolo, că-i era milă de averea lui. 

Iar Isus le-a spus ucenicilor săi: „Vedeţi dar că nu este cu pu- 
tință să fii bogat și, în același timp, să împlinești voința Tatălui.“ 

Ucenicii s-au înspăimântat la aceste cuvinte, dar Isus le-a 
zis din nou: „Credeţi-mă, copii, cel ce are averi nu poate fi în 
voința Tatălui. 

Mai degrabă trece o cămilă prin urechea acului decât să 
împlinească cel ce zidește pe bogăție voința Tatălui.“ 

Iar ei s-au înspăimântat și mai tare și au spus: „Dar atunci 
cum să ai grijă de viața ta?“ 

El însă a spus: „I se pare omului că fără avere n-ar putea să 
aibă grijă de viața sa, dar Dumnezeu se îngrijește, chiar fără 
avere, de viața omului.“ 

Odată, Isus străbătea cetatea lerihonului. 

Și se afla în această cetate un întâi-stătător al vameșilor, un 
om bogat, cu numele Zaheu. 

Acest Zaheu auzise de învățătura lui Isus și a crezut în EI. 
Iar când a aflat că Isus este în Ierihon, voia să-l vadă. Era însă 
atât de mult popor în jurul lui Isus, încât Zaheu nu putea înain- 
ta; era mic de statură. 

Atunci a alergat înainte și s-a suit într-un pom, ca să-l vadă 
pe Isus când avea să treacă pe lângă pom. 

lar când Isus a trecut pe acolo, l-a privit și a înțeles că a 
crezut în învățătura lui, a spus: „Coboară degrabă din pom și 
du-te acasă; voi veni la tine.“ 

Zaheu a coborât, s-a grăbit acasă, a pregătit totul să-l 
primească pe Isus și l-a întâmpinat cu bucurie. 

Poporul însă a început să murmure din pricina aceasta și 
zicea despre Isus: „lată, a intrat în casa acestui netrebnic, a 
unui vameș!“ 

Între timp însă i-a spus Zaheu lui Isus: „Iată, Doamne, ce 
vreau să fac: jumătate din avutul meu îl voi da săracilor, iar 
din restul voi da înapoi împătrit celor pe care i-am înșelat.“ 

Iar Isus a spus: „lată, ţi-ai scăpat sufletul! Erai mort și ai în- 
viat, erai pierdut și ai fost găsit, căci ţi-ai dovedit credința prin 
faptă, asemenea lui Avraam când voia să-l jertfească pe fiul său. 

Căci în aceasta stă toată viața omului, să caute și să scape 
ceea ce piere în sufletul lui. Jertfa nu poate fi măsurată după 
mărimea ei.“ 

S-a întâmplat odată că Isus stătea, cu ucenicii săi, în fața 
casetei pentru pomeni. În ea puneau oamenii din avutul lor, 
spre slava lui Dumnezeu. Veneau oameni bogaţi și puneau 
mult în cutie. 

A venit și o văduvă și a pus doi bănuți. 

Isus a arătat spre ea și a spus: „Uitaţi-vă acolo, văduva cea 
săracă a pus doar doi bănuți; și totuși, a dat mai mult decât toți 
ceilalți. 

Fiindcă aceia au pus ce n-aveau nevoie pentru viața lor, dar 
ea a pus tot ce avea, toată viața ei.“ 

S-a întâmplat odată că Isus se afla în casa lui Simon leprosul. 

Și a venit o femeie în casă, care avea un vas cu mir scump, 
ce prețuia trei sute de dinari. Isus le spusese ucenicilor săi că 
moartea lui era aproape. Când femeia a auzit aceasta, i s-a fă- 
cut milă de Fl și a voit, ca semn al iubirii ei, să-i ungă capul cu 
mir. Femeia a uitat tot, a spart vasul și a turnat tot mirul pe 
capul lui. 

Iar ucenicii au început să murmure din pricina aceasta, 
socotind că a făcut o neghiobie. Iuda însă, același care, mai târ- 
ziu, l-a trădat pe Isus, a spus: „Iată câți bani s-au risipit degeaba! 

Se putea vinde acest mir cu trei sute de dinari, iar cu banii 
se puteau ajuta atâția săraci!“ Și ucenicii au început s-o mustre 
pe femeie, iar ea era tristă și nu știa dacă a făcut bine sau nu. 

Atunci a spus Isus: „Nu este drept să necăjiţi femeia; de fapt, 
ea a făcut bine și pe nedrept îi amintiți pe săraci. 

Dacă vreţi să le faceți bine săracilor, atunci faceți-o; ei vor 
fi mereu cu voi. De ce-i amintiți acum? Dacă vă e milă de ei, 

mergeţi, plângeți-i și faceți-le bine; ei însă i-a fost milă de mine 
și în adevăr mi-a făcut bine, căci a dat tot ce avea. Care dintre 
voi poate ști ce este nevoie și ce nu este nevoie? De unde știți 
că nu este nevoie să fiu uns cu mir? Ea m-a uns cu mir, poate 
pentru ca trupul meu să fie pregătit de înmormântare, iar de 
aceasta este într-adevăr nevoie. 

Ea a împlinit într-adevăr voința Tatălui, a uitat de sine și i 
s-a făcut milă de altcineva, a uitat orice calcul trupesc și a dat 
tot ce avea.“ Și a spus Isus: „Învățătura mea este împlinirea vo- 
inței Tatălui, dar voința Tatălui poate fi împlinită doar prin 
faptă, nu prin cuvinte. 

Dacă unul dintre fii, la porunca tatălui, spune doar «Ascult, 
ascult», dar nu face ce poruncește tatăl, atunci tocmai că nu 
împlinește voința tatălui său. 

Iar dacă un alt fiu spune, poate, «Nu vreau să ascult», dar 
totuși se duce și face după porunca tatălui, tocmai atunci îm- 
plinește voința tatălui. Așa este și cu oamenii: nu este în voința 
Tatălui cel care spune «Sunt în voința Tatălui», ci cel care face 
ceea ce voiește Tatăl.“ 


CAPITOLUL AL ȘAPTELEA 
EU ȘI TATĂL UNA SUNTEM 


Adevărata hrană a vieții este împlinirea voinţei Tatălui 
și unirea cu El 


ve 


(„Pâinea noastră cea de toate zilele dă-ne-o nouă“) 


CUPRINS 


Când iudeii i-au cerut lui Isus să le dea o dovadă a adevărului 
învățăturii lui, El le-a răspuns: 

„Adevărul învățăturii mele este dovedit prin aceea că Eu 
nu învăţ în numele meu, ci în numele Tatălui de obște al tu- 
turor. Eu învăţ ceea ce este bine în ochii Tatălui tuturor oa- 
menilor, deci bine și pentru toți oamenii. 

Faceţi ce vă spun, împliniţi cele cinci porunci și veți vedea 
că ceea ce spun este adevărat. Împlinirea celor cinci porunci 
izgonește tot răul din lume și, de aceea, este sigur că ele sunt 
adevărate. Este limpede că cel care nu învaţă propria lui voință, 
ci voința Celui ce l-a trimis, învață adevărul. Legea lui Moise 
învață împlinirea voinței oamenilor și, de aceea, este plină de 
nepotriviri; învățătura mea, dimpotrivă, învaţă că trebuie să 
împlinim voința Tatălui și, de aceea, este în deplină armonie 
cu sine.“ 

Iudeii nu l-au înțeles și au cerut dovezi exterioare că Fl este 
într-adevăr acel Hristos despre care se vorbește în cărțile Profe- 
ților. La aceasta, le-a răspuns: 

„Nu cercetaţi cine sunt Eu și dacă în cărțile Profeţilor voștri 
se vorbește despre mine, ci căutați să pătrundeți în învățătura 
mea, în ceea ce vă spun despre Tatăl nostru de obște. Nu aveți 
nevoie să credeți în mine ca Om; totuși, credeți ce vă spun în 
numele Tatălui de obște al tuturor oamenilor. Nu trebuie să 
cercetaţi din afară de unde sunt Eu, ci trebuie să-mi urmați 

învățătura. Cel ce-mi urmează învățătura, acela va dobândi viața 
cea adevărată. Dovezi despre învățătura mea nu pot fi. Ea este 
lumina și, după cum nu putem lumina lumina, tot astfel nu 
putem nici dovedi adevărul adevărului. Învățătura mea este 
lumină și viață și, de aceea, nu este nimic de dovedit în ea. 
Dar cel care este în întuneric să meargă la lumină.“ 

Dar iudeii l-au întrebat din nou cine este El după trup. El 
le-a spus: 

„Eu sunt ceea ce am spus de la început. Sunt un Om, un Fiu 
al Tatălui vieții. Numai cel ce înțelege despre sine același lu- 
cru — adevărul pe care-l învăţ — și va împlini voința Tatălui de 
obște, numai acela va înceta să fie rob și va deveni liber. Căci 
doar acea înșelare care ne face să luăm viața trupească drept 
adevărată ne înrobește. Doar cel ce înțelege adevărul — adevărul 
că viața stă numai în împlinirea voinței Tatălui — doar acela 
va fi liber și nemuritor. După cum slujitorul nu rămâne pentru 
totdeauna în casa stăpânului său, însă fiul rămâne, tot astfel și 
un om ce trăiește ca rob al trupului nu va rămâne pentru tot- 
deauna în viață; dar omul care împlinește în Duh voința Tată- 
lui va rămâne pentru totdeauna în viață. 

Ca să mă înțelegeți pe mine, trebuie să înțelegeți, înainte 
de toate, că Tatăl meu nu este același cu tatăl vostru, pe care-l 
numiți dumnezeu. Tatăl vostru este un dumnezeu trupesc, iar 
Tatăl meu este un Duh al vieții. Dumnezeu-Tatăl vostru este, 
de fapt, un dumnezeu ucigaș, care-i pedepsește pe oameni; Tatăl 
meu însă dăruiește viața. 

Și, de aceea, suntem copii ai unor Taţi diferiți. Eu caut Ade- 
vărul, dar voi vreți să mă ucideți spre slava dumnezeului vos- 
tru. Dumnezeul vostru este diavolul, izvorul răului; dacă-i slujiți 
tatălui vostru, îi slujiți diavolului. Învățătura mea constă în 
aceea că noi suntem fii ai Tatălui vieţii, iar cel ce crede în învă- 
țătura mea nu va vedea moartea.“ 

Iudeii au spus: „Cum poate oare un om să nu moară, când 
chiar cei mai bineplăcuţi lui Dumnezeu au murit, chiar și 

Avraam? Cum poți spune că Tu și cei ce cred în învățătura ta 
nu vor muri?“ 

La aceasta a răspuns Isus: „Eu nu vorbesc de la mine. Eu 
vorbesc de la acel Izvor al vieții, pe care voi îl numiți Dumnezeu 
și care este în oameni. Pe acest Izvor al vieţii Eu îl cunosc și 
trebuie să-l cunosc, îi știu voința și i-o împlinesc și tocmai 
despre acest Izvor al vieţii spun că a fost, este și va fi și că nu 
este moarte pentru El. A cere dovezi despre adevărul învățăturii 
mele este același lucru cu a cere unui orb care a început să vadă 
dovezi despre cum și de ce a primit lumina.“ 

Orbul vindecat rămâne același om de mai înainte; el putea 
spune doar că mai înainte era orb, iar acum vede. 

Doar același lucru și nimic mai mult poate spune un om 
care, mai înainte, nu înțelegea sensul vieţii sale, iar acum l-a 
înțeles. Un asemenea om ar putea spune doar că mai înainte 
n-a cunoscut adevărata mântuire a vieții, iar acum o cunoaște. 
Și, după cum orbul vindecat, dacă i se spune că n-a fost vindecat 
după lege, că omul care l-a vindecat ar fi un păcătos și că ar 
trebui vindecat în alt fel, nu poate răspunde decât că nu știe 
nimic despre felul drept sau nedrept al mântuirii și despre pă- 
cătoșenia tămăduitorului și repetă mereu același lucru — „Știu 
că eram orb, iar acum văd“ —, nici cel care a înţeles corect înțe- 
lesul învățăturii despre adevărata fericire, care constă în împli- 
nirea voinţei Tatălui, nu poate spune deloc dacă învățătura este 
cea dreaptă sau dacă cel care a descoperit-o este un păcătos, sau 
dacă mai este vreo fericire mai frumoasă decât cea pe care a 
dobândit-o. El poate spune doar: „Mai înainte n-am cunoscut 
sensul vieţii, dar acum îl cunosc, iar altceva nu știu.“ 

Iar Isus a spus: „Învățătura mea este trezirea vieții care atâta 
vreme era adormită; cel ce crede în învățătura mea se trezește 
la viața veșnică și trăiește mai departe după moarte. Învăță- 
tura mea nu se dovedește prin nimic, dar totuși oamenii i se 
consfinţesc ei, fiindcă doar aceasta le făgăduiește tuturor oa- 
menilor viața. 

După cum oile îl urmează pe păstor, care le dă hrană și 
viață, tot astfel și oamenii primesc învățătura mea, pentru că 
aceasta le dă tuturor viața. Și, după cum oile nu-l urmează pe 
hoțul care se furișează în staul, ci fug de el, tot astfel nici oa- 
menii nu-i cred pe învățătorii care învaţă silnicie și ucidere. Învă- 
țătura mea este poarta oilor și toți cei ce mă urmează vor afla 
viața cea adevărată. După cum sunt buni doar acei păstori 
care își au oile lor, le iubesc și-și dăruiesc viața pentru ele, dar 
năimiții, care nu iubesc oile, sunt răi, tot astfel, un adevărat 
învățător este doar cel ce nu se cruță pe el însuși, și, dimpotrivă, 
este rău cel care se îngrijește doar de sine. Învățătura mea stă 
în a nu ne cruța pe noi înșine, ci a ne dărui viața trupească pen- 
tru viața Duhului; aceasta este ceea ce învăţ și ceea ce împli- 
nesc Eu însumi.“ 

Iudeii tot n-au înţeles cuvintele lui și cereau din nou să do- 
vedească de este Hristos sau nu, dacă trebuie să-l creadă sau 
nu. Ei au spus: „Nu ne mai chinui și spune-ne fără ocolișuri 
dacă ești Hristos sau nu.“ La aceasta le-a răspuns Isus: „Nu cu- 
vintelor trebuie să le dăm crezare, ci faptelor. După faptele pe 
care le învăţ să judecați dacă învăţ adevărul sau nu. Faceţi ce 
fac eu și nu cercetaţi cuvintele. Împliniţi voința Tatălui și 
atunci vă veți uni cu toții cu mine și cu Tatăl, fiindcă Eu, Fiul 
Omului, sunt același cu Tatăl. Nu sunt Hristos, ci mai mare 
decât Hristos, sunt același cu Cel pe care voi îl numiți Dum- 
nezeu și pe care Eu îl numesc Tată. Eu și Tatăl una suntem. Și 
în Scriptura voastră stă scris că Dumnezeu le-a spus oamenilor: 
Dumnezei sunteți. Orice om, după Duh, este un fiu al Tatălui. 
lar dacă trăiește astfel încât să împlinească voința Tatălui, 
atunci se unește cu Tatăl. Dacă-i împlinesc voința, atunci Tatăl 
este în mine, iar Eu sunt în Tatăl.“ 

Apoi i-a întrebat Isus pe ucenicii săi cum au înţeles învă- 
țătura sa despre Fiul Omului, iar Simon Petru i-a răspuns: „În- 
vățătura ta stă în aceea că Tu ești Fiul Dumnezeului vieții și că 
Dumnezeu nu este altceva decât viața Duhului în om.“ Iar Isus 

i-a spus: „Nu doar Eu sunt Fiul lui Dumnezeu, ci toți oamenii 
sunt, și nu Eu am vestit aceasta oamenilor, ci Tatăl de obşte al 
oamenilor. Pe înțelegerea acestor cuvinte se întemeiază adevă- 
rata viață a oamenilor. Pentru această viață nu există moarte.“ 


După aceea, iudeii căutau să-l osândească pe Isus la moarte, 
iar El s-a dus în Galileea și trăia acolo la rudele lui. 

Era aproape sărbătoarea evreiască a corturilor. 

Iar fraţii lui Isus s-au pregătit să meargă la sărbătoare și 
l-au îndemnat pe Isus să meargă împreună cu ei. 

Ei nu credeau în învățătura lui și i-au spus: „lată, Tu spui că 
slujirea evreiască a lui Dumnezeu nu este cea dreaptă și că Tu 
cunoşti felul drept în care trebuie să-i slujim lui Dumnezeu, și 
anume prin faptă. Dacă Tu crezi într-adevăr că nimeni în afară 
de tine nu cunoaște adevărata slujire a lui Dumnezeu, atunci 
vino cu noi la sărbătoare, acolo va fi mulțime de popor și vei 
putea să vestești înaintea întregului popor că învățătura lui 
Moise este greșită. Dacă te vor crede cu toții, atunci vor vedea 
și ucenicii tăi că ai dreptate. 

De ce vrei să te ascunzi? Tu spui că slujirea lui Dumnezeu 
din partea noastră este greșită și că tu cunoști adevărata slujire 
a lui Dumnezeu. Arat-o atunci înaintea tuturor.“ 

Iar Isus le-a zis: „Voi aveţi o anumită vreme și un anumit 
loc pentru slujirea lui Dumnezeu, pentru mine însă nu este o 
anumită vreme a slujirii lui Dumnezeu. Eu lucrez pretutindeni 
și întotdeauna pentru Dumnezeu. 

Și tocmai același lucru îi învăţ și pe oameni; îi învăţ că 
slujirea lui Dumnezeu din partea voastră e greșită și tocmai 
de aceea mă urâţi. 

Mergeţi voi la sărbătoare, dar Eu voi merge când îmi va 
plăcea.“ 

Și frații săi s-au dus, dar El a rămas în urmă și a ajuns la 
Ierusalim abia mai târziu, în toiul sărbătorii. 

Iar iudeii murmurau pentru că nu voia să țină sărbătoarea 
lor și că n-a venit mai devreme. 

Și mulți se certau privind învățătura lui. Unii ziceau că spune 
adevărul, dar alții că doar amăgește poporul. 

În mijlocul sărbătorii a intrat Isus în Templu și a început 
să învețe poporul că slujirea lui Dumnezeu din partea iudeilor 
e greșită, că Dumnezeu n-ar trebui slujit în Templu și cu jertfe, 
ci în Duh și cu fapta, prin împlinirea celor cinci porunci. 

Toţi îl ascultau și se mirau că, deși nu era un învăţat, totuși 
cunoștea toată înțelepciunea. 

Iar Isus a auzit că toți se mirau de înțelepciunea lui și le-a 
spus: „Învățătura mea nu este a mea, ci a Aceluia care m-a 
trimis. 

Dacă vrea cineva să împlinească voința Duhului, care ne-a 
trimis în viață, își va da seama că nu Eu am născocit-o, ci că 
această învățătură este de la Dumnezeu. 

Căci cel care născocește ceva de la sine caută ce i se pare lui 
însuși bine; dar cel care caută ce i se arată bun Celui ce l-a tri- 
mis, acela este drept și minciună nu este în El. 

Legea lui Moise pe care o aveţi nu este Legea Tatălui și, de 
aceea, cei care o urmează nu împlinesc Legea Tatălui, ci fac răul 
și slujesc minciunii. 

Eu vă învăţ să împliniţi doar voința Tatălui, iar în învățătura 
mea nu poate fi vreo nepotrivire. 

Însă legea voastră scrisă, a lui Moise, este toată plină de 
nepotriviri. 

Nu judecați după înfățișare, ci judecaţi după Duh.“ 

Și mulți au spus: „S-a zis că este un profet mincinos, iar 
acum osândește Legea și nimeni nu-i spune ceva împotrivă! 

Poate că El este, în adevăr, Cel care trebuie să vină, poate 
că și întâi-stătătorii l-au cunoscut. 

Avem doar un motiv ca să nu-l credem: se spune că, dacă 
vine Trimisul lui Dumnezeu, nimeni nu va ști de unde este, 
dar noi știm totuși de unde e de fel și-i cunoaștem toate rudele.“ 

Și atunci le-a spus Isus: „Mă știți pe mine și știți de unde 
sunt după trup, dar nu știți de unde sunt după Duh. Aceasta 
este ceea ce nu știți și tocmai aceasta ar trebui să știți. 

Dacă aș spune că sunt Hristos, atunci m-aţi crede ca Om, 
dar nu pe Tatăl care este în mine și în voi. Dar numai pe Tatăl 
singur trebuie să-l credem. 

Eu rămân aici printre voi și vă arăt, în scurtul răstimp al 
vieții mele, calea spre acel Izvor al vieții de la care provin Eu. 

Voi însă îmi cereți dovezi și vreți să mă judecați. Dacă nu 
cunoașteți această cale, atunci, când nu voi mai fi, n-o veți 
mai găsi niciodată. Nu să mă judecaţi trebuie, ci, dimpotrivă, 
să mă urmați. Cel ce va face ceea ce spun va cunoaște dacă este 
adevărat ce vă vorbesc. 

Cel pentru care viața trupească n-a devenit hrana Duhului 
nu caută adevărul asemenea unuia care însetează după apă și 
nu poate înțelege învățătura mea. Dar cel ce însetează după ade- 
văr, acela să vină la mine și să bea. Iar cel ce crede în învăță- 
tura mea va dobândi viața cea adevărată, viața Duhului.“ 

Și mulți au crezut în învățătura lui și au spus: „Ceea ce 
spune este adevărul și este de la Dumnezeu.“ 

Dar alții nu l-au înţeles și încă mai căutau, în cărțile Pro- 
feților, dovezi pentru ceea ce spunea. 

Și mulți s-au sfădit cu EI, dar nimeni nu i se putea împotrivi. 

Învățaţii dreptcredincioși și-au trimis ajutoarele ca să se 
sfădească cu Fl. 

Dar ajutoarele s-au întors la marii preoți dreptcredincioși 
și au spus: „Nu e nimic de făcut cu El“. Marii preoți au spus: 
„De ce nu l-aţi adus?“ 

Iar aceia au răspuns: „Niciodată n-a vorbit vreun om astfel.“ 

Atunci au spus dreptcredincioșii: „Nu înseamnă nimic că 
nu vă puteți împotrivi lui și că poporul crede în învățătura lui. 

Noi nu credem și nici dintre întâi-stătători nu crede nimeni. 

Acest popor blestemat, care mereu a fost prost și neștiutor, 
crede un asemenea om.“ 

lar Nicodim, căruia Isus îi înfățișase învățătura, le-a spus 
marilor preoți: 

„Nu putem osândi un om fără ca mai întâi să fie ascultat și 
fără să înțelegem ce urmărește.“ 

Ei însă i-au răspuns: „Ce e de ascultat și de înțeles aici? 
Știm că din Galileea nu poate veni nici un profet.“ 

Altă dată le-a vorbit Isus dreptcredincioșilor și le-a spus: 
„Dovezi despre adevărul învățăturii mele nu pot fi, după cum 
nu poate fi vreo lumină care să lumineze lumina. Învățătura 
mea este lumina cea adevărată, prin care oamenii văd ce este 
bine și ce este rău. Și de aceea învățătura mea nu are nevoie să 
fie dovedită, ci ea dovedește tot restul. Cine mă urmează nu 
va fi în întuneric, ci va avea viața. Viaţa și lumina sunt unul și 
același lucru.“ 

Dreptcredincioșii însă au spus: „Tu ești singurul care vor- 
beşte astfel.“ 

Iar El le-a răspuns: „Chiar dacă sunt singurul care vorbește 
astfel, totuși adevărul este de partea mea, fiindcă știu de unde 
am venit și unde mă duc. După învățătura mea, viața are un 
sens, dar după a voastră, nu. 

Pe lângă aceasta, nu sunt singurul care învaţă astfel, ci ace- 
lași lucru îl învață și Tatăl meu, Duhul.“ 

Ei au spus: „Unde este Tatăl tău?“ El a răspuns: „Voi nu înțe- 
legeţi învățătura mea și de aceea nu-l cunoaşteţi nici pe Tatăl meu. 

Voi nu știți de unde veniţi și unde mergeţi. Eu vreau să vă 
călăuzesc, dar voi, în loc să mă urmați, cercetaţi cine sunt și, de 
aceea, nu puteți ajunge la acea fericire a vieții la care vreau să 
vă călăuzesc. 

Voi veți pieri dacă stăruiți în această greșeală și nu mă 
urmați.“ 

Iar iudeii au întrebat: „Cine ești?“ El le-a spus: „De la înce- 
put v-am spus. 

Eu sunt Fiul Omului, care-l mărturisește pe Duhul drept 
Tatăl său, iar ceea ce am înţeles de la Tatăl, aceea vestesc lumii. 

Când îl veți înălța în voi pe Fiul Omului, atunci veți cu- 
noaște cine sunt, căci Eu nu făptuiesc și nu vorbesc ca Om, ci 
ceea ce m-a învățat Tatăl, aceea spun și învăţ. 

Iar Cel care m-a trimis este mereu cu mine, și Tatăl nu mă 
va părăsi, căci Eu fac voinţa lui. 

Cine se va strădui să înțeleagă spusele mele și va împlini 
voința Tatălui, acela va fi învățat în adevăr de mine. Pentru a 
cunoaște adevărul este nevoie să facem bine oamenilor. Cine 
face rău oamenilor, acela iubește întunericul și năzuiește spre 
acesta; cine face bine oamenilor năzuiește spre lumină. Și, de 
aceea, cine vrea să înțeleagă învățătura mea trebuie să facă 
lucrarea binelui. 

Cine va face binele va cunoaște adevărul și va scăpa de rău 
și de moarte. 

Căci oricine cade pradă rătăcirii va fi robul rătăcirii lui. 

Dar, după cum robul nu rămâne pururi în casa stăpânului 
său, dar fiul stăpânului rămâne pururi în casa tatălui său, tot 
astfel și omul, dacă a rătăcit în viață și a devenit rob al rătăcirii 
sale, nu va rămâne pururi în viață, ci va muri. Doar cel ce este 
în adevăr va rămâne pururi în viață. Adevărul însă se întemeiază 
pe aceea că voi nu sunteți robi, ci fii. De cădeți pradă rătăcirii, 
atunci veți fi robi și veți muri. 

Dar dacă stăruiți în adevăr, atunci veți fi fii liberi și veți trăi. 

Voi spuneţi despre voi că sunteți fii ai lui Avraam și că știți 
adevărul. Și iată, vreți să mă ucideți, fiindcă nu-mi înțelegeți 
învățătura! 

Și astfel se dovedește că Eu vorbesc ce am înţeles de la Tatăl 
meu, dar voi vreţi să faceţi ce ați înțeles de la tatăl vostru.“ 

Ei au spus: „Tatăl nostru este Avraam.“ Isus însă le-a răs- 
puns: „Dacă ați fi fiii lui Avraam, aţi face și faptele lui Avraam. 

Voi vreți însă să mă ucideți pe mine fiindcă v-am grăit ceea 
ce am înţeles de la Dumnezeu. Avraam n-a făcut astfel. Așadar, 
voi nu-l slujiți pe Dumnezeu, ci-l slujiți pe tatăl vostru, care 
este altul.“ 

Ei i-au spus: „Totuși, nu suntem născuți din desfrânare, ci 
suntem cu toții copiii aceluiași Tată, și anume Dumnezeu.“ 

Iar Isus le-a spus: „Dacă Tatăl vostru ar fi același cu al meu, 
atunci m-aţi iubi pe mine, căci Eu de la Tatăl am ieșit. Căci nu 
m-am născut prin mine însumi. 

Voi nu sunteți copiii acelui Tată care este Tatăl meu, și, de 
aceea, nici nu înțelegeți cuvintele mele și nu vă este dat să cu- 
prindeți învățătura mea despre priceperea vieţii. Dacă Eu de 
la Tatăl descind și voi de la același Tată descindeți, atunci nu 
e cu putință să vreți să mă ucideți. Dacă vreți să mă ucideți, 
atunci nu suntem copiii aceluiași Tată. 

Eu sunt de la Dumnezeu, Tatăl Binelui, iar voi de la diavol, 
tatăl răului. Voi vreți să împliniți voința tatălui vostru, a dia- 
volului, care întotdeauna a fost ucigaș și mincinos, iar adevă- 
rul nu locuiește în el. Dacă acesta grăiește ceva, dintr-ale sale 
grăiește și nu de la Cel de obște tuturor, și este tatăl minciunii. 
De aceea sunteți robi ai diavolului și fiii săi. 

Vedeţi, așadar, cât de lesne este să fiți dovediți în greșeală. 
Dacă totuși greşesc, atunci vădiți-mă. Dar dacă nu este rătăcire 
în mine, de ce nu mă credeţi?“ 

Iar iudeii au început a-l ocări și spuneau că ar fi îndrăcit. 

El a spus: „Eu nu sunt îndrăcit, ci-l cinstesc pe Tatăl meu. 
Voi însă vreți să mă ucideți. Deci nu sunteți frații mei, ci copiii 
unui alt tată. 

Nu eu sunt cel care socot că învăţ adevărul, ci adevărul în- 
suși vorbește în favoarea mea. 

De aceea vă repet: Cel ce înțelege învățătura mea și trăiește 
potrivit ei, acela nu va vedea moartea.“ 

Iar iudeii i-au zis: „N-am avut oare dreptate când am spus 
că ești un samaritean îndrăcit? Singur te vădești. Profeții au 
murit, Avraam a murit, iar Tu spui că cine trăiește după 
învățătura ta nu va vedea moartea. 

Avraam a murit, iar Tu nu vei muri? Eşti oare mai mare 
decât Avraam?“ 

Iudeii discutau numai dacă Isus din Galileea este profet 
mare sau mic și uitau ce le-a spus El însuși, și anume că nu 
grăieşte de la El ca Om, ci de la Duhul care era în El. Iar Isus a 
spus: „Eu nu m-am slăvit pe mine însumi. Dacă aș grăi de la 
mine însumi și despre ce mi se pare mie bine, atunci tot ce aș 
spune n-ar însemna nimic. Este însă un Izvor al tuturor lu- 
crurilor, pe care voi îl numiți Dumnezeu, și Acesta este Cel de 
la care grăiesc. 

Voi nu l-aţi cunoscut pe adevăratul Dumnezeu și nu-l cu- 
noașteți, dar Eu îl cunosc. Și nu pot spune că nu-l cunosc, fiind- 
că altminteri aș fi un mincinos, așa cum sunteți voi mincinoși, 
atunci când spuneți că nu-l cunoașteţi. Eu îl cunosc, îi cunosc 
voința și o împlinesc. 

Avraam, tatăl vostru, l-a cunoscut și a trăit cu bucurie în 
cunoașterea lui.“ 

I-au zis iudeii: „N-ai încă cincizeci de ani; cum poți să fi 
trăit în vremea lui Avraam?“ 

El le-a zis: „Mai înainte ca Avraam să fie, era cunoașterea 
Binelui, de care vă grăiesc Eu.“ 

Atunci, iudeii au luat pietre ca să-l ucidă, dar El s-a ascuns 
de ei. 

Iar pe drum a văzut Isus un om neștiutor! din naștere. 

Și l-au întrebat ucenicii lui: „Cine este de vină că acest om 
este neștiutor din naștere? Acesta sau rudele lui, fiindcă nu 
l-au învățat?“ 

A răspuns Isus: „Nici părinţii lui nu sunt de vină, nici el 
însuși, ci este lucrarea lui Dumnezeu să fie lumină acolo unde 
era întuneric. 


1. În episodul din Evanghelie redat aici (In 9) este vorba despre un 
orb din naștere vindecat de Isus. Tolstoi îl interpretează în sens spiri- 
tual, orbul simbolizând un om lipsit de cunoașterea „luminii lumii“, 
adică a învățăturii adevărate; de aceea, nu-l numește propriu-zis „orb“, 
ci TEMHBIĂ |tiomnii], „întunecat“, dar și „neștiutor“ (n. tr.). 

Învățătura mea este lumina lumii.“ 

Şi Isus i-a descoperit celui lipsit de lumină învățătura de- 
spre faptul că este fiu al Duhului-Dumnezeu, iar după ce omul 
lipsit de lumină a cunoscut această învățătură, a cunoscut 
lumina. 

Și cei ce-l cunoscuseră pe acest om mai înainte nu l-au mai 
recunoscut. Era același ca mai înainte și totuși un altul. 

El însă a spus: „Sunt același, dar Isus mi-a descoperit că sunt 
fiu al lui Dumnezeu, iar lumina s-a dezvăluit în mine și am 
văzut ce nu vedeam mai înainte.“ 

L-au dus pe acest om la învățătorii dreptcredincioși. 

Și era sâmbătă, iar dreptcredincioșii l-au întrebat cum a 
învățat să înțeleagă toate, când mai înainte fusese neștiutor. 
El a spus: „Nu știu cum s-a întâmplat, dar totuși știu că acum 
înțeleg toate.“ 

Ei au zis: „Nu prin puterea lui Dumnezeu înţelegi, fiindcă 
Isus a făcut aceasta în zi de sâmbătă. Și, pe lângă aceasta, cum 
poate un om din lumea aceasta să-i lumineze pe oameni?“ Și a 
izbucnit ceartă între ei din pricina aceasta. 

Și l-au întrebat atunci pe cel ce fusese luminat: „Ce socoți 
despre El?“ El a zis: „Socot că e profet.“ 

Iudeii însă n-au crezut că fusese neștiutor, iar acum deve- 
nise știutor, până ce nu i-au chemat pe părinții lui să-i întrebe 
despre aceasta. 

I-au întrebat: „Acesta este fiul vostru, care din naștere era 
neștiutor? Cum a devenit luminat?“ 

Părinții au spus: „Știm doar că este fiul nostru și că de la 
naștere era neștiutor. 

Însă cum a devenit luminat nu știm. E destul de mare, în- 
trebaţi-l chiar pe el.“ 

Dreptcredincioșii l-au chemat deci a doua oară pe omul acela 
și i-au zis: „Închină-te adevăratului nostru Dumnezeu, căci 
Omul acela care te-a luminat este din lumea aceasta și nu de 
la Dumnezeu; o știm precis.“ 

Și cel devenit luminat a spus deci: „Dacă acest Om este de 
la Dumnezeu sau nu, aceasta nu o știu. Știu doar că mai înainte 
nu vedeam lumina, iar acum o văd.“ 

Iar dreptcredincioșii au întrebat din nou: „Ce ţi-a făcut? 
Cum ţi-a deschis ochii?“ 

El a zis: „V-am spus deja, dar voi nu credeți. Dacă vreți să 
fiți ucenicii lui, vă voi mai spune o dată.“ 

Ei au început să-l ocărască și au spus: „Tu ești ucenicul lui, 
iar noi suntem ucenici ai lui Moise. 

Moise a vorbit cu Dumnezeu însuși, dar despre acesta nu 
știm nici măcar de unde este.“ 

Iar omul le-a răspuns spunând: „Tocmai aceasta este de 
mirare, că mi-a deschis ochii, dar voi nu știți de unde este. 

Dumnezeu nu-i ascultă pe păcătoși, ci doar pe cei ce-l 
preamăresc pe Dumnezeu și fac voința lui. 

Nu s-a întâmplat niciodată ca un om care nu este de la 
Dumnezeu să-l poată lumina pe un om neștiutor. Dacă n-ar fi 
de la Dumnezeu, n-ar putea să o facă.“ 

Iar dreptcredincioșii s-au înfuriat și i-au zis: „Eşti întru 
totul cufundat în greșeală și vrei să ne înveți pe noi.“ Și l-au 
izgonit de acolo. 

Și Isus a zis: „Învățătura mea este trezirea vieţii. Cel ce crede 
în învățătura mea, chiar dacă moare după trup, va rămâne viu 
și oricine trăiește astfel și crede în mine nu va muri în veci.“ 

A treia oară a învățat Isus poporul și a spus: „Oamenii nu 
se dăruiesc învățăturii mele fiindcă Eu însumi o dovedesc; ade- 
vărul nu poate fi dovedit. Dimpotrivă, adevărul este cel ce dove- 
dește toate celelalte. Ci oamenii se dăruiesc învățăturii mele 
fiindcă aceasta este singura pe care o cunosc ca atare, care le făgă- 
duiește viața. 

Învățătura mea este pentru oameni ceea ce este glasul 
cunoscut al păstorului pentru oi, atunci când intră pe poartă, 
le adună și le călăuzește la pășune. 

Învățătura voastră n-o crede nimeni, căci le este străină oa- 
menilor, care văd în ea doar poftele voastre. Ea este pentru 
oameni ca și, pentru oi, privirea unui om care nu intră pe poartă, 
ci sare peste gard. Oile nu-l cunosc și presimt că e tâlhar. 

Învățătura mea este singura adevărată, fiindcă este o singură 
poartă a oilor. 

Toate învățăturile voastre după Legea lui Moise sunt min- 
ciuni, iar cei ce le-au învățat sunt ca hoţii și tâlharii pentru oi. 

Cel ce se dăruiește învățăturii mele va afla viața cea adevărată, 
asemenea oilor care ies și află pășunea dacă-l urmează pe păstor. 

Fiindcă hoțul nu vine decât să fure, să tâlhărească și să uci- 
dă, dar păstorul — să dea viață. Doar învățătura mea este cea 
care făgăduiește viața cea adevărată și o dăruiește. 

Sunt păstori care trăiesc doar pentru oile lor și-și dau viața 
pentru oi — aceștia sunt adevărații păstori. 

Sunt însă și năimiţi, care nu se îngrijesc de oi, fiindcă sunt 
năimiți și oile nu sunt ale lor; și dacă vine lupul, ei lasă oile și 
fug, iar lupul ucide oile. 

Aceștia nu sunt cei adevărați; astfel sunt și învățători care 
nu sunt cei adevărați și cărora nu le pasă dacă oamenii au viață 
și, de asemenea, învățători adevărați ce-și dăruiesc sufletul pentru 
viața oamenilor. 

Eu sunt un asemenea Învățător. 

Învățătura mea stă în a-mi pune viața pentru viața oamenilor. 

Nimeni nu-mi va lua viața, ci Eu, de bunăvoie, o dăruiesc 
oamenilor, ca să dobândesc viața cea adevărată. Această poruncă 
am primit-o de la Tatăl meu. 

Și după cum mă cunoaște Tatăl, și Eu îl cunosc pe Tatăl și, 
de aceea, îmi pun viața pentru oameni. 

Pentru aceasta mă iubește Tatăl, căci îi împlinesc porunca. 

Și toți oamenii, nu numai în locul acesta și în vremea aceasta, 
ci toți laolaltă vor auzi glasul meu și vor fi una, toți oamenii se 
vor uni și una va fi învățătura lor.“ 

Atunci l-au înconjurat iudeii și i-au zis: „Tot ce spui este 
greu de înțeles și nu se potrivește cu Scriptura noastră. Nu ne 
chinui, ci spune-ne drept: ești Tu acel Mesia care, potrivit Scrip- 
turii noastre, trebuie să vină în lume?“ 

Le-a răspuns Isus: „V-am spus deja cine sunt, dar voi nu 
credeți. Dacă nu credeți cuvintelor mele, credeți atunci faptelor 
mele; din ele veți cunoaște cine sunt și pentru ce am venit. 

Dar voi nu credeți, pentru că nu mă urmați. 

Cel ce mă urmează și face ceea ce spun, acela mă înțelege. 

Cei ce înțeleg învățătura mea și o împlinesc vor dobândi 
viața cea adevărată. 

Tatăl meu i-a unit cu mine și nimeni nu ne poate despărți. 

Eu și Tatăl una suntem.“ 

Iar iudeii s-au mâniat la aceste cuvinte și iarăși au luat pie- 
tre să-l ucidă. 

El însă le-a spus: „Multe fapte bune v-am arătat și v-am des- 
coperit prin învățătura Tatălui meu; pentru care dintre aceste 
fapte bune vreți să mă ucideți?“ 

Ei au spus: „Nu pentru fapte bune vrem să te ucidem, ci fiind- 
că Tu, un Om, te faci Dumnezeu.“ 

Iar Isus le-a răspuns: „Totuși, același lucru se spune în 
Scriptura voastră. Se spune că Dumnezeu însuși le-a spus 
stăpânitorilor răi: dumnezei sunteți. 

Dacă chiar pe oamenii păcătoși i-a numit dumnezei, de ce 
vedeți drept hulă ca ceea ce Dumnezeu a trimis în lume cu 
iubire să fie numit Fiu al lui Dumnezeu? 

Un asemenea om este, după Duh, un fiu al lui Dumnezeu. 
Or, dacă trăiesc în chip dumnezeiesc, atunci credeți, potrivit 
vieții mele, că sunt în Tatăl, iar atunci veți înțelege că Tatăl 
este în mine, după cum Eu sunt în El.“ 

Și Isus a spus: „Învățătura mea este trezirea vieții. Cel ce 
crede în învățătura mea va trăi, chiar dacă moare după trup. Și 
oricine trăiește și crede în mine nu va muri.“ 

Iar iudeii au început să se certe între ei. Unii spuneau că 
este îndrăcit, pe când alţii ziceau: „Un îndrăcit nu-i poate lu- 
mina pe oameni.“ 

Și nu știau ce să facă cu el și nu-l puteau dovedi. 

Iar El a plecat iarăși dincolo de Iordan și a rămas acolo. 

Și mulți au crezut în învățătura lui și au spus că este tot 
atât de adevărată ca și învățătura lui loan. 

Și astfel, mulți au crezut în învățătura lui. 

Iar Isus i-a întrebat odată pe ucenicii săi: „Spuneţi, cum în- 
țelege lumea învățătura mea despre Fiul lui Dumnezeu și Fiul 
Omului?“ 

Ei au zis: „Unii o înțeleg ca pe învățătura lui loan, alții ca 
prorocire a lui Isaia, alții spun că se aseamănă cu învățătura lui 
Ieremia și socot că ești Profet.“ 

Atunci le-a zis Fl: „Dar voi înșivă cum înțelegeți învăță- 
tura mea?“ 

Simon Petru i-a spus: „După părerea mea, învățătura ta stă 
în aceea că ești Fiul cel ales al Dumnezeului vieții. Tu înveți 
că Dumnezeu este viață în oameni.“ 

Iar Isus i-a spus: „Fericit ești tu, Simone, că ai înțeles acestea. 
Nu un om îţi putea descoperi acestea, ci le-ai înțeles fiindcă 
Dumnezeu, care este în tine, ți le-a descoperit. Nu știința tru- 
pească ţi-a descoperit acestea, și nici Eu cu cuvintele mele, ci 
Dumnezeu însuși, care este Tatăl, El ți le-a vestit. 

Și pe această temelie se zidește obștea oamenilor aleși, 
pentru care nu este moarte.“ 

De aceea are omul viața cea adevărată, dacă se hrăneşte 
din împlinirea voinţei Tatălui în clipa de faţă, 
lepădându-se de toate gândurile despre trecut și viitor 
(,„...dă-ne-o nouă astăzi!“ ) 


CUPRINS 


La îndoiala ucenicilor privind răsplata pe care o vor primi 
lepădându-se de viața trupească, Isus a răspuns: „Cuiva care a 
înţeles sensul vieții nu i se poate da altă răsplată, mai întâi fiind- 
că acel om care se desprinde de rude și prieteni de dragul învă- 
țăturii dobândește de o sută de ori mai mulți prieteni și de o 
sută de ori mai multe daruri mai bogate, iar în al doilea rând 
fiindcă un om care caută răsplată caută să aibă mai mult decât 
alții, ceea ce se împotrivește tocmai învățăturii despre împlinirea 
voinței Tatălui. 

În Împărăţia Cerurilor nu sunt nici mari, nici mici, ci toți 
sunt la fel. Cei ce caută răsplată pentru bine sunt asemenea lucră- 
torilor care cereau o răsplată mai mare decât se înțeleseseră cu 
stăpânul casei, fiindcă, după părerea lor, erau mai vrednici decât 
ceilalți. Nu sunt răsplăți și pedepse, înjosiri și înălțări pentru 
cei ce înțeleg învățătura. Potrivit învățăturii lui Isus, nimeni nu 
poate fi mai mare sau mai vrednic decât oricare altul. Oricine 
poate împlini voința Tatălui, dar nimeni nu poate fi, din această 
pricină, mai de seamă, mai important sau mai bun decât cei- 
lalți. Doar stăpânitorii se socot astfel și cei care le slujesc. Po- 
trivit învățăturii mele — spune Isus — nu pot fi oameni mai înalți, 
fiindcă cei ce vor să fie mai buni decât ceilalți trebuie să fie, 
dimpotrivă, slujitorii lor, căci tocmai în aceasta stă miezul în- 
vățăturii, că viața nu-i este dată omului ca să-i slujească lui, ci 
ca el să-și ofere întreaga viață în slujba celorlalți oameni. Iar 

cel ce nu va urma această poruncă și se va înălța deasupra 
celorlalți, acela va cădea mai jos decât era înainte.“ 

Ca să ținem departe de noi gândul la răsplată și înălțare, tre- 
buie să înțelegem în ce constă sensul vieţii. Sensul vieții con- 
stă în împlinirea voinței Tatălui, iar voința Tatălui este ca ceea 
ce a dat Fl să se întoarcă la El. După cum păstorul lasă toată 
turma și se duce să caute oaia rătăcită și după cum o femeie 
întoarce totul pe dos pentru un ban rătăcit, tot astfel se desco- 
peră și lucrarea Tatălui prin aceea că atrage la El cele ale sale. 

Trebuie să înțelegem în ce constă viața cea adevărată. Ade- 
vărata viață se descoperă doar în faptul că cele pierdute se întorc 
la ale lor, că cele adormite se trezesc. 

Oamenii care au viața cea adevărată și s-au întors la Izvorul 
lor, dacă au într-adevăr această viață adevărată, nu pot, în felul 
oamenilor, să ia seama la cine este mai bun sau mai rău, ci, păr- 
tași la viața Tatălui, pot doar să se bucure de întoarcerea celui 
pierdut la Tatăl. Dacă un fiu care a ajuns pe căi greșite și l-a 
părăsit pe tatăl său simte părere de rău și se întoarce la tatăl său, 
cum ar putea ceilalți fii ai acestui tată să privească bucuria ta- 
tălui cu pizmă și nu, dimpotrivă, să se bucure de întoarcerea 
fratelui lor? 

Ca să credem în învățătură, să ne schimbăm viața și să îm- 
plinim învățătura, nu este nevoie de dovezi exterioare, nici de 
făgăduinţa unor răsplăți, ci doar de cunoașterea limpede a ceea 
ce este viața cea adevărată. 

Dacă oamenii socotesc că viața li s-a dat de dragul poftei 
trupești, atunci bineînţeles că orice sacrificiu pe care-l fac pen- 
tru altul va părea o faptă ce merită răsplată și fără răsplată nu 
vor face nici un sacrificiu. Dacă lucrătorilor care au uitat că 
grădina este a lor doar cu condiția să aducă roade stăpânului 
grădinii li se cer aceste roade fără altă răsplată și li se amin- 
tește încontinuu de datoria lor, ei îi vor ucide pe cei care le 
amintesc acestea. Aceeași părere o au și acei oameni care se so- 
cot stăpânii vieții și nu înțeleg că viața este un dar al cunoașterii, 
care cere împlinirea voinţei sale. Pentru a crede și a face, trebuie 

să înțelegem că omul însuși nu poate împlini nimic, că, dacă-și 
dăruiește viața trupească de dragul binelui, nu face chiar nimic 
deosebit, pentru care să merite mulțumiri și răsplată. Trebuie 
să înțelegem că omul, făcând binele, face doar ce este dator și 
ce nu are voie să lase deoparte. Doar dacă omul își înțelege viața 
în acest fel poate crede că împlinește adevăratele fapte ale Binelui. 

În această concepție a vieții constă Împărăția Cerurilor pe 
care o vestea Isus. Această Împărăţie a Cerurilor este nevăzută 
și nu se manifestă undeva în mod vizibil, astfel încât să putem 
arăta spre ea. Împărăţia Cerurilor este prezentă în înțelegerea 
omului. Întreaga lume rămâne la fel cum era și mai înainte. 
Oamenii mănâncă, beau, se căsătoresc, își fac treburile și mor, 
iar pe lângă acestea, în sufletele oamenilor trăiește Împărăția 
Cerurilor. Împărăţia Cerurilor nu este altceva decât cunoașterea 
vieții; este ca pomul primăvara, care crește de la sine. 

Viaţa cea adevărată a împlinirii voinţei Tatălui n-are nimic 
de-a face cu trecutul și nici cu viitorul, ci este o viaţă în Prezent, 
pe care toți trebuie să o trăiască în clipa de față. De aceea nu 
trebuie să ne delăsăm niciodată în viața cea adevărată. Oamenii 
sunt chemaţi să ocrotească viața, nu pe cea trecută și pe cea 
viitoare, ci pe cea în care trăiesc și împlinesc voința Tatălui. 
Dacă lasă să treacă această viață nefolosită, fără a împlini 
voința Tatălui, atunci n-o mai pot lua înapoi, așa cum străjerul, 
pus să vegheze noaptea întreagă, nu-și îndeplinește datoria 
dacă adoarme chiar și numai o clipă, fiindcă hoțul poate veni 
chiar în acea clipă. De aceea, omul trebuie să-și pună toate 
forțele în ceasul de față, căci doar în acesta constă împlinirea 
voinței Tatălui. Iar voința Tatălui este viața și mântuirea 
tuturor oamenilor și, de aceea, împlinirea voinţei este Binele 
tuturor oamenilor. Trăiesc doar aceia care-i slujesc acestui Bine, 
făcând binele. A face oamenilor bine în ceasul acesta, acum, 
aceasta este viața care ne unește cu Tatăl de obște. 

Isus a spus: „Cel ce nu este gata să ia asupra sa toate sufe- 
rințele și lipsurile trupești, acela nu m-a înțeles. 

Cel ce câștigă bunuri pentru viața trupească, acela va pierde 
viața cea adevărată. Dar cel ce-și pierde viața trupească împli- 
nind învățătura mea, acela va dobândi viața cea adevărată. 

Atunci Petru i-a spus: „lată, noi am urmat cuvintele tale, 
ne-am lepădat de toate grijile și toată averea și am venit cu tine. 
Ce răsplată vom primi pentru aceasta?“ 

Isus i-a spus: „Oricine a părăsit casă, frați și surori, tată și 
mamă, femeie și copii, casă şi ogoare de dragul învățăturii mele, 

acela va dobândi însutit atâția frați și surori, ogoare și alte 
lucruri de care are nevoie în această viață, iar pe lângă acestea, 
viața cea nevremelnică. 

Nu sunt răsplăți în Împărăţia Cerurilor. Împărăţia Cerurilor 
însăși este țel și răsplată în același timp. În Împărăția Cerurilor, 
cu toţii sunt la fel; nu este nimeni cel dintâi și nimeni cel de pe 
urmă. 

Împărăția Cerurilor este așa cum poate fi cunoscută din 
următoarea parabolă: Un gospodar a ieșit dis-de-dimineaţă să 
caute lucrători pentru grădina sa. 

Și i-a tocmit cu un ban pe zi ca plată, a venit în grădină și 
i-a trimis să lucreze. 

Și din nou a ieșit, pe la amiază, a tocmit muncitori și i-a tri- 
mis în grădină să lucreze, iar spre seară a tocmit alții și i-a trimis 
să lucreze. Și cu fiecare s-a învoit cu un ban ca plată. 

Iar când a venit ceasul să plătească, a poruncit gospodarul 
să li se dea tuturor aceeași plată, mai întâi celor ce veniseră ulti- 
mii, iar apoi celor dintâi. 

Au văzut deci cei dintâi că cei din urmă au primit ca plată 
un ban. 

Și au crezut că ei vor primi mai mult, însă cei dintâi au pri- 
mit, de asemenea, fiecare câte un ban. 

Ei au luat banul și au spus: 

«Cum se face că aceștia au lucrat doar un schimb, iar noi 
toate patru, și primesc aceeași plată ca și noi? Nu este corect!» 

Gospodarul însă a venit la ei și a spus: «De ce cârtiți? V-am 
făcut vreo nedreptate? Aţi primit plata pentru care ne-am în- 
voit. Nu ne-am învoit cu un ban? 

Luaţi deci ce este al vostru și plecați. Iar dacă vreau să-i dau 
celui din urmă tot atât de mult ca și vouă, ce vă privește? Nu 
sunt stăpân peste ce este al meu? 

Sau sunteți invidioși că mă vedeţi bun față de alții?» 

În Împărăţia Cerurilor, nimeni nu este cel dintâi și nici cel 
de pe urmă, ci toți sunt una.“ 

Odată, au venit la Isus doi dintre ucenicii săi, Iacob și loan, 
și au spus: „Învățătorule, făgăduiește-ne că ne vei da ceea ce-ţi 
cerem.“ 

El a spus: „Ce vreți?“ Iar ei i-au spus: „Vrem să fim aseme- 
nea ție.“ 

Isus le-a spus: „Nu știți ce cereți. Puteţi trăi asemenea mie 
și de viața trupească vă puteți lepăda ca și mine, dar să vă fac 
asemenea mie, aceasta nu stă în puterea mea. 

Orice om poate, prin propria strădanie, să intre în Împărăția 
Tatălui, lăsându-se în puterea lui și împlinindu-i voința.“ 

Auzind acestea ceilalți ucenici, s-au mâniat împotriva celor 
doi, fiindcă voiau să fie asemenea Învățătorului și să fie cei mai 
mari dintre ucenici. 

Isus însă i-a chemat la sine și le-a spus: „Dacă m-aţi rugat 
să vă fac asemenea mie însumi numai ca să fiți cei mai mari 
printre ucenici, vă înșelați; iar dacă voi, ceilalți, sunteți mânioși 
pe aceștia doi fiindcă vor să aibă întâietate între voi, vă înșelați 
și voi. Doar în lume sunt ocârmuitori și stăpânitori care dom- 
nesc asupra neamurilor. 

Printre voi nu poate fi nimeni mai mare sau mai mic. Cel 
care, între voi, vrea să fie mai mare decât ceilalți, acela trebuie 
să fie slujitorul lor. 

Cel care, dintre voi, vrea să fie cel dintâi, să se socoată cel 
din urmă. 

Căci voința Tatălui nu este ca Fiul Omului să trăiască 
pentru ca alții să-i slujească, ci ca El însuși să le slujească tu- 
turor și să-și dea viața trupească drept răscumpărare pentru 
viața Duhului.“ 

Și Isus a spus poporului: „Tatăl caută să-l mântuiască pe 
cel pierdut. El se bucură pentru el așa cum păstorul se bucură 
când găsește o oaie rătăcită. Dacă doar una dintre cele o sută 
de oi ale sale se rătăcește, le lasă pe cele nouăzeci și nouă și se 
duce s-o scape pe cea pierdută. 

Iar dacă o femeie pierde un ban, mătură toată casa și îl caută 
până ce îl găsește. 

Tatăl îl iubește pe Fiul și-l cheamă la el.“ 

Și încă o parabolă le-a spus, din care să înveţe că celui care 
trăiește în voința Tatălui nu-i este îngăduit să se înalțe. A spus 
deci: „Dacă ești chemat la un ospăț, nu te așeza în locul cel mai 
de frunte, căci dacă vine unul mai mare decât tine, gazda poate 
să-ți spună lesne: «Lasă locul acesta, ca să se așeze cel mai de 
vază decât tine»; și vei fi făcut de rușine. 

Așază-te, dimpotrivă, pe ultimul loc, iar gazda va veni la tine 
și te va așeza pe un loc mai înalt, ca să ai cinste în fața celorlalți. 

Tot astfel, nici în Împărăţia Cerurilor nu este loc pentru 
trufie. Cel ce se înalță ajunge tocmai astfel să cadă, iar cel ce se 
înjosește și se socoate nevrednic, tocmai astfel se înalță în 
Împărăția lui Dumnezeu. 

Un om avea doi fii. 

Cel mai tânăr i-a spus tatălui: «Tată, dă-mi partea mea din 
averea ta.» Și tatăl i-a dat ce era al lui. 

Iar fiul cel mai tânăr și-a luat partea și a plecat într-o țară 
străină; acolo și-a risipit toată averea și a început să sufere de 
lipsuri. 

Și a ajuns porcar în acea țară străină. 

Și suferea de foame atât de mult, încât mânca roșcove îm- 
preună cu porcii. 

Și cugetând el odată despre viața sa, și-a spus: «De ce mi-am 
cheltuit averea și am plecat de la tatăl meu? La tatăl meu era 
totul din belșug, iar eu trebuie să mănânc cu porcii. 

Mă voi duce la tatăl meu, voi cădea la picioarele lui și-i voi 
spune: Tată, am păcătuit împotriva ta și nu sunt vrednic să 
fiu fiul tău. la-mă printre slujitorii tăi.» 

Așa s-a gândit el și a plecat la tatăl său. Și pe când era pe 
drum, l-a cunoscut tatăl său îndată, de departe, și s-a grăbit în 
întâmpinarea lui, l-a îmbrățișat și l-a sărutat. 

Fiul însă a spus: «Tată, am păcătuit împotriva ta și nu sunt 
vrednic să fiu fiul tău.» 

Dar tatăl n-a ascultat cuvintele lui și le-a spus slujitorilor 
săi: «Aduceți repede haina cea mai bună și încălțămintea cea 
mai frumoasă și îmbrăcați-l. 

Și aduceți degrabă vițelul cel îngrăşat și-l tăiați, ca astăzi să 
ne veselim. 

Fiindcă acest fiu al meu era mort și a înviat, pierdut era și 
s-a aflat.» 

Și a venit fiul mai mare de la câmp și, când s-a apropiat de 
casă, a auzit muzică și jocuri. 

A strigat un slujitor și i-a spus: «Ce se întâmplă la noi? E 
vreo nuntă?» 

Iar slujitorul i-a spus: «N-ai auzit că fratele tău s-a întors 
acasă? De aceea se veselește tatăl tău și a pus să se taie un vițel 
îngrășat, de bucurie că fiul său s-a întors.» 

Atunci fiul mai mare s-a mâniat și n-a intrat în casă. Tatăl 
însă a ieșit la el și l-a strigat. 

El însă i-a spus tatălui său: «Tată, de atâţia ani muncesc 
pentru tine și ascult de porunca ta și totuși niciodată n-ai pus 
să se taie un vițel în cinstea mea. 

Fratele meu mai mic a plecat de aici și și-a mâncat toată 
averea cu bețivii, iar acum ai pus să i se taie un vițel.» 

Tatăl i-a spus: «Tu ai fost mereu cu mine, fiule, și toate ale 
mele sunt și ale tale. Să nu te mânii, ci să te bucuri, fiindcă fra- 
tele tău, care era mort, a înviat, pierdut era și s-a aflat.» 

Un gospodar a sădit o grădină!, a lucrat-o și a făcut toate în 
așa fel încât grădina să aducă rod cât mai mult cu putință. 

Și a trimis lucrători în această grădină, să lucreze în ea, să cu- 
leagă roadele și să-i plătească după învoială. (Gospodarul este 
Dumnezeu, grădina este lumea, iar lucrătorii sunt oamenii. Tatăl 
l-a trimis în lume pe Fiul său, pe Fiul Omului, numai pentru ca 
oamenii să-i dea înapoi cunoașterea vieții pe care a pus-o în ei.) 

Îndată ce vine vremea, Tatăl îl trimite pe slujitorul său, 
pentru ca cei care lucrează în vie să plătească arenda. (Tot ast- 
fel, și Tatăl îi îndeamnă pe oameni neîncetat ca ei să-i împli- 
nească voința.) 

Lucrătorii l-au izgonit pe sol de acolo, fără să plătească aren- 
da, și au trăit mai departe, crezând că grădina este a lor și că 
prin puterile proprii se află acolo. (Au ținut departe de ei orice 
îndemn la împlinirea voinţei Tatălui și au trăit mai departe fie- 
care pentru sine, închipuindu-și că există de dragul bucuriei 
vieții lor trupești.) 

Atunci a trimis gospodarul, a doua și a treia oară, soli și, în 
cele din urmă, pe propriul său fiu, ca să le amintească celor ce 
lucrau în grădină de datoria lor. 

Dar aceștia și-au pierdut mințile și socoteau că, dacă l-ar 
ucide pe fiul gospodarului, care le amintea că grădina nu este 
a lor, vor folosi liniștiți mai departe grădina pentru ei. 

Și l-au ucis. 

Oamenilor nu le place să li se amintească de Duhul care 
trăiește în ei și să li se arate că acesta este veșnic, dar ei nu sunt 
veșnici; iar ei au ucis în ei, pe cât au putut, conștiința acestui 
Duh, au învelit talantul care le fusese dat într-o năframă și 
l-au îngropat. 


1. În textul biblic se vorbește despre vie. Vezi și n. 1, p. 64 (n. tr.). 

Deci ce să facă gospodarul cu cei din grădină? 

Nimic altceva decât să-i izgonească și să trimită alți lucrători 
în grădină. Să semene, atâta vreme cât grădina mai rodește, și 
tocmai aceasta și face. 

Oamenii n-au înțeles și nu înțeleg că acea conștiință a Duhu- 
lui care trăiește în ei și pe care caută s-o ascundă, fiindcă le 
împiedică viața trupească, tocmai această conștiință este ade- 
vărata lor viață. Ei aruncă piatra unghiulară, pe care se înte- 
meiază toate. 

Iar cei ce nu iau ca temei viața Duhului nu intră în Împărăția 
Cerurilor și nu dobândesc viața. Pentru a avea credinţă și a primi 
viața, este nevoie să ne înțelegem starea, dar să nu așteptăm 
răsplată.“ 

Atunci au zis ucenicii către Isus: „Întărește în noi credința, 
spune-ne cum trebuie să facem ca să credem mai vârtos în viața 
Duhului și să ne jertfim cu mai multă bucurie viața trupească, 
fiindcă iată, sunt multe de dat pentru această viață a Duhului. 
Iar Tu însuţi spui că nu este răsplată pentru aceasta.“ 

Iar Isus le-a răspuns: „Dacă credința voastră ar fi atât de 
tare cât credința voastră că din sămânța de mesteacăn crește 
un pom mare, dacă aţi crede tot atât de puternic că în voi 
înșivă este neasemuita sămânță a Duhului, din care crește ade- 
vărata viață a Duhului, atunci nu m-ai ruga să întăresc în voi 
credința. Credinţa nu stă în a crede în ceva minunat, ci, dim- 
potrivă, în a vă înțelege starea și în ce constă mântuirea. Dacă 
îți înţelegi starea, nu vei aștepta răsplată, ci vei crede în ce ți s-a 
încredințat. 

Dacă gospodarul se întoarce, împreună cu slujitorul său, de 
la câmp, nu-l așază îndată pe slujitor la masă. 

Și nici nu-i va mulțumi slujitorului că a făcut ce era datoria 
lui. Iar dacă slujitorul înțelege că nu este mai mult decât un 
slujitor, atunci nu se va simți jignit, ci își va face treaba cu cre- 
dința că a devenit părtaş la ceea ce i se cuvine. 

Așa și voi trebuie să împliniți voința Tatălui și să gândiţi: 
«Slugi nevrednice suntem și am făcut doar ce trebuia.» Nu 
așteptați nici răsplată, ci fiți bucuroși că primiţi ce vi se cuvine. 

Nu trebuie să ne îngrijim să credem că vom primi răsplată 
și vom trăi, fiindcă aceasta nu poate fi altfel; trebuie să ne în- 
grijim să nu ne pierdem viața și să nu uităm că ne este dată ca 
să aducem roadele acestei vieți și să împlinim voința Tatălui. 

De aceea, fiți mereu gata, asemenea slujitorilor ce-l așteaptă 
pe stăpân, ca, îndată ce vine, să-i deschidă. 

Slujitorii nu știu când se întoarce acasă, devreme sau târziu, 
trebuie să fie gata mereu. Iar dacă sunt treji și-l primesc pe stă- 
pân, atunci i-au împlinit voinţa și le va fi bine. Tot astfel se în- 
tâmplă și în viață. În toată vremea, în orice clipă de față trebuie 
să trăim în viața Duhului, fără să ne gândim la trecut sau viitor, 
și fără să ne spunem: «Atunci și acolo voi face aceasta sau 
cealaltă.» 

Dacă stăpânul casei ar ști când vine hoțul, ar rămâne treaz. 
Așa și voi trebuie să vegheați neîncetat, fiindcă pentru viața 
Fiului Omului nu este vreme, iar El trăiește doar în prezent și 
nu știe când este începutul sau sfârșitul vieții lui. 

Viaţa noastră este asemenea vieții unui slujitor căruia stă- 
pânul casei i-a încredințat supravegherea întregii gospodării. Feri- 
cit acest slujitor dacă face întotdeauna voința stăpânului său. 

Dar dacă spune «Stăpânul nu va veni așa curând» și nu ia 
seama la gospodăria acestuia, 

atunci Stăpânul se va întoarce acasă pe neașteptate 

și-l va izgoni de acolo. 

Astfel, nu deznădăjduiți și trăiţi mereu, în prezent, o viață 
a Duhului. Pentru viața Duhului nu este vreme. 

Luaţi seama la voi înșivă, să nu vă îngreunați și să nu amor- 
titi în beţii, lăcomie și griji trupești, ca vremea mântuirii să nu 
treacă pe lângă voi. Vremea mântuirii este ca o plasă întinsă 
peste toți; este mereu aici. De aceea, trăiţi, înainte de toate, în 
viața Fiului Omului. 

Felul Împărăției Cerurilor reiese limpede din următoarea 
parabolă: Zece fecioare au ieșit cu candele în întâmpinarea 
mirelui. 

Cinci dintre ele erau înțelepte, iar cinci erau fără minte. 

Cele fără minte și-au luat candelele, dar n-au luat cu ele 
untdelemn. 

Cele înțelepte și-au luat candelele, dar și rezervă de unt- 
delemn. 

Așteptându-l pe mire, li s-a făcut somn și au aţipit. 

Iar când a venit mirele, 

fecioarele cele fără minte au văzut că nu au untdelemn 
îndeajuns. 

Și au plecat să cumpere, dar, între timp, mirele a venit. lar 
fecioarele înțelepte, care aveau îndeajuns untdelemn, au intrat 
cu el, iar ușa s-a închis. 

Doar de aceea au putut intra aceste fecioare, fiindcă, atunci 
când a venit mirele, l-au primit cu candele; dar cele fără minte 
dintre ele au uitat că nu era nevoie ca acele candele să poată 
arde, ci să ardă la vremea cuvenită. Ca acestea să ardă la vremea 
cuvenită, adică atunci când va veni mirele, era nevoie să ardă 
fără încetare. Viața este doar pentru ca Fiul Omului să fie 
înălțat, dar Fiul Omului este pretutindeni. El este în afara 
timpului și, de aceea, dacă-i slujim, trebuie să trăim în afara 
timpului și doar în prezent. 

De aceea, străduiţi-vă în prezent să intrați în viața Duhului, 
căci dacă nu vă străduiți, nu veți intra. 

Veţi spune: «Am grăit aceasta și aceea», dar dacă n-aţi făcut 
fapte bune, nu veți avea viața. 

Căci Fiul Omului se va arăta doar ca Duh, în ceea ce fiecare 
a făcut pentru Fiul Omului. 

Toţi oamenii se deosebesc între ei prin felul în care-i slu- 
jesc Fiului Omului. Prin faptele lor, se împart în două cete, așa 
cum se despart, în turmă, oile de capre. Unele vor trăi, celelalte 
vor pieri. 

34 Cei ce i-au slujit Fiului Omului vor primi ce li s-a pregătit 
de la întemeierea lumii, și anume acea viață pe care au păstrat-o. 
Această viață însă au păstrat-o prin aceea că au slujit Fiului 
Omului, i-au hrănit pe cei înfometați, i-au îmbrăcat pe cei goi, 
i-au găzduit pe cei străini, i-au cercetat pe cei închiși. 

Au trăit în Fiul Omului, au cunoscut că El este unul și același 
în toți oamenii și, de aceea, l-au iubit pe aproapele lor. 

Dar cei care n-au trăit în Fiul Omului, nici nu i-au slujit și 
n-au cunoscut că EI este unul și același în toți și, de aceea, nu 
s-au unit cu Fl, au pierdut viața în El și au pierit.“ 


CAPITOLUL AL NOUĂLEA 
ISPITELE 


Înșelăciunile vieții vremelnice ascund oamenilor 
viața cea adevărată în prezent și în unirea cu Tatăl, 
(„Și ne iartă nouă greșelile noastre, 
precum și noi iertăm greșiților noștri.“) 


CUPRINS 


Omul se naște având cunoașterea vieții celei adevărate, care 
constă în împlinirea voinţei Tatălui. Copiii trăiesc această viață, 
la ei se vede în ce constă voința Tatălui. Pentru a înțelege învă- 
țătura lui Isus trebuie să înțelegem viața copiilor și să fim ase- 
menea lor. Copiii trăiesc neîncetat în voința Tatălui, fără să 
încalce cele cinci porunci. Și nici nu le-ar încălca vreodată, dacă 
cei mai mari nu i-ar ispiti. Când oamenii îi ispitesc pe copii să 
încalce poruncile, îi duc la pieire. Când oamenii îi ispitesc pe 
copii fac același lucru cu ceea ce face cineva care-i atârnă altuia 
o piatră de moară de gât și-l aruncă în apă. Dacă în lume n-ar 
fi nici o ispită, nici o supărare, lumea ar fi fericită. Ispita se află 
în răul pe care oamenii îl fac de dragul unei fericiri închipuite 
a vieții vremelnice. De aceea trebuie să ne lepădăm de toate, 
ca să nu-i cădem pradă acesteia. 

Ispita împotriva poruncii întâi stă în aceea că oamenii se 
socotesc curați și nevinovați față de alții și, dimpotrivă, îi soco- 
tesc pe alții datori față de ei. Ca să nu cadă în această ispită, 
oamenii trebuie să-și amintească faptul că toți oamenii sunt, 
întotdeauna, infinit de îndatoraţi față de Tatăl și că pot stinge 
această datorie doar dacă-i iartă pe fraţii lor. De aceea trebuie 
oamenii să-și ierte unii altora orice jignire, fără să-i tulbure că 
cei care-i jignesc o vor face tot mereu. 

Ori de câte ori ar putea fi omul jignit, trebuie să ierte tot 
mereu, fără să-i poarte pică celui ce l-a jignit, fiindcă Împărăția 

Cerurilor este cu putință doar atunci când iertăm. Dacă nu ier- 
tăm, facem același lucru ca datornicul nemilos. Acesta s-a dus 
la stăpânul său și l-a rugat să fie îngăduitor, iar stăpânul i-a 
iertat toată datoria, care nu era mică. Datornicul a plecat și a 
început să-l silească pe propriul său datornic, care-i era dator 
doar cu puțin. Ca să avem viața, trebuie să împlinim voința Tată- 
lui; or, pe Tatăl îl rugăm să ne ierte pentru că nu i-am împlinit 
voința și nădăjduim să dobândim această iertare. Ce facem deci 
dacă noi înșine nu iertăm? Facem ceea ce căutăm să împiedicăm 
pentru noi înșine. Voința Tatălui este mântuirea, iar răul este 
ceea ce ne desparte de Tatăl. Cum să nu ne străduim să înăbu- 
șim răul care ne nimicește și ne răpește viața? Răul ne învăluie 
în pieirea trupească. Cât rău înlăturăm și desființăm, atâta viață 
dobândim. Dacă răul nu ne desparte și suntem uniţi în iubire, 
atunci avem tot ce ne putem dori. 

Ispita împotriva poruncii a doua stă în aceea că socotim că 
femeia a fost creată pentru plăcerea trupească și că vom avea o 
plăcere mai mare dacă părăsim o femeie și luăm alta. Ca să nu 
cădem în această ispită, trebuie să ne amintim că voința Tată- 
lui nu este ca bărbatul să se desfete cu farmecul femeii, ci să se 
unească într-un singur trup cu femeia pe care a ales-o. Voința 
Tatălui este ca fiecare bărbat să aibă o femeie și fiecare femeie, 
un bărbat. Dacă un bărbat ar rămâne întotdeauna la o femeie, 
atunci fiecare și-ar avea femeia și fiecare femeie, bărbatul ei. 
De aceea, cel care-și schimbă femeia îi răpește femeia unui băr- 
bat și-i dă prilej altui bărbat să-și părăsească femeia și să o ia 
pe cea părăsită mai întâi. Desigur, este îngăduit a trăi fără femeie, 
dar niciodată să avem mai mult decât o singură femeie, fiindcă 
dacă ai o a doua femeie încalci voința Tatălui ce constă în uni- 
rea unui bărbat cu o femeie. 

Ispita împotriva poruncii a treia stă în aceea că oamenii, 
pentru binele vieţii vremelnice, au statornicit stăpâniri și cer jură- 
minte de la oameni, prin care aceștia se obligă să-și îndeplinească 

îndatoririle față de aceste stăpâniri. Ca să nu cadă în această 
ispită, oamenii trebuie să-și aducă aminte că nu-i sunt datori 
decât lui Dumnezeu pentru viața lor. Oamenii ar trebui să 
privească cererile stăpânirii drept silnicie și, potrivit poruncii 
de a nu ne împotrivi răului, să le împlinească și să dea ce le cere 
stăpânirea: averea, bunurile și munca, dar nu se pot lega prin 
jurământ în privința faptelor lor viitoare. Jurămintele cerute 
oamenilor sunt un rău. Un om ce-și mărturisește viața în voința 
Tatălui nu poate făgădui nimic în privința faptelor lui viitoare, 
fiindcă pentru un asemenea om nu este nimic mai sfânt decât 
viața sa. 

Ispita împotriva celei de-a patra porunci stă în aceea că oa- 
menii, dedându-se la răutăți și răzbunare, socot că-i fac pe cei- 
lalți mai buni. Dacă un om îi face o nedreptate altuia, lumea 
crede că trebuie pedepsit pentru aceasta și că adevărul stă în 
a-i judeca pe cei ce fac nedreptăți. Pentru a nu cădea în această 
ispită trebuie să ne amintim că oamenii nu sunt chemaţi să se 
judece unii pe alţii, ci, dimpotrivă, să se mântuiască unii pe alții 
și că nu le este îngăduit să stea la judecată în privința nedrep- 
tății altora, fiindcă ei înșiși sunt plini de nedreptate. Singurul 
lucru pe care-l pot face este să-i învețe pe alții, prin pilda lor, 
curăția moravurilor, iertarea și iubirea. 

Ispita împotriva poruncii a cincea stă în aceea că oamenii 
socotesc că este o deosebire între oamenii propriului neam și 
cei ai unui popor străin, și că, de aceea, este neapărată nevoie 
să se apere împotriva popoarelor străine și să le facă rău acestora. 
Ca să nu cădem în această ispită, trebuie să știm că toate porun- 
cile se întâlnesc într-una singură: împlinirea voinței Tatălui, 
care le-a dat viață și mântuire tuturor oamenilor, făcând, de 
aceea, bine tuturor oamenilor, fără vreo deosebire. Și chiar dacă 
alți oameni încă mai fac această deosebire și popoare care ne 
socot străini pornesc la război cu noi, în ciuda tuturor acestor 
lucruri, pentru a împlini voința Tatălui, fiecare trebuie să-i facă 

oricărui om numai bine, chiar dacă acesta face parte dintr-un 
alt popor, care este în război cu noi. 

Pentru a nu cădea pradă nici uneia din înșelăciunile ome- 
nești, omul trebuie să-și îndrepte cugetul nu spre cele trupești, 
ci spre cele duhovnicești. Dacă omul a înţeles că viața stă nu- 
mai în ascultarea, în clipa de față, de voința Tatălui, atunci nici 
lipsurile, nici suferința, nici chiar moartea nu pot fi înfricoșă- 
toare pentru el. Viaţa cea adevărată o dobândește doar acela care 
este gata în orice ceas să-și dea viața trupească pentru împlinirea 
voinţei Tatălui. Și pentru ca toți să înțeleagă că viața cea ade- 
vărată este cea pentru care nu este moarte, spune Isus: „Viaţa 
veşnică nu trebuie înțeleasă ca și cum ar fi asemenea vieții noastre 
de acum, ca și cum ar avea loc undeva și cândva. Adevărata viață 
în voința Tatălui nu are nici loc, nici vreme. Nu ne este îngăduit 
să ne închipuim viața cea adevărată în timp sau în anumiţi 
oameni. Cei care s-au trezit la viața cea adevărată trăiesc în 
voința Tatălui, dar pentru voința Tatălui nu este nici vreme, 
nici loc. Ei trăiesc pentru Tatăl. Dacă pentru noi au murit, pen- 
tru Dumnezeu sunt totuși vii. De aceea, o poruncă le cuprinde 
pe toate celelalte: să iubim din toate puterile Izvorul vieții și, 
de aceea, pe toți oamenii, care poartă în ei acest Izvor.“ 

Isus a spus: „Tocmai acest Izvor al vieții este acel Hristos 
pe care-l așteptați. Cunoașterea acestui Izvor al vieții, pentru 
care nu sunt diferite persoane, nici vreme și nici loc — tocmai 
acesta este acel Fiu al Omului, despre care învăţ. 

Tot ceea ce ascunde acest Izvor al vieții de cunoașterea omu- 
lui este o lucrare ispititoare. Aici este ispita cărturarilor vechi 
credincioși — nu cădeți în ea; aici este și ispita deţinătorilor 
puterii — nu cădeți în ea; și aici este, în sfârșit, cea mai rea dintre 
toate ispitele, cea a învăţătorilor credinţei, care se numesc pe 
ei înșiși dreptcredincioși. Păziți-vă de această ispită mai mult 
decât de toate celelalte, fiindcă acești învățători mincinoși, năs- 
cocind o cinstire mincinoasă a lui Dumnezeu, vă îndepărtează 
de adevăratul Dumnezeu. Au pus cuvinte în locul faptei prin 

care ar trebui să-i slujim Tatălui vieții și învaţă doar cuvinte; 
dat fiind că ei înșiși nu săvârșesc nici un fel de fapte, nu puteți 
învăța de la ei decât cuvinte. Tatăl însă n-are nevoie de cuvinte, 
ci de fapte. Nici nu pot învăța ceea ce ei înșiși nu știu, căci 
numai în folosul lor se arată drept învățători. Voi însă să știți 
că nimeni nu poate fi învățător altora, ci Învățător al tuturor 
este doar Unul, Stăpânul vieții — Cunoașterea. Dar acești învă- 
țători mincinoși, crezând că-i învață pe alţii, doar își răpesc 
lor adevărata viaţă și-i împiedică pe ceilalți s-o cunoască. Ei 
învață cum ar trebui să-i slujim lui Dumnezeu prin datini exte- 
rioare și socot că prin juruinţe îi pot aduce pe oameni la credință. 
Ei se ocupă doar de aparenţe. Lor le este de ajuns dacă lucrurile 
se arată ca și cum oamenii ar crede; nu se gândesc însă la ce se 
întâmplă în inimile oamenilor. De aceea, sunt ca mormintele 
spoite, care pe afară sunt frumoase, dar înăuntru sunt pline 
de murdărie. Îi cinstesc în cuvinte pe sfinți și mucenici și totuși 
sunt asemenea celor care i-au chinuit și i-au ucis pe aceştia și-i 
chinuie și-i ucid, la rândul lor, pe sfinţii din zilele lor. De la ei 
pleacă toată ispita din lume, fiindcă pun răul să fie cinstit sub 
înfățișarea binelui. Ispita lor este rădăcina oricărei alte ispite, 
fiindcă batjocoresc ce este sfânt în lume. Încă multă vreme nu 
se vor converti, își vor duce înșelăciunea mai departe, sporind 
răul în lume; dar va veni vremea în care toate templele vor fi 
nimicite și orice cinstire a lui Dumnezeu pe dinafară va înceta, 
oamenii vor cunoaște adevărul și se vor uni în iubire în slujba 
singurului Tată al vieţii, prin împlinirea voinţei lui.“ 


Odată, au venit copii la Isus, iar ucenicii voiau să-i gonească. 

Isus a văzut că ucenicii îi gonesc, s-a supărat și a zis: „Nu 
este drept să-i goniți pe copii. Ei sunt cei mai buni oameni, 
fiindcă toți copiii trăiesc în voința Tatălui. Ei sunt cu adevărat 
în Împărăţia Cerurilor. 

Nu trebuie să-i goniti, ci să învățați de la ei că, pentru a trăi 
în voința Tatălui, trebuie să trăim asemenea copiilor. Copiii îm- 
plinesc mereu cele cinci porunci pe care vi le-am dat: ei nu 
ocărăsc și nu poartă pică, nu sunt desfrânați, nu jură niciodată, 
nu se împotrivesc răului, nu se judecă cu nimeni, nu cunosc 
deosebiri între poporul lor și unul străin și, de aceea, sunt mai 
buni decât cei mari și sunt în Împărăţia Cerurilor. 

Dacă nu vă lepădaţi de toate ispitele trupului și nu vă faceți 
asemenea copiilor, nu veţi fi în Împărăţia Cerurilor. 

Numai cel ce înțelege că pruncii sunt mai buni decât noi, 
fiindcă nu fac nimic împotriva voinței Tatălui, numai acela îmi 
înțelege învățătura. 

Iar cine îmi înțelege învățătura, doar acela înțelege și vo- 
ința Tatălui. 

Nu trebuie să-i disprețuim pe copii, fiindcă sunt mai buni 
decât noi, iar inimile lor sunt curate înaintea Tatălui și sunt 
mereu cu El. 

Și nici un copil nu piere după voinţa Tatălui. Toţi pier doar 
din vina oamenilor, fiindcă oamenii îi amăgesc să se îndepărteze 
de adevăr. 

De aceea, trebuie să-i ocrotim și să nu-i amăgim să se în- 
depărteze de Tatăl și de viața cea adevărată. Și rău face omul 
care-i îndepărtează de curăția vieții lor. A amăgi un copil să se 
îndepărteze de bine și a-l seduce prin mânie, desfrânare, 
jurăminte, judecată și război este tot atât de rău ca a-i atârna o 
piatră de moară de gât și a-l arunca în apă. Anevoie va scăpa 
înot, cel mai probabil se va îneca. Tot atât de greu este pentru 
un copil să scape de ispita în care-l aruncă oamenii mari. 

Lumea oamenilor este nefericită doar prin ispita trupului. 
Ispita este pretutindeni în lume, a fost mereu și va fi mereu, 
iar omul piere prin ea. 

De aceea, leapădă tot și jertfește tot, ca să nu cazi pradă is- 
pitei. Dacă vulpea cade în cursă, își mușcă laba și fuge, laba se 

vindecă și vulpea rămâne în viață. Așa să faci și tu: leapădă tot, 
ca să nu cazi pradă ispitei trupești. 

Păziți-vă de ispita împotriva poruncii întâi, care spune deci 
că nu trebuie să le purtăm pică oamenilor dacă ne fac rău și dacă 
suntem ispitiți să ne răzbunăm pe ei. 

Astfel, dacă un om te supără, amintește-ți că este fiu al 
aceluiași Tată ca și tine, că este fratele tău. Dacă ţi-a făcut rău, 
mergi și vorbește-i în conștiință, fără martori. Dacă te ascultă, 
l-ai câștigat și ţi-ai dobândit un nou frate. 

Dacă nu te ascultă, atunci ia cu tine încă doi sau trei, ca să-l 
înduplece. 

Dacă se va căi, iartă-l. lar dacă de șapte ori te-a supărat și de 
șapte ori spune «Iartă-mă», atunci iartă-l. 

Dacă însă nu te ascultă, spune-l atunci obștii credincioșilor 
ce cred în învățătura mea. Dacă nici de obște nu ascultă, atunci 
iartă-l totuși și să nu mai ai nimic de-a face cu el. 

Căci felul Împărăției Cerurilor trebuie înțeles după urmă- 
toarea parabolă: Un rege a început să-și facă socotelile cu aren- 
dașii săi. 

Și i s-a adus unul care-i era dator cu un milion [de dinari].! 

Și nu avea de unde să plătească datoria. Iar regele, ca să pri- 
mească plata, ar fi trebuit să-i vândă toată averea, femeia, copiii 
și pe el însuși. 

Dar arendașul a început să-i ceară regelui îndurare. 

Iar regele s-a milostivit de el și i-a iertat toată datoria. 

Tot acest arendaș a văzut, mergând spre casă, un alt țăran, 
care-i era dator cu cincizeci de bani. Arendașul a pus mâna 


1. În textul lui Tolstoi, „un milion de ruble“, iar mai jos, lav. 28, „cinci- 
zeci de copeici“. În Evanghelia după Matei apar zece mii de talanți 
(adică un milion de dinari), respectiv o sută de dinari; un dinar era plata 
uzuală pentru o zi de muncă. Vezi și n. 1, p. 64 (n. tr.). 

pe el, a început să-l strângă de gât și a zis: «Plătește-mi ce-mi 
ești dator!» 

Țăranul a căzut la picioarele lui și a spus: «Îngăduie-mi și-ți 
voi plăti tot.» 

Dar arendașul nu s-a milostivit de țăran, ci a pus să fie arun- 
cat în temniţă, să stea acolo până ce va plăti tot. 

Văzând aceasta ceilalți țărani, s-au dus la rege și i-au spus 
ce făcuse arendașul. 

Atunci a pus regele ca arendașul să vină în fața lui și i-a 
spus: «Câine rău, toată datoria ţi-am iertat-o, pentru că m-ai 
rugat. 

Și tu trebuia să te milostivești de datornicul tău, precum și 
eu m-am milostivit de tine.» 

Și regele s-a mâniat și l-a dat pe arendaș pe mâna călăilor, 
ca aceștia să nu-i dea drumul până ce nu va plăti toată datoria.» 

Tot așa se va purta și Tatăl cu voi, dacă nu iertați din toată 
inima tuturor celor ce v-au făcut rău. 

Tu știi singur că, dacă ajungi la ceartă cu un om, este mai 
bine să te împaci cu el fără să mergi la judecător. Știi aceasta și 
faci astfel, fiindcă știi că mai mult pierzi dacă mergi la judecător. 
La fel se întâmplă cu orice fel de răutate și ceartă. Dacă știi că 
răutatea și cearta sunt rele și te îndepărtează de Tatăl, atunci 
alungă-le din lume cât de repede cu putinţă și păstrează pacea. 

Voi știți singuri că după cum vă legaţi între voi pe pământ, 
tot astfel veți fi legați și în fața Tatălui. Și după cum vă despărțiți 
între voi pe pământ, tot astfel veţi fi despărțiți și înaintea 
Tatălui. 

Veţi înțelege că, dacă doi sau trei sunt legați pe pământ 
prin învățătura mea, au deja de la Tatăl lor tot ceea ce doresc. 

Căci unde doi sau trei sunt legaţi în numele Duhului din 
om, acolo trăiește și Duhul omului în ei. 

Păziți-vă de ispita împotriva poruncii a doua, ispita bărba- 
ților de a-și schimba femeile.“ 

Odată, au venit la Isus învățătorii dreptcredincioși și l-au 
întrebat zicând: „Îi este îngăduit unui om să-și lase femeia?“ 

El le-a spus: „De la început a fost făcut omul bărbat și fe- 
meie; aceasta este voința Tatălui. 

De aceea își lasă omul pe tatăl său și pe mama sa și se unește 
cu femeia sa. Și se unesc bărbatul și femeia într-un singur trup, 
așa încât femeia este, pentru un bărbat, ca și trupul său. 

De aceea, omul nu trebuie să încalce legea firească a lui Dum- 
nezeu și să despartă ce este unit. 

După Legea voastră a lui Moise se spune că se îngăduie să 
fie lăsată femeia și luată alta, dar acest lucru nu este adevărat. 
După voința Tatălui nu este așa. 

Iar Eu vă spun că cine își lasă femeia o împinge la desfrânare, 
ca și cel ce se unește cu cea lăsată. Lăsându-și femeia, aduce des- 
frânarea în lume.“ 

Și i-au spus ucenicii lui Isus: „Este mult prea greu să rămâi 
pentru totdeauna cu o femeie. Dacă așa trebuie să fie, atunci 
este mai bine să nu te însori deloc.“ 

El le-a spus: „Desigur, poți rămâne neînsurat, dar trebuie să 
înţelegi ce înseamnă aceasta. 

Dacă cineva vrea să trăiască neînsurat, atunci trebuie să fie 
curat în mod desăvârșit și de femei să nu se atingă; dar cine iu- 
beşte femeile să se unească cu o femeie, să nu o lase și să nu se 
uite la alte femei. 

Păziți-vă de ispita împotriva poruncii a treia și nu-i urmați 
pe cei care-i silesc pe oameni să îndeplinească îndatoriri.“ 

Odată, au venit perceptorii la Petru și l-au întrebat: „Spune-ne, 
Învățătorul vostru nu plătește darea?“ 

Petru a răspuns: „Nu, nu plătește“; și s-a dus la Isus și i-a 
spus că aceia l-au oprit și i-au spus că toți sunt datori să plă- 
tească darea. 

Atunci i-a spus Isus: „Regele nu ia dări de la fiii săi și, în afară 
de rege, nu sunt datori să-i plătească nimănui. Așa este și cu 

noi. Dacă suntem fi ai lui Dumnezeu, nu suntem datori nimă- 
nui în afară de Dumnezeu și suntem liberi de orice îndatorire. 

Dar dacă ți se cer dări, atunci plătește-le, dar nu fiindcă ești 
dator, ci fiindcă nu trebuie să ne împotrivim răului. Căci dacă 
ne împotrivim răului, un rău încă și mai mare vom pricinui.“ 

Altă dată au venit dreptcredincioșii, împreună cu slujitorii 
Cezarului, la Isus, să-l prindă cu vorba. Ei i-au spus: „lată, Tu 
înveţi totul după adevăr. 

Spune-ne deci dacă suntem datori să plătim dări Cezarului 
sau nu.“ 

Isus a înţeles îndată că voiau să-l acuze că nu recunoaște 
îndatoririle față de Cezar. 

El le-a spus: „Arătaţi-mi moneda cu care plătiți tribut Ceza- 
rului.“ Și i-au adus un ban pentru dare. 

El a privit moneda și a spus: „Ale cui sunt chipul acesta și 
inscripția?“ 

Ei au spus: „Ale Cezarului.“ Iar El le-a spus: „Bine, atunci 
dați Cezarului cele ce sunt ale Cezarului, dar cele ale lui Dum- 
nezeu, adică sufletul vostru, nu-l daţi nimănui decât lui Dumne- 
zeu. Bani, avere, muncă, toate acestea dați-le celui ce vă cere, 
dar sufletul vostru nu-l dați nimănui decât lui Dumnezeu. 

Învățătorii voştri dreptcredincioși cutreieră pretutindeni 
și-i silesc pe oameni să făgăduiască și să jure că vor împlini Legea. 
Astfel însă doar îi ademenesc pe oameni și-i fac mai răi decât 
erau înainte. 

Nu putem face cu trupul o făgăduință pe care trebuie s-o 
ținem cu sufletul. În sufletul vostru este Dumnezeu și, de aceea, 
omul nu-i poate făgădui omului ce trebuie să facă Dumnezeu. 

Păziți-vă! Ispita împotriva poruncii a patra stă în aceea că 
oamenii îi judecă și-i pedepsesc pe semenii lor și-i cheamă pe 
alții la judecată și pedepse.“ 

Odată, ucenicii lui Isus au ajuns într-un loc și au cerut găz- 
duire peste noapte. 

Și n-au fost primiţi. 

Atunci s-au dus ucenicii la Isus să se plângă de acest lucru 
și au spus: „Trăsnetul să-i lovească drept pedeapsă!“ 

Isus însă a spus: „Încă tot nu înţelegeți copiii cărui Duh 
sunteți. 

Eu nu învăţ cum să fie nimiciți oamenii, ci cum să fie mân- 
tuiți.“ 

Odată, a venit la Isus un om și a spus: „Poruncește fratelui 
meu să-mi dea partea de moștenire ce mi se cuvine.“ 

Isus i-a spus: „Nimeni nu m-a pus judecător peste voi și nu 
pot judeca pe nimeni.“ 

Odată, au adus dreptcredincioșii o femeie în fața lui Isus și 
au spus: 

„lată, această femeie a fost prinsă în adulter. 

După Lege trebuie omorâtă cu pietre. Tu ce zici?“ 

Isus n-a răspuns nimic și gândea că-și vor schimba singuri 
părerea. 

Ei însă stăruiau și-l întrebau dacă socotește că femeia este 
vinovată. Atunci, El a spus: „Cine dintre voi este fără greșeală, 
acela să arunce primul asupra ei cu piatra.“ 

Mai mult de atât n-a spus nimic. 

Atunci, dreptcredincioșii s-au uitat unii la alții, i-a mustrat 
conștiința, cei din față au trecut în spate și au plecat toți de 
acolo. Isus însă a rămas singur cu femeia. 

El a privit în jurul lui și, nevăzând pe nimeni în afară de 
femeie, i-a spus: „Așadar, nimeni nu te-a găsit vinovată?“ 

Ea a spus: „Nimeni.“ El a zis: „Nici eu nu te pot învinui. 
Mergi și de acum nu mai păcătui.“ 

„Păziți-vă! Ispita împotriva poruncii a cincea stă în aceea 
că oamenii se socotesc datori să le facă bine doar celor de un 
neam cu ei, dar popoarele străine le socotesc vrăjmașe.“ 

Un învățător al Legii voia să-l pună la încercare pe Isus și i-a 
spus: „Ce trebuie să fac ca să moștenesc viața veșnică?“ 

Isus i-a spus: „Ştii doar. Să-l iubeşti pe Dumnezeu Tatăl și, 
pe lângă Dumnezeu Tatăl, pe fratele tău, fiu al oricărei țări 
ar fi el.“ 

Şi învățătorul Legii a spus: „Ar fi frumos să nu fie diferite 
popoare; dar cum să-i iubesc pe dușmanii poporului meu?“ 

Iar Isus a spus: „Era odată un om, un iudeu, care a ajuns rău: 
a fost bătut, jefuit și lăsat în drum. 

A trecut pe acolo un preot, iudeu, care s-a uitat la cel rănit 
și a plecat mai departe. 

Apoi a trecut un levit, tot iudeu, s-a uitat la el și a plecat 
mai departe. 

Apoi a venit un om dintr-o țară străină, vrăjmașă, un sama- 
ritean. Acest samaritean l-a văzut pe iudeu și nu s-a gândit că 
iudeii îi disprețuiesc pe samariteni, ci s-a milostivit de iudeul 
rănit. 

L-a spălat, i-a legat rănile și l-a dus pe măgarul său până la 
un han. 

Și i-a plătit hangiului pentru el și a făgăduit că se va întoarce 
să plătească restul. 

lată, așa trebuie să vă purtați cu oameni de neam străin, care 
vă disprețuiesc și vă dușmănesc, și atunci veți dobândi viața 
cea adevărată.“ 

Isus a spus: „Lumea îi iubește pe ai săi, dar pe oamenii lui 
Dumnezeu îi urăște și, de aceea, oamenii acestei lumi — preoți, 
învățători ai Legii, întâi-stătători — îi vor prigoni pe cei ce îm- 
plinesc voința Tatălui. Și iată, eu plec acum la Ierusalim, iar 
ei mă vor chinui și ucide, dar Duhul meu nu poate fi ucis și 
va trăi.“ 

Când Petru a auzit că Isus va fi chinuit la Ierusalim, s-a mâh- 
nit, l-a luat pe Isus de mână și i-a spus: „Dacă-i așa, atunci mai 
bine nu te duce la Ierusalim.“ 

Atunci i-a spus Isus lui Petru: „Nu vorbi astfel, căci vorbele 
tale sunt vorbe ale ispitei. Dacă te temi că mă vor chinui și 

ucide, aceasta înseamnă că nu te gândești la cele dumnezeiești, 
la Duhul, ci la cele omenești.“ 

Și a chemat poporul împreună cu ucenicii și a spus: „Cine 
vrea să trăiască după învățătura mea să se lepede de viața sa, 
să fie gata să ia asupra sa toată suferința trupească, fiindcă cine 
se teme pentru viața lui trupească o va pierde pe cea adevărată 
și cine socotește viața trupească puţin lucru o va păstra pe cea 
adevărată.“ 

Iar ei n-au înţeles aceste cuvinte. Și iată, au venit vechii cre- 
dincioși (saduceii) la El, iar EI le-a arătat tuturor ce înseamnă 
viața cea adevărată și învierea din morți. Vechii credincioși au 
spus că după moartea trupului nu mai este altă viață. 

Ei au spus: „Cum pot învia cu toții din morți? Dacă ar învia 
toţi, n-ar mai fi loc să trăiască toți împreună. 

Iată, la noi erau șapte frați. Cel dintâi s-a însurat și a murit. 
Văduva s-a măritat cu al doilea frate, și când acesta a murit, ea 
l-a luat pe al treilea, și așa mai departe, până la al șaptelea. 

Atunci deci, cum vor trăi toți acești frați cu o femeie, dacă 
vor învia?“ 

Isus le-a spus: „Voi ori încurcaţi lucrurile cu bună știință, 
ori nu înțelegeți în ce stă, de fapt, trezirea la viață. În această 
viață, oamenii se însoară și se mărită; dar cei care sunt vrednici 
de viața veșnică și de învierea din morți nu se însoară și nici 
nu se mărită. 

Căci ei nu pot nici muri. Se unesc cu Tatăl. 

În Scriptura voastră stă scris că Dumnezeu a spus: «Eu 
sunt Dumnezeul lui Avraam și al lui Iacob.» Iar Dumnezeu a 
spus aceasta când Avraam și Iacob erau deja morți pentru oa- 
meni. Așadar, cei morți pentru oameni sunt încă vii pentru 
Dumnezeu. Dacă Dumnezeu este și nu moare, atunci cei îm- 
preună cu Dumnezeu sunt pururi vii. Învierea din morţi este 
viața în voința Tatălui. Pentru Tatăl nu există timp și, de aceea, 
dacă omul împlinește voința Tatălui și se unește cu EI, trece 
peste timp și moarte.“ 

Când dreptcredincioșii au auzit acestea, nu știau ce să mai 
născocească pentru a-i închide gura și au început cu toții să 
stăruie cu întrebări. 

Și unul dintre dreptcredincioși a spus: 

5 Învățătorule, după părerea ta, care este cea mai mare porun- 
că din toată Legea?“ Dreptcredincioșii socoteau că Isus se va 
încurca în răspunsul la această întrebare. 

Isus însă a spus: „Cea mai mare poruncă este aceasta, ca noi 
pe Dumnezeu, în puterea căruia suntem, să-l iubim din tot su- 
fletul, iar a doua poruncă reiese din aceasta: 

Să-l iubim pe aproapele, fiindcă în el este acelaşi Dum- 
nezeu. 

Şi pe aceasta se sprijină tot ce este scris în cărțile voastre.“ 

Iar Isus a grăit mai departe: „Ce socotiți voi — ce este Hristos? 
Ce este El — poate Fiul cuiva?“ Iar ei au spus: „După părerea 
noastră, Hristos este Fiul lui David.“ 

Atunci le-a spus El: „Cum așa, oare David nu-l numește pe 
Hristos Domnul său? Hristos nu este Fiul lui David și nici Fiul 
nimănui (după trup); Hristos este același Dumnezeu, Domnul 
nostru, pe care-l știm în noi ca viața noastră. Hristos este cu- 
noașterea din noi.“ 

Și Isus a spus: „Vegheaţi și feriți-vă de aluatul învăţătorilor 
dreptcredincioși. Păziți-vă de aluatul vechilor credincioși și de 
aluatul stăpânitorilor. 

Dar mai ales feriți-vă de aluatul celor ce singuri se numesc 
pe ei «învățători», fiindcă de la ei pleacă toată înșelăciunea.“ 

Iar când poporul a înțeles despre ce vorbea, a spus: 

„Păziţi-vă mai ales de învățătura cărturarilor, a celor ce se 
numesc pe ei «dreptcredincioși». 

Feriţi-vă de ei, fiindcă iau locul profetului ce vestește po- 
porului voința lui Dumnezeu. Cu de la sine putere și-au luat 
dreptul de a vesti poporului voința lui Dumnezeu. Ei propo- 
văduiesc cuvinte, dar nu săvârșesc fapte. 

Așa se arată că ei doar vorbesc: «Faceţi una și alta, asta și cea- 
laltă», dar ca faptă nu iese nimic, fiindcă ei înșiși nu fac nimic 
bun, ci doar vorbesc. 

Mai spun și ce nu trebuie să facem. Ei înșiși însă nu fac 
nimic. 

Lor le pasă doar să-și păstreze slujba de învățători și, de 
aceea, vor să iasă în față, se împodobesc și-și dau titluri. 

De aceea, aflați că nimănui nu-i este îngăduit să-și spună 
învățător și păstor. 

Dar dreptcredincioșii mincinoși își spun învățători și astfel 
vă împiedică să intrați în Împărăţia Cerurilor și nici ei nu intră 
în ea. 

Acești dreptcredincioși socot că pot întoarce pe cineva la 
Dumnezeu prin datini exterioare și jurăminte. 

Și, asemenea orbilor, nu văd că exteriorul nu înseamnă 
nimic, că totul este în sufletul omului. 

Ei fac doar ce e mai lesne, cele exterioare, însă ce este nevoie, 
dar și greu, iubirea, compasiunea, adevărul — le lasă deoparte. 

Lor le pasă să împlinească Legea doar pe dinafară și-i 
călăuzesc pe alții la Lege doar pe dinafară. 

De aceea sunt ca mormintele spoite — pe afară par curate, 
dar înăuntru este murdărie. 

Ei îi cinstesc pe dinafară și pe mucenici. 

De fapt, și ei sunt asemeni celor ce-i chinuie și-i ucid pe 
sfinți. Ei sunt de când lumea, odinioară ca și acum, dușmanii 
oricărui bine. De la ei izvorăște tot răul în lume, fiindcă ei 
ascund binele și arată răul în locul lui. De aceea trebuie să ne 
temem în primul rând de acești păstori mincinoși. 

Voi știți singuri că orice greșeală poate fi întotdeauna 
îndreptată. 

Dar dacă oamenii greșesc în ceea ce înseamnă binele, această 
greșeală nu mai poate fi îndreptată. Și chiar această greșeală o 
fac păstorii mincinoși.“ 

Și Isus a spus: „Voiam ca aici, la Ierusalim, să-i unesc pe 
toți oamenii în singura cunoaștere a adevăratei mântuiri, dar 
locuitorii acestei cetăți știu doar să-i ucidă pe învățătorii Binelui. 

De aceea, vor rămâne tot atât de nelegiuiți pe cât au fost și 
nu-l vor cunoaște pe adevăratul Dumnezeu, atâta vreme cât n-au 
primit cunoașterea lui Dumnezeu în ei, cu iubire.“ 

Și Isus a plecat de la Templu. Atunci i-au spus ucenicii săi: 
„Şi cum stau lucrurile cu acest Templu al lui Dumnezeu, cu toată 
podoaba lui, pe care oamenii au adus-o pentru Dumnezeu?“ 

Iar Isus a spus: „Adevăr vă spun că acest întreg Templu, 
cu toată podoaba lui, va fi nimicit și nu va mai rămâne nimic 
din el. 

Este doar un singur Templu al lui Dumnezeu — și anume 
inimile oamenilor, dacă se iubesc unii pe alții.“ Și l-au întrebat 
când va fi zidit acest Templu. 

Iar Isus le-a spus: „Nu va fi așa curând. Multă vreme, 
oamenii vor mai fi înșelați cu tâlcuiri mincinoase ale învățăturii 
mele, și, de aceea, vor fi războaie și răscoale. 

Și va fi multă fărădelege și iubire puţină. 

Dar când învățătura cea adevărată se va fi răspândit printre 
toți oamenii, atunci se va sfârși tot răul și toată ispita.“ 


CAPITOLUL AL ZECELEA 
LUPTA CU ISPITA 


Pentru a se elibera de rău, omul trebuie să fie, 
în fiece ceas al vieţii sale, una cu Tatăl 


x 


(„Şi nu ne duce pe noi în ispită“) 


CUPRINS 


Iudeii au văzut că învățătura lui Isus subminează statul, 
credința și naționalitatea, dar, în același timp, au văzut că nu-i 
puteau combate învățătura și atunci au hotărât să-l ucidă. 
Nevinovăţia și dreptatea lui îi făceau să șovăie, dar Caiafa, cel 
dintâi dintre marii preoți, s-a gândit la un motiv pentru care 
Isus trebuia ucis, chiar dacă EI însuși era cu totul nevinovat. 
Caiafa a spus: „Nu trebuie să aflăm dacă acest Om este drept 
sau nedrept; trebuie doar să hotărâm dacă vrem ca poporul 
nostru să rămână poporul iudeu deosebit care este, sau dacă 
vrem să piară și să se risipească. Poporul nostru va pieri și se 
va risipi dacă-l lăsăm pe acest Om în voia lui și nu-l ucidem.“ 
Argumentarea a fost decisivă și dreptcredincioșii l-au osândit 
pe Isus la moarte și au făcut cunoscut poporului să-l prindă 
îndată ce ar veni la Ierusalim. 

Deși știa acest lucru, Isus a venit totuși la sărbătoarea 
Paștelui la Ierusalim. Ucenicii au căutat să-l înduplece să nu 
se ducă, dar Isus a spus: „Ceea ce vor dreptcredincioșii să-mi 
facă, la fel ca și ceea ce vor să-mi facă ceilalți oameni, nu poate 
schimba adevărul pentru mine, dacă Eu știu unde sunt și în- 
cotro mă duc. Doar cel care nu cunoaște adevărul poate să se 
teamă de ceva și să aibă îndoieli. Șchioapătă doar acela care 
nu vede.“ 

Și s-a dus la Ierusalim. Pe drum, s-a oprit în Betania. În Betania 
l-a uns Maria cu un vas întreg de untdelemn de preț. Dat fiind 
că Isus știa că se apropie moartea lui trupească, le-a spus uceni- 

cilor care o mustrau pe Maria că folosise așa mult untdelemn 
de preț pentru ungere că untdelemnul pe care l-a turnat i-a 
pregătit trupul pentru moarte. 

Când Isus a lăsat Betania și plecat la Ierusalim, l-a întâm- 
pinat mare mulțime de popor și a intrat cu El în cetate, ceea ce 
le-a întărit încă și mai mult dreptcredincioșilor părerea că este 
nevoie să-l ucidă. Așteptau doar un prilej bun ca să-l prindă. El 
știa că și cel mai neînsemnat cuvânt imprudent pe care l-ar 
spune împotriva Legii va fi prilej pentru uciderea lui, dar s-a dus 
în Templu și a lămurit din nou că cinstirea lui Dumnezeu din 
partea iudeilor de până acum, care consta în jertfe, era greșită 
și și-a propovăduit învățătura. Dar învățătura lui, care se înte- 
meia pe Profeți, era astfel încât dreptcredincioșii încă nu puteau 
găsi în cuvintele lui o încălcare vădită a Legii, pentru care să-l 
poată da morții, mai ales că mare parte din poporul de rând 
era de partea lui Isus. Or, erau păgâni de față la sărbătoare, iar 
când aceștia au auzit de învățătura lui Isus, voiau să vorbească 
cu Isus despre învățătura lui. Când ucenicii au auzit aceasta, s-au 
înspăimântat. Se temeau că Isus, vorbind cu păgânii, se va tră- 
da, iar poporul se va ridica. La început, voiau ca Isus să nu se 
întâlnească cu păgânii, dar apoi s-au hotărât să-i spună că păgânii 
vor să-i vorbească. 

Când Isus a auzit aceasta, s-a tulburat. El a înțeles că, dacă 
le vestește păgânilor învățătura sa, va ieși limpede, la lumina 
zilei, tăgăduirea din partea sa a întregii Legi iudaice, că oamenii 
de rând îi vor întoarce spatele, iar dreptcredincioșii vor avea 
prilejul să-l învinuiască de legături cu păgânii pe care-i urau. 
Isus s-a neliniștit înțelegând aceasta, dar în același timp știa 
că este chemat să le descopere oamenilor, ca fii ai aceluiași Tată, 
unirea dintre ei, fără deosebire de credință. Știa că acest pas 
i-ar putea aduce sfârșitul vieții trupești, că totuși pieirea lui le-ar 
aduce oamenilor adevărata cunoaștere a vieții și, de aceea, a spus: 
„După cum bobul de grâu trebuie să piară ca să aducă rod, tot 

astfel trebuie și omul să-și dea viața trupească pentru ca ea să 
aducă roade duhovnicești. Cel care ia seama la viața trupeas- 
că își răpește viața cea adevărată, iar cel ce nu ia seama la viața 
sa trupească, acela o dobândește pe cea adevărată. Sunt tulbu- 
rat de ce am în față, dar până acum am trăit doar ca să trăiesc 
acest ceas; cum să nu fac, așadar, în acest ceas, ceea ce trebuie 
să fac? Fie deci ca, în acest ceas, voința Tatălui să se descopere 
în mine.“ 

Și, întorcându-se spre popor — spre păgâni și iudei —, le-a 
spus deschis ce-i spusese, până atunci, în ascuns lui Nicodim. 
El a zis: „Viaţa oamenilor, cu diferitele religii și diferitele puteri 
în stat, trebuie schimbată din temelii. Toate puterile omenești 
trebuie înlăturate. Este nevoie doar să înțelegem corect însem- 
nătatea omului ca fiu al Tatălui vieții, iar această cunoaștere 
înlătură toate împărțirile omenești și toate puterile și-i unește 
pe toţi oamenii în Unul.“ Iudeii au spus: „Tu nimicești întreaga 
noastră credință. După Legea noastră, există un Hristos, iar 
Tu spui că există doar un Fiu al Omului, iar acesta trebuie înăl- 
tat. Ce poate însemna aceasta?“ Iar Isus a spus: „A-l înălța pe 
Fiul Omului înseamnă a trăi în acea lumină a cunoașterii care 
este în oameni, astfel încât, atâta vreme cât este lumină, să trăim 
prin această lumină. Eu nu învăţ vreo credință nouă, ci doar 
ceea ce orice om știe și cunoaște în sine. Iar oricine cunoaște 
în sine viața și oricine știe că viața îi este dată lui și tuturor oame- 
nilor de la Tatăl vieții. 

Învățătura mea stă doar în iubirea vieții date de Tatăl tuturor 
oamenilor.“ 

Mulţi din poporul de rând l-au crezut pe Isus, dar cei de 
vază și cei care aveau slujbe și demnități nu l-au crezut, fiindcă 
nu voiau să se gândească la înțelesul veșnic al învățăturii lui, 
ci doar la însemnătatea vremelnică a acesteia. Au văzut că El 
înstrăina poporul de ei și voiau să-l ucidă, dar se temeau să pună 
mâna pe EI pe față și, de aceea, nu voiau să-l prindă la Ierusalim 

și ziua în amiaza mare, ci undeva pe ascuns. Și a venit la ei unul 
dintre cei doisprezece apostoli, Iuda Iscarioteanul, iar ei l-au 
mituit să-i ducă pe slujitorii lor la El, atunci când poporul nu 
era cu Isus. Iuda a făgăduit că o va face și s-a întors la Isus, aș- 
teptând un prilej potrivit pentru trădare. 

În prima zi de Paști, Isus a ținut, împreună cu ucenicii săi, 
ospățul de sărbătoare, iar fiindcă Iuda credea că Isus nu știe 
de trădarea lui, a mâncat împreună cu ei. Isus însă știa că Iuda 
avea să-l trădeze și, când toți ședeau la masă, a luat pâinea, a 
frânt-o în douăsprezece bucăți și a dat fiecărui ucenic câte o 
bucată, chiar și lui Iuda, și, fără să numească pe cineva, a spus: 
„Luaţi și mâncaţi Trupul meu.“ Apoi a luat potirul cu vin, l-a 
dat de jur împrejur, ca toți, chiar și Iuda, să bea din el, și a spus: 
„Unul dintre voi îmi va vărsa sângele. Beţi sângele meu.“ Apoi 
s-a ridicat Isus și a început să spele picioarele tuturor ucenicilor 
și, când a terminat spălarea, a spus: „Știu că unul dintre voi mă 
va da pe mâna călăilor și sângele meu va fi vărsat; Eu însă i-am 
dat să mănânce și să bea și i-am spălat picioarele. Am făcut 
aceasta ca să vă învăţ cum trebuie să vă purtaţi cu cei care vă 
fac rău. Dacă veți face astfel, veţi fi fericiți.“ Ucenicii însă tot în- 
trebau cine este trădătorul dintre ei. Isus însă nu l-a numit, ca 
să nu-l pedepsească pe vinovat. Când s-a întunecat însă, a ară- 
tat spre Iuda și i-a spus să plece. Iuda s-a ridicat de la masă și 
s-a grăbit să iasă și nimeni nu l-a împiedicat. Atunci a spus Isus: 
„lată, aceasta înseamnă a-l înălța pe Fiul Omului! A-l înălța pe 
Fiul Omului înseamnă a fi tot atât de bun ca și Tatăl, nu numai 
față de cei care ne iubesc, ci față de toţi, chiar și față de cei care 
ne fac rău. De aceea, nu discutaţi despre învățătura mea și n-o 
cercetaţi așa cum au făcut dreptcredincioșii, ci faceți ceea ce 
am făcut în toată vremea și chiar acum, înaintea ochilor voştri. 
Această poruncă vă dau vouă: lubiţi-i pe oameni. Întreaga mea 
învățătură stă numai în a-i iubi pe oameni în toată vremea și 
până la sfârșit.“ 

Apoi, Isus a fost cuprins de teamă și, fiindcă era noapte, s-a 
dus cu ucenicii săi într-o grădină, să se ascundă. Pe drum le-a 
spus: „Toţi sunteți temători și șovăielnici, iar când mă vor prinde, 
veți fugi cu toții.“ Petru i-a răspuns: „Nu, eu nu te voi părăsi, 
ci te voi apăra, chiar dacă și eu voi muri.“ Și ceilalți ucenici au 
spus la fel. Atunci a spus Isus: „Dacă-i așa, atunci pregătiți-vă 
de apărare, luaţi provizii, căci va trebui să ne ascundem, și în- 
zestrați-vă cu arme pentru apărare.“ Ucenicii au spus că au două 
săbii. Când Isus a auzit că vorbesc de săbii, s-a mâhnit în inima 
lui. Și s-a dus împreună cu ei într-un loc singuratic și a început 
să se roage, îndemnându-i și pe ucenici la rugăciune. Ucenicii 
însă nu l-au înțeles. Isus însă s-a rugat astfel: „Tată! Duhule! 
Fă să înceteze în mine duhul ispitei! Întărește-mă în împlinirea 
voinţei tale! Nu voia mea să se facă, cea îndreptată spre apărarea 
vieții mele trupești, ci voia ta să se facă, cea ca Eu să nu mă îm- 
potrivesc răului!“ Ucenicii tot nu l-au înțeles. Iar El le-a spus: 
„Nu vă gândiţi la cele trupești, ci căutați să vă înălțați în Duhul. 
Puterea stă în Duhul, trupul este slab. Tată! Dacă trebuie să 
îndur suferințe, atunci să vină; dar și în suferință vreau un sin- 
gur lucru, ca nu voia mea, ci voia ta să se facă.“ Ucenicii n-au 
înţeles aceste cuvinte. Iar El s-a luptat din nou cu ispita și, când 
a învins-o definitiv, a venit la ucenici și le-a spus: „Acum s-a 
hotărât; puteți fi liniștiți, nu voi lupta în apărarea mea și mă 
voi încredința în mâinile oamenilor acestei lumi.“ 


Apoi au început marii preoți dreptcredincioși să-l urmă- 
rească în taină pe Isus, cu toate mijloacele, ca să-l dea pieirii 
într-un fel sau altul. 

Ei s-au adunat să se sfătuiască în ce fel să facă și și-au spus 
unii altora: „Acest om trebuie înlăturat cumva. El ne înfățișează 
neîncetat învățătura, 

așa încât, dacă-l lăsăm în voia lui, toți vor crede în EI și vor 
părăsi credința noastră. Deja de pe acum jumătate din popor 

se ține de învățătura lui. Iar dacă iudeii cred în această învăță- 
tură, care afirmă că toți oamenii sunt fii ai aceluiași Tată și frați 
între ei, că poporul nostru iudeu n-are nici o întâietate față de 
celelalte popoare, atunci romanii ne vor supune pe deplin și 
nu va mai fi nici o împărăție iudaică.“ 

lar marii preoți dreptcredincioși și cărturarii s-au sfătuit 
îndelung unii cu alții și nu știau cum să-i vină de hac. 

Nu se puteau hotărî să-l ucidă. 

Atunci, unul dintre ei, pe nume Caiafa, care era cel dintâi 
mare preot în anul acela, a cugetat la un șiretlic și a spus: 

„Gândiţi-vă întâi de toate la un singur lucru, că este mai 
bine să ucidem un om decât să piară tot poporul. Dacă-l lăsăm 
pe omul acesta în voia lui, atunci, vă spun dinainte, tot poporul 
va pieri; de aceea trebuie să-l ucidem pe Isus. 

Și chiar dacă poporul nu va pieri, totuși va cădea pradă 
învățăturilor greșite și-și va părăsi credința strămoșească, atâta 
vreme cât nu-l ucidem pe Isus; de aceea trebuie să-l ucidem.“ 

Și, spunând Caiafa acestea, s-au înțeles cu toții că nu trebuie 
să mai stea pe gânduri și că este neapărată nevoie să-l ucidă pe 
Isus. 

Și l-ar fi prins și ucis îndată, dar El se ascundea de ei în pustiu. 

În vremea aceea însă se apropia sărbătoarea Paștelui și mult 
popor venea, după obicei, la Ierusalim pentru sărbătoare. 

lar marii preoți dreptcredincioși gândeau că Isus va veni, 
împreună cu poporul, la sărbătoare. 

Și s-a întâmplat că Isus, cu șase zile înainte de sărbătoare, 
le-a spus ucenicilor: „Să mergem la Ierusalim.“ Și a pornit îm- 
preună cu ei. 

Și i-au spus ucenicii: „Nu te duce la Ierusalim, căci marii preoți 
tocmai au hotărât să te ucidă cu pietre. Dacă te duci, te vor 
ucide.“ 

Iar Isus le-a spus: „Nu-mi este îngăduit să mă tem, fiindcă 
trăiesc în lumina cunoașterii; după cum orice om, ca să nu se 
lovească, umblă ziua și nu noaptea, tot astfel, orice om, ca să 

nu se îndoiască și să nu se teamă, poate să trăiască în această 
cunoaștere. 

Doar cel ce trăiește în trup are îndoieli și se teme, dar pentru 
cel ce trăiește în cunoaștere nu este nimic îndoielnic și nimic 
înfricoșător.“ 

Iar Isus a venit în locul numit Betania, în apropiere de 
Ierusalim, la Marta și Maria. Și, așezându-se la cină, Marta îi 
slujea. 

Maria însă a luat o livră de untdelemn de preț, curat, fru- 
mos mirositor și a uns cu el picioarele lui Isus, uscându-le cu 
părul ei. Iar când mireasma untdelemnului s-a răspândit în 
toată casa, 

a zis Iuda Iscarioteanul: 

„Cu totul fără rost a risipit Maria untdelemnul cel de preț. 
Mai bine s-ar fi putut vinde cu trei sute de dinari, împărțin- 
du-se banii săracilor.“ 

Isus însă a spus: „Săraci veți avea mereu, dar pe mine curând 
nu mă veți mai avea. 

Ce a făcut este bine făcut; mi-a pregătit trupul pentru înmor- 
mântare.“ 

A doua zi, de dimineaţă, s-a dus Isus la Ierusalim. Și fiindcă 
era sărbătoare, era mult popor acolo. 

Și când l-au cunoscut pe Isus, l-au înconjurat, au adus ramuri 
din copaci și și-au întins veșmintele dinaintea sa, strigând cu 
toții deodată: „Iată-l pe adevăratul nostru Rege, care ni l-a făcut 
cunoscut pe adevăratul Dumnezeu.“ 

Isus însă s-a urcat pe un măgăruș și a mers călare pe el. Iar 
poporul alerga înaintea lui și striga. 

Și așa a intrat Isus în Ierusalim. lar când a intrat deci în 
cetate, tot poporul forfotea, întrebându-se: „Cine este acesta?“ 

Iar cei care-l cunoșteau au răspuns: „Este Isus, Profetul din 
Nazaretul Galileii.“ 

Iar Isus a intrat în Templu și i-a izgonit din nou pe toți vân- 
zătorii și cumpărătorii de acolo. 

Și când marii preoți dreptcredincioși au văzut toate acestea, 
și-au spus unii altora: „Iată ce face acest Om! Tot poporul aleargă 
după EL.“ 

Totuși, nu îndrăzneau să-l ridice, pur și simplu, din mijlocul 
poporului, văzând că poporul se ține după EL. Și au început să 
cugete cum ar putea să-l prindă printr-un șiretlic. 

Între timp însă, Isus stătea în Templu și învăţa poporul. Îm- 
preună cu poporul erau, pe lângă iudei, și păgâni, greci din naș- 
tere. Aceștia auziseră despre învățătura lui Isus și au înțeles-o 
în sensul că Isus îi învață adevărul nu doar pe iudei, ci și pe 
toți ceilalți oameni. 

Și, de aceea, voiau și ei să devină ucenicii lui și i-au spus 
aceasta lui Filip. 

Iar Filip i-a spus lui Andrei. Or, ucenicii se temeau să-l pună 
pe Isus în legătură cu grecii. Se temeau că poporul se va supăra 
pe Isus dacă n-ar face nici o deosebire între iudei și alte popoare, 
și, multă vreme, nu s-au putut hotărî dacă să-i spună lui Isus 
ceva despre dorința grecilor, până ce, în sfârșit, au venit amândoi 
la El și i-au spus. Când Isus a auzit că grecii vor să devină uce- 
nicii lui, s-a tulburat, fiindcă știa că poporul își va îndrepta ura 
împotriva lui fiindcă nu face deosebire între iudei și păgâni și 
nu-i socotește mai buni decât păgânii, ci asemenea acestora. 

El a spus atunci: „A venit vremea să lămuresc ce înțeleg 
prin Fiul Omului. Chiar dacă voi muri pentru că tâlcuiesc 
înțelesul Fiului Omului fără deosebire între iudei și păgâni, 
totuși voi spune adevărul. 

Bobul de grâu aduce rod doar dacă piere. 

Cel ce-și iubește viața trupească pierde viața cea adevărată, 
iar cel ce socotește viața trupească un lucru de nimic se păstrează 
pentru viața cea veșnică. 

Cel ce vrea să slujească învățăturii mele să facă la fel cum 
fac Eu și va fi răsplătit de Tatăl meu. 

Sufletul meu se luptă acum cu sine însuși: dacă să dau as- 
cultare chibzuielilor vieții vremelnice sau să împlinesc voința 

Tatălui meu acum, în ceasul acesta. Or, acum, dat fiind că a venit 
ceasul acesta, în care trăiesc, pot spune oare: «Tată, scapă-mă de 
ceea ce trebuie să fac?» Nu, nu-mi este îngăduit să vorbesc ast- 
fel, fiindcă Eu trăiesc acum, în ceasul acesta. 

De aceea, spun: «Tată, descoperă-te în mine.»“ 

Și Isus a zis: „De acum înainte, lumea oamenilor este sortită 
pieirii. De acum înainte, ceea ce stăpânește această lume va fi 
nimicit. 

Iar când Fiul Omului va fi înălțat peste viața trupească, îi 
va uni pe toți în Unul.“ 

Atunci i-au spus iudeii: „După Lege, înțelegem că Hristos 
va fi veșnic; cum poți deci să spui că Fiul Omului trebuie înăl- 
tat? Ce înseamnă a-l înălța pe Fiul Omului?“ 

La aceasta le-a răspuns Isus: „A-l înălța pe Fiul Omului în- 
seamnă a trăi în acea lumină a cunoașterii care este în voi. 

A-l înălța pe Fiul Omului peste cele pământești înseamnă 
a crede în Lumină, atâta vreme cât este Lumina, pentru a fi un 
fiu al cunoașterii. 

Cine crede în învățătura mea nu crede în mine, ci în acel 
Duh care a dat viaţă lumii. 

Iar cine înțelege învățătura mea îl înțelege pe acel Duh care 
a dat viață lumii. 

Dar dacă cineva ascultă cuvintele mele și nu le împlinește, 
Eu nu-l învinuiesc, fiindcă n-am venit să învinuiesc, ci să aduc 
fericire. 

Pe cel ce nu primește cuvintele mele în inimă nu-l învinuiește 
învățătura mea, ci cunoașterea care este în el. Doar aceasta este 
cea care-l învinuiește. 

Căci Eu n-am vorbit de la mine însumi, ci am grăit ceea ce 
mi-a dat Tatăl meu — acel Duh care trăiește în mine. 

Ceea ce grăiesc Eu este același lucru cu ceea ce mi-a spus 
Duhul cunoașterii. Iar ceea ce învăţ Eu este viața cea adevărată.“ 

După ce Isus a vorbit astfel, a plecat de acolo și s-a ascuns 
din nou de marii preoți. 

Iar dintre cei care auziseră aceste cuvinte ale lui Isus, mulți 
au crezut în învățătura lui, bărbați bogați și de vază, dar se te- 
meau să mărturisească acest lucru în fața marilor preoți, fiindcă 
dintre aceștia nici unul nu mărturisea că ar crede în ea. 

Fiindcă erau obișnuiți să gândească în felul trupesc și nu 
în cel duhovnicesc. 

Dat fiind că Isus s-a ascuns, marii preoți și bătrânii poporului 
s-au întâlnit din nou la curtea lui Caiafa. 

Și au început să țină sfat cum să-l poată prinde și ucide pe 
Isus în taină, fiindcă se temeau să-l prindă pe față, înaintea 
poporului. 

Atunci a venit unul dintre cei doisprezece ucenici ai lui Isus, 
Iuda Iscarioteanul, în adunarea lor. 

Iar acesta le-a spus: „Dacă vreți să-l prindeți în taină pe Isus, 
ca poporul să nu vadă, voi găsi prilej, îndată ce va fi puţin popor 
cu EL, și vă voi arăta unde este, iar voi îl veți prinde. Ce îmi dați 
pentru aceasta?“ Iar ei i-au făgăduit treizeci de arginți. 

El a încuviințat și, de atunci, căuta prilej să-i ducă pe marii 
preoți la Isus, ca să-l poată prinde. 

Între timp, s-a ascuns Isus de popor și doar ucenicii erau cu 
El. Când a venit prima zi a azimilor, i-au spus ucenicii lui Isus: 
„Unde vom ține Paștele?“ 

Iar Isus a spus: „Mergeţi undeva, într-un loc din apropiere, 
intrați la cineva și spuneți că n-avem timp să pregătim ospățul 
de Paști și rugați-l să ne lase să ținem Paștele la el.“ 

Iar ucenicii au făcut astfel: l-au rugat pe un bărbat dintr-un 
sat apropiat să-i lase, iar el i-a lăsat. 

Și iată, au venit și s-au așezat la masă, Isus însuși împreună 
cu cei doisprezece ucenici și Iuda împreună cu ei. 

Isus știa că Iuda Iscarioteanul deja făgăduise să-l dea morții, 
dar nu l-a învinuit și nu s-a mâniat pe el, ci, după cum toată 
viața i-a învățat pe ucenici iubirea, și acum l-a dojenit pe Iuda 
doar cu iubire. 

Pe când toţi cei doisprezece stăteau cu El la masă, i-a privit 
și le-a spus: „Printre voi se află cel care m-a trădat. 

Așa este: cel care bea și mănâncă împreună cu mine mă va 
da pieirii.“ 

Și mai mult n-a spus, astfel încât ei să nu știe despre cine vor- 
beşte și să-și continue cina. lar pe când mâncau, a luat Isus pâi- 
nea, a frânt-o în douăsprezece bucăţi și a dat câte una fiecăruia 
dintre ei, spunând: „Luaţi și mâncaţi; aceasta este Trupul meu.“ 

Apoi a turnat vin în potir și l-a dat ucenicilor săi, spunând: 
„Beţi din acest potir cu toţii.“ Iar când au băut, a spus: 

„Acesta este Sângele meu. Mi-l vărs pentru ca oamenii să în- 
țeleagă porunca mea: să le ierte altora păcatele. 

Căci Eu voi muri curând și nu voi mai fi cu voi în această 
lume, ci mă voi uni cu voi doar în Împărăţia Cerurilor.“ 

Iar apoi s-a ridicat Isus de la masă, s-a încins cu un ștergar 
de in, a luat un vas cu apă, a turnat într-un lighean 

și a început să le spele picioarele tuturor ucenicilor. 

Și a venit la Petru, iar Petru i-a spus: „Cum așa, Tu vrei să-mi 
speli mie picioarele?“ 

Iar Isus i-a spus: „Ţie ți se pare ciudat că-ți spăl picioarele, 
dar vei cunoaște îndată de ce fac aceasta. 

O fac pentru că, chiar dacă sunteți curați, nu sunteți toți, căci 
cel ce mă va trăda este printre voi și acestuia am vrut să-i dau 
cu mâinile mele pâine și vin și să-i spăl picioarele.“ 

Iar când Isus le-a spălat tuturor picioarele, s-a așezat din 
nou și a zis: „Aţi înțeles de ce am făcut aceasta? 


Am făcut-o pentru ca și voi să faceți asemenea unii altora. 


Eu, Învățătorul vostru, fac aceasta pentru ca voi să știți cum 
trebuie să vă purtaţi cu cei ce vă fac rău. 

Dacă ați înțeles acest lucru și veţi face astfel, atunci veți fi 
fericiți. 

Când am spus că unul dintre voi mă va trăda, n-am vorbit 
despre voi toţi, căci numai unul dintre voi mă va da pieirii, cel 
căruia i-am spălat picioarele și care a mâncat pâine cu mine.“ 

Și vorbind Isus astfel, s-a tulburat în Duh și a spus din nou: 
„Adevăr, adevăr vă spun, unul dintre voi mă va trăda.“ 

Iar ei se uitau unii la alții și nu știau despre cine vorbește. 

Unul dintre ucenici stătea lângă Isus. 

Lui i-a făcut semn Simon Petru, ca să-l întrebe cine este 
trădătorul. 

Acesta l-a întrebat pe Isus. 

Iar Isus a spus: „Voi înmuia o bucată de pâine și cel căruia 
i-o voi da este trădătorul.“ Și i-a dat-o lui Iuda Iscarioteanul. 

Și i-a spus: „Fă repede ce vrei să faci.“ 

Iar Iuda a înţeles că este vremea să meargă mai departe și, 
după ce a mâncat pâinea, a plecat îndată. Nu mai putea fi urmă- 
rit, căci era noapte. 

Iar după ce a plecat Iuda, Isus a zis: „Acum este limpede ce 
este Fiul Omului, acum vă este limpede că Dumnezeu este în 
El, că El poate fi tot atât de bun ca și Dumnezeu însuși. 

Copii! Doar pentru scurtă vreme voi mai rămâne cu voi. Nu 
răstălmăciți învățătura mea, așa cum fac dreptcredincioșii, ci 
faceți așa cum fac Eu. 

Vă dau poruncă nouă, doar una singură: După cum Eu, în- 
totdeauna și până la sfârșitul meu, v-am iubit pe voi toți, tot 
astfel să vă iubiţi și voi unii pe alții întotdeauna, până la sfârșit. 

Doar prin aceasta vă veți deosebi de ceilalți oameni. Doar 
astfel vă deosebiți de ei, dacă vă iubiți unii pe alții.“ 

Și apoi s-au dus pe Muntele Măslinilor. 

Iar pe drum le-a spus Isus: „Iată, vine vremea să se întâmple 
ce spune Scriptura: Va fi bătut păstorul și se vor risipi oile toate. 
Și în noaptea aceasta se va întâmpla. Mă vor lua prins, iar voi 
toți mă veți părăsi și vă veți risipi.“ 

Dar Petru i-a răspuns: „Chiar dacă toţi ceilalți se înspăimântă 
și fug, eu nu te voi tăgădui. Sunt gata să merg cu tine în temniță 
și la moarte.“ 

Iar Isus i-a zis: „Adevăr îți spun ţie, că în această noapte, în 
care mă vor lua prins, nu o dată, ci de trei ori mă vei tăgădui.“ 

Petru însă a spus că nu-l va tăgădui și la fel au spus și ceilalți 
ucenici. 

Iar apoi le-a spus Isus ucenicilor: „Până acum, nici Eu, nici 
voi n-am avut nevoie de nimic. Aţi umblat fără pungă și fără 
alte haine decât cele de pe voi, și așa v-am poruncit. 

Acum însă, când sunt socotit nelegiuit, nu mai putem să 
rămânem astfel, ci trebuie să ne înzestrăm cu de toate, chiar 
cu săbii, ca să nu pierim degeaba.“ 

Iar ucenicii au spus: „lată, avem două săbii.“ Isus a spus: 
„E bine.“ 

Apoi s-a dus Isus cu ucenicii săi în grădina Ghetsemani. 
Și, când au ajuns acolo, le-a spus Isus: „Rămâneți aici; Eu mă 
voi ruga.“ 

Apropiindu-se de Petru și de cei doi fii ai lui Zebedeu, a 
început să se îngrijoreze și să se teamă. 

Și le-a spus: „Mult prea greu îmi cade la inimă; mă tem în 
fața morţii. Rămâneți aici și nu deznădăjduiți asemenea mie.“ 

Și s-a dus puțin mai departe, a căzut cu fața la pământ și a 
început să se roage. Și s-a rugat astfel: „Tată, Duhule! Fie ca să 
nu se întâmple ce vreau Eu — să nu mor —, ci ceea ce vrei Tu — 
să mor. Dar ție, ca Duh, toate îți sunt cu putință; dă-mi ca ispi- 
ta trupului să nu mă prindă în mreje. Duhul este tare, iar tru- 
pul, slab.“ 

Din nou s-a îndepărtat Isus de ei și din nou a început să se 
roage, spunând: „Tată! Dacă trebuie să pătimesc și să mor, atunci 
să mor, facă-se voia ta.“ 

Și după ce a spus acestea, s-a dus înapoi la ucenici și a văzut 
că erau trişti și mișcați până la lacrimi. 

Și s-a îndepărtat din nou de ei și a spus a treia oară: „Tată! 
Facă-se voia ta.“ 

Atunci s-a întors înapoi la ucenici și le-a spus: „Acum 
liniștiți-vă și tăceți, căci acum s-a hotărât că mă încredinţez în 
mâinile oamenilor acestei lumi.“ 

CUVÂNTAREA DE BUN RĂMAS 


Viaţa personală este o înșelăciune a trupului și un rău, 
Viaţa cea adevărată este cea de obște a tuturor oamenilor 
(„Ci ne mântuiește de rău“) 


CUPRINS 


Isus, simțindu-se gata de moarte, voia să se predea. Petru 
l-a oprit și l-a întrebat unde se duce. Isus a răspuns: „Mă duc 
acolo unde tu nu poți merge. Eu sunt gata să mor, dar tu încă 
nu ești gata.“ Petru a spus: „Nu, și eu sunt gata acum să-mi 
dau viața pentru tine.“ Isus a răspuns: „Omul nu poate făgădui 
nimic pentru viitor.“ Și le-a spus tuturor ucenicilor laolaltă: 
„Știu că am moartea în față, dar cred în viața Tatălui și, de aceea, 
nu mă tem de moarte. Nici voi nu trebuie să vă întristați de moar- 
tea mea; dimpotrivă, credeți în Dumnezeul cel adevărat și în 
Tatăl vieții și atunci moartea mea nu vi se va mai părea înfri- 
coșătoare. Dacă sunt unit cu Tatăl vieţii, nu-mi pot pierde viața. 
Desigur, nu vă spun cum, unde și când va fi viața mea după 
moarte, dar totuși vă arăt calea spre viața cea adevărată. Învă- 
țătura mea nu vorbește despre cum va fi viața, ci descoperă doar 
singura cale adevărată a vieții. Ea constă în unirea cu Tatăl. 
Tatăl însă este Izvorul vieții. Învățătura mea înseamnă a trăi 
în voința Tatălui și a-i împlini voința, pentru viața și mântuirea 
tuturor oamenilor. Dacă Eu nu mai sunt, știința Adevărului 
va fi învăţătoarea voastră. Împlinind învățătura mea, veţi simți 
mereu că umblaţi în adevăr, că Tatăl este în voi și voi în Tatăl. 
Și știindu-l în voi pe Tatăl vieții, veți afla acea pace pe care nu 
v-o poate lua nimeni. 

Și fiindcă știți adevărul și trăiţi în el, atunci nici moartea 
mea, nici a voastră nu vă poate tulbura. 


166 EVANGHELIA PE SCURT 


Oamenii își închipuie că sunt ființe individuale, fiecare 
înzestrată cu o anume voinţă a vieții; acest lucru însă este doar 
o amăgire. Singura viață adevărată este cea care cunoaște voința 
Tatălui ca Izvor al vieții. Învățătura mea descoperă această 
unitate a vieții și înfățișează viața nu ca un număr de lăstari 
despărțiți între ei, ci ca un singur pom din care cresc toți lăs- 
tarii. Numai cel care trăiește în voința Tatălui, asemenea lăs- 
tarului în pom, acela trăiește în adevăr, dar cel care vrea să trăiască 
în propria lui voință, asemenea unui lăstar care s-a rupt din 
pom, acela moare. 

Tatăl mi-a dat viață pentru mântuire, iar Eu v-am învățat 
să trăiţi pentru mântuire. Dacă veți împlini poruncile mele, 
veți avea mântuirea. Porunca ce exprimă întreaga mea învă- 
țătură este doar aceasta singură, că toți oamenii trebuie să se 
iubească unii pe alții. Dar iubirea înseamnă a-ţi da viața tru- 
pească pentru alții. Altă explicaţie despre ce este iubirea nu este. 
Și, împlinind porunca iubirii pe care v-o dau, n-o veți împlini 
asemenea slugilor, care îndeplinesc porunca stăpânului fără 
s-o înțeleagă, ci veți trăi ca oameni liberi, asemenea mie, fiind- 
că Eu v-am lămurit înțelesul vieţii, ce reiese din însemnătatea 
Tatălui vieții. 

Voi n-aţi primit învățătura mea fiindcă ați ales-o din întâm- 
plare, ci fiindcă este singura adevărată, singura care-i face pe oa- 
meni liberi. 

Învățătura lumii este ca oamenii să-și facă rău unii altora; 
învățătura mea însă este ca oamenii să se iubească unii pe alții. 
De aceea, lumea vă va uri la fel cum m-a urât pe mine. Lumea 
nu-mi înțelege învățătura și, de aceea, vă va prigoni și vă va face 
rău, crezând că astfel îi slujește lui Dumnezeu. 

Așadar, nu vă mirați, ci înțelegeți că așa trebuie să fie. Lu- 
mea, care nu-l cunoaște pe Dumnezeu cel adevărat, nu poate 
decât să vă prigonească, iar voi nu puteți decât să mărturisiți 
adevărul. Voi vă mâhniţi că voi fi ucis pentru că mărturisesc 
adevărul. Și de aceea este nevoie de moartea mea, pentru a fi 

întărit adevărul. Moartea, ea, care va fi doar pentru că nu mă 
abat de la adevăr, vă va întări și veți înțelege în ce constă 
minciuna și în ce adevărul, precum și ce reiese din cunoașterea 
minciunii și a adevărului. Veţi înțelege că minciuna stă în fap- 
tul că oamenii cred în viața trupească și nu în viața Duhului; 
că adevărul stă în unirea cu Tatăl și că de aici reiese izbânda 
Duhului asupra trupului. Chiar dacă Eu nu voi mai fi în viața 
trupească, totuși Duhul meu va fi în voi. Voi însă, la fel ca toți 
oamenii, nu veți simți mereu în voi puterea Duhului. Uneori 
veţi fi slabi și veți pierde puterea Duhului — veți cădea în ispi- 
tă —, dar apoi vă veți trezi din nou la viața cea adevărată. Trupul 
vă va subjuga, dar va fi doar ceva trecător; veți suferi pentru o 
vreme, înviorându-vă din nou în Duhul, așa cum femeia poartă 
suferința nașterii, dar apoi simte bucurie că i-a dat viață unui 
om; la fel veți simți și voi dacă, după subjugarea trupului, vă 
ridicați din nou în Duhul. Veţi simți atunci o asemenea fericire, 
încât nu vă veți dori nimic mai mult. Aflaţi deci aceasta dinainte 
și, în ciuda tuturor prigonirilor, a luptelor lăuntrice și a descu- 
rajărilor, să știți că Duhul viețuiește în voi și că singurul Dum- 
nezeu adevărat este acea Cunoaștere a voinţei Tatălui, pe care 
v-am descoperit-o.“ 

Și, adresându-se Duhului-Tată, a grăit Isus: „Am împlinit 
ce mi-ai poruncit, le-am descoperit oamenilor că Tu ești Izvorul 
tuturor lucrurilor. lar ei m-au înţeles. I-am învățat că toți pro- 
vin din singurul Izvor al vieţii fără de sfârșit și că, de aceea, toți 
sunt Una, că, așa cum Tatăl este în mine și Eu în Tatăl, și ei sunt 
una cu mine și cu Tatăl. Le-am descoperit și că, după cum Tu 
i-ai trimis cu iubire în lume, și ei trebuie să trăiască în lume cu 
iubire.“ 


Iar Petru i-a spus lui Isus: „Unde te duci?“ Isus a răspuns: 
„Nu ești destul de tare ca să mergi încotro merg Eu. Abia mai 
târziu vei merge acolo.“ 

Dar Petru a spus: „De ce crezi că nu sunt destul de tare să 
merg acolo unde mergi Tu? Vreau să-mi dau viața pentru tine.“ 

Iar Isus a zis: „Spui că vrei să-ți dai viața pentru mine, și 
totuși, înainte să cânte cocoșul, mă vei fi tăgăduit de trei ori.“ 

Isus le-a spus ucenicilor: „Nu vă tulburaţi și nu vă pierdeţi 
curajul, ci credeţi în adevăratul Dumnezeu al vieții și în 
învățătura mea. 

Viața Tatălui nu este doar cea de pe pământ, ci mai este și 
o altă viață. 

Dacă viața ar fi doar cea de aici, atunci v-aș spune că Eu, 
dacă mor, mă duc în sânul lui Avraam și vă voi pregăti un 
lăcaș acolo. Și aș veni și v-aș lua la mine și am fi fericiți împreună 
în sânul lui Avraam. 

Dar Eu vă arăt doar calea spre viață.“ 

Iar Toma a spus: „Nu știm unde te duci, deci nu putem cu- 
noaște nici calea. Trebuie să știm ce va fi acolo după moarte.“ 

Isus a spus: „Nu vă pot spune ce va fi acolo — învățătura 
mea este calea, adevărul și viața. Și altfel nu este cu putință să 
vă uniţi cu Tatăl vieţii decât numai prin învățătura mea. 

Dacă veți împlini învățătura mea, atunci îl veți cunoaște pe 
Tatăl.“ 

Atunci a spus Filip: „Dar cine este Tatăl?“ 

Iar Isus a spus: „Tatăl este ceea ce dă viață. Eu am împlinit 
voința Tatălui și, de aceea, după viața mea poți cunoaște în ce 
constă voința Tatălui. 

Eu trăiesc în Tatăl și Tatăl trăiește în mine. Iar tot ce spun 
și fac Eu, toate le fac după voința Tatălui. 

Învățătura mea este că sunt în Tatăl și Tatăl este în mine. 
Iar dacă nu înţelegeți învățătura mea, atunci vedeți-mă pe 
mine și faptele mele și astfel puteţi pricepe ce este Tatăl. 

Și să știți că cel care va urma învățătura mea poate să facă 
ceea ce fac Eu. Și încă mai mult decât aceasta, fiindcă Eu voi 
muri, iar acela încă va trăi. 

Cel care va trăi după învățătura mea, acela va avea tot ce-și 
va dori, pentru că atunci Fiul va fi asemenea Tatălui. 

Orice vă veți dori vreodată potrivit învățăturii mele, la toate 
acelea veți fi părtași. 

Dar pentru ca aceasta să se întâmple, trebuie să iubiți în- 
vățătura mea. 

Învățătura mea vă va fi, în locul meu, Sprijinitor și Mân- 
gâietor. 

Acest Mângâietor va fi conștiința adevărului, iar oamenii 
din lume nu-l vor înțelege pe acest Mângâietor, dar voi îl veți 
ști în voi. 

Nu veți fi singuri niciodată, dacă Duhul învățăturii mele va 
fi cu voi. 

Eu voi muri, iar oamenii din lume nu mă vor vedea, dar 
voi mă veți vedea, căci învățătura mea trăiește și voi veți trăi 
prin ea. 

Abia atunci când învățătura mea va fi în voi, veți înțelege 
că Eu sunt în Tatăl și că Tatăl este în mine. 

Cel ce vrea să-mi împlinească învățătura îl va simți pe Tatăl 
în sine și în acela va trăi Duhul meu.“ 

Și i-a spus Iuda — nu Iscarioteanul, ci celălalt: „Dar de ce 
nu putem trăi toți în Duhul adevărului?“ 

Iar Isus i-a răspuns: „Doar cel ce împlinește învățătura mea 
îl iubește pe Tatăl și doar în el își va face lăcaș Duhul meu. 

Cel ce nu împlinește învățătura mea nu-l poate iubi pe Tatăl, 
fiindcă învățătura aceasta nu este a mea, ci a Tatălui. 

Aceasta este tot ce vă pot spune acum. 

Duhul meu însă, Duhul adevărului, care va locui în voi când 
Eu nu mai sunt, Acela vă va descoperi toate și vă veţi aminti 
multe și multe veți înțelege din cele ce v-am spus, 

așa încât să aveți mereu pace în Duhul, și anume nu acea 
pace trupească, pe care o caută oamenii lumii, ci acea pace a 
Duhului, în care nu vă veți mai teme de nimic. 

Și dacă împliniți învățătura mea, nu mai trebuie să vă tul- 
buraţi pentru moartea mea. Voi veni la voi ca Duh al adevărului 
și în același timp voi locui în inimile voastre cu conștiința Tată- 
lui. Dacă împliniți învățătura mea, atunci trebuie să vă bucurați 
că în locul meu va fi Tatăl cu voi în inimile voastre și așa este 
mai bine pentru voi. 

Învățătura mea este pomul vieţii. Tatăl este Cel ce îngrijește 
pomul. 

El curăță ramurile roditoare, ca mai mult rod să aducă. 

Țineţi-vă de învățătura mea despre viață și veți avea viață 
în voi. Și, după cum lăstarul nu trăiește prin sine însuși, ci prin 
pomul din care se trage, tot astfel trăiţi și voi prin învățătura mea. 

Învățătura mea este pomul; voi sunteți lăstarii. Cel ce trăiește 
prin învățătura mea aduce rod mult, căci în afara învățăturii 
mele nu este viață. 

Cel ce nu trăiește prin învățătura mea se usucă și piere, iar 
crengile uscate sunt tăiate și aruncate pe foc. 

Dacă veți trăi prin învățătura mea și o veți împlini, atunci 
veți avea tot ce vă doriţi. 

Căci voința Tatălui este să trăiţi în viața cea adevărată și să 
aveţi ce vă doriţi. 

După cum Tatăl mi-a dat mântuirea, tot astfel și Eu vă dau 
mântuire. Primii această mântuire! 

Eu trăiesc fiindcă Tatăl mă iubește, iar Eu îl iubesc pe Tatăl; 
trăiţi și voi în aceeași iubire. 

Dacă veţi trăi în această iubire, veți fi fericiți. 

Porunca mea este să vă iubiți unii pe alții așa cum v-am 
iubit și Eu. 

Nu este mai mare iubire decât a-ți jertfi viața din iubire 
pentru ai tăi, așa cum am făcut Eu. 

Voi sunteți semenii mei dacă faceți ce v-am învățat. 

Nu vă socotesc slugi cărora li se poruncește, ci semeni, fiind- 
că v-am făcut cunoscut tot ce am primit de la Tatăl. 

Nu alegeți învățătura mea din voință proprie, ci fiindcă 
v-am dovedit-o pe singura cea adevărată prin care veți trăi și 
veți avea tot ce vă doriți. 

Întreaga învățătură este să vă iubiți unii pe alții. 

Dacă lumea vă va urî, nu vă mirați: urăște învățătura mea. 

Dacă ați fi una cu lumea, ea v-ar iubi. Eu însă v-am desprins 
de lume și de aceea vă va uri. 

Dacă m-a prigonit pe mine, vă va prigoni și pe voi. 

Vor face toate acestea fiindcă nu-l cunosc pe adevăratul Dum- 
nezeu. 

Le-am vestit toate, dar ei n-au vrut să mă asculte. 

Ei n-au înţeles învățătura mea, fiindcă nu l-au înţeles pe Tatăl. 

Au văzut viața mea, iar viața mea le-a dovedit greșeala. 

Și de aceea m-au urât încă și mai mult. 

Duhul adevărului, care va veni la voi, vă va întări acestea. 

Dar și voi le veți întări. 

Vă spun acestea mai înainte, ca să nu vă înșelați când vă 
vor prigoni. 

Vă vor socoti ca pe niște lepădături. Toţi vor crede că, omo- 
rându-vă, fac o lucrare bineplăcută lui Dumnezeu. 

Nu pot face altfel decât așa, fiindcă nu înțeleg nici învățătura 
mea, nici pe adevăratul Dumnezeu. 

Toate acestea vi le spun dinainte, ca să nu vă mirați când 
se vor întâmpla toate. 

Acum plec de la voi la acel Duh care m-a trimis și acum 
înțelegeți că nimeni nu poate să mă întrebe încotro mă duc. 

Mai înainte erați mâhniţi că nu v-am spus încotro mă duc, 
în ce loc. 

Dar adevăr vă spun, este bine pentru voi ca eu să plec. Dacă 
nu mor, atunci Duhul adevărului nu va veni printre voi, dar 
dacă mor, va locui între voi. 

El va locui între voi și vă va lămuri care este minciuna, care 
adevărul și care deznodământul. 

Minciuna este că oamenii nu cred în viața Duhului. 

Adevărul este că Eu sunt Una cu Tatăl. 

Deznodământul este că puterea vieții trupești va fi nimicită. 

Încă multe v-aș mai spune, dar greu vă este să înțelegeți. 

Dar dacă Duhul adevărului va locui între voi, El vă va dovedi 
tot adevărul, fiindcă nu va grăi nimic nou ca de la sine însuși, 
ci doar ceea ce este de la Dumnezeu, și vă va arăta calea în 
toate împrejurările vieții. 

Și Elva fi de la Tatăl, așa cum și Eu sunt de la Tatăl și, de aceea, 
va vesti aceleași lucruri pe care vi le-am vestit și Eu. 

Dar și dacă voi fi în voi ca Duh al adevărului, totuși nu mă 
veți vedea mereu. Uneori mă veţi auzi, alteori nu mă veţi auzi.“ 

Și și-au spus ucenicii unii altora: „Ce înseamnă că spune 
«Uneori mă veți auzi, alteori nu mă veți auzi»? 

Ce înseamnă «uneori da, alteori nu»? Despre ce vorbește?“ 

Isus le-a spus: „Voi nu înţelegeți ce înseamnă «Uneori mă 
veți auzi, alteori nu mă veţi auzi.» 

Voi ştiţi cum se întâmplă în lume, că unii sunt triști și su- 
părați, iar alţii se bucură. Și voi veți fi mâhniţi, dar mâhnirea 
voastră se va preface în bucurie. 

Femeia, când naște, se chinuie în dureri, dar după ce a năs- 
cut, nu se mai gândește la chinuri, de bucurie că s-a născut un 
om în lume. 

Tot astfel, și voi veți fi trişti, dar deodată mă veți vedea, iar 
Duhul adevărului va veni printre voi, iar mâhnirea voastră se 
va preface în bucurie. 

Și atunci nu-mi veți mai cere nimic, fiindcă veți avea tot ce 
vă doriți. Atunci veți avea, de la Tatăl vostru, tot ce vă doriți 
în Duhul. 

Până acum n-aţi cerut nimic pentru Duhul, dar atunci veți 
cere ce doriţi pentru Duhul și veți primi toate, pentru ca feri- 
cirea voastră să fie desăvârșită. 

Acum, ca Om, nu vă pot spune toate acestea limpede în cu- 
vinte, dar atunci, când voi trăi în voi ca Duh al adevărului, vă 
voi vesti limpede toate de la Tatăl. 

Atunci, nu Eu vă voi da tot ceea ce cereți, în numele Duhului, 
de la Tatăl, 

ci Tatăl vostru vi le va da, fiindcă El vă iubește pentru că ați 
primit învățătura mea. 

Acum ați înțeles că cunoașterea Tatălui vine în lume și din 
nou se întoarce din lume la Tatăl.“ 

Atunci i-au spus ucenicii lui Isus: „Acum am înțeles tot și 
nu mai avem nimic de întrebat. 

Credem că ești de la Dumnezeu.“ 

Iar Isus a zis: 

„Toate acestea vi le-am spus ca să aveți încredere și pace în 
învățătura mea. Orice suferințe ați putea întâlni în lume, nu 
vă temeți, căci învățătura mea va învinge lumea.“ 

După aceea, Isus și-a ridicat ochii spre cer și a spus: „Tată! 
Tu i-ai dat Fiului tău libertatea vieții, ca El să dobândească viața 
cea adevărată. 

Viaţa este știința despre adevăratul Dumnezeu, despre Cu- 
noașterea pe care am descoperit-o. 

Te-am descoperit pe tine oamenilor pe pământ. Am împlinit 
lucrarea pe care mi-ai încredințat-o. 

Am descoperit Ființa ta oamenilor, pe pământ. Erau și mai 
înainte ai tăi; după voinţa ta, însă, le-am descoperit adevărul. 
Iar ei te-au cunoscut. 

Au înţeles că tot ce au, că viața lor vine doar de la tine 

și că Eu nu i-am învățat în numele meu, ci că Eu și ei suntem 
de la tine. 

Mă rog deci pentru cei ce te mărturisesc. 

Ei au înţeles că tot ce este al meu este și al tău și că tot ce 
este al tău este și al meu. 

Eu nu mai sunt în lume, ci mă întorc la tine; ei însă sunt în 
lume și, de aceea, te rog, Tată, păstrează-i în cunoașterea ta. 

Nu te rog să-i iei din lume, ci să-i păzești de rău. 

Întărește-i în adevărul tău. Cunoașterea ta este adevărul. 

Tată! Îmi doresc ca și ei să fie asemenea mie, să înțeleagă, 
ca și mine, că viața cea adevărată a început încă de la întemeierea 
lumii, 

ca toți să fie Una, după cum tu, Tată, ești în mine și Eu în 
tine, ca și ei să fie Una în noi. 

Eu în ei și Tu în mine, ca toți să se unească în Unul și ca 
oamenii să înțeleagă că nu de la ei înșiși s-au născut, ci că Tu 
i-ai trimis în lume cu iubire, asemenea ca și pe mine. 

Părinte Preasfânt! Lumea nu te-a cunoscut, Eu însă te-am 
cunoscut, iar ei te-au cunoscut prin mine. 

Și Eu le-am făcut cunoscut cum este Fiinţa ta. Ființa ta este 
cuprinsă în aceea că iubirea cu care m-ai iubit pe mine este și 
în ei. Tu le-ai dat viață, așadar i-ai iubit. Eu i-am învățat să cu- 
noască aceasta și să te iubească, pentru ca iubirea ta față de ei 
să se întoarcă de la ei la tine.“ 

De aceea, nu există nici un rău pentru omul ce nu-și trăiește 
viața personală, ci viața de obște a tuturor, în voința Tatălui 
(„Căci a ta este împărăția, și puterea, și mărirea“) 


CUPRINS 


După ce Isus și-a încheiat cuvântarea către ucenici, s-a ridi- 
cat și, în loc să fugă sau să se apere, i-a ieșit în întâmpinare lui 
Iuda, care adusese ostași în locul acela ca să-l ia prins. Isus s-a 
dus la el și l-a întrebat pe cine caută. Iuda însă nu i-a răspuns, 
iar ceata ostașilor l-a împresurat pe Isus. Petru a sărit să-l apere 
pe Învățătorul său, i-a smuls sabia unui ostaș și a început să 
lupte; Isus însă l-a oprit și i-a spus că, dacă luptă cu sabia, și el 
trebuie să piară de sabie și i-a cerut să dea sabia înapoi. 

Apoi le-a spus Isus celor ce veniseră să-l prindă: „Am umblat 
mereu liber printre voi și nu m-am temut de voi și nici acum 
nu mă tem, ci mă încredinţez vouă. Puteți să-mi faceți ce vreți.“ 
Și, dat fiind că ucenicii au fugit care încotro, a rămas Isus 
singur. Căpetenia ostașilor a pus să fie legat și dus la Anna. 

Anna fusese mai înainte întâiul mare preot și locuia în 
aceeași casă cu Caiafa; pe atunci însă era mare preot Caiafa. El 
era cel ce găsise pricina împotriva lui Isus, potrivit căreia Isus 
trebuia ucis, fiindcă, dacă n-ar fi ucis, întregul popor ar pieri. 

Isus se simţea în voința Tatălui și era gata să moară; nu s-a 
împotrivit când l-au prins și nu s-a temut când l-au luat de 
acolo. Același Petru însă, care tocmai făgăduise că nu-l va părăsi 
pe Isus și ar muri pentru El și că voia să-l apere, s-a înspăimântat 
când a văzut că Isus este dus la moarte, gândindu-se că-l vor 
ucide și pe el; iar când sluga marelui preot l-a întrebat dacă nu 
era și el dintre ucenici, l-a tăgăduit și a plecat de acolo și abia 

când a cântat cocoșul a înțeles ce-i spusese Isus. A înțeles că 
sunt două feluri de ispită trupească: ispita temerii și ispita luptei, 
iar Isus s-a luptat cu acestea când s-a rugat în grădină și i-a în- 
demnat și pe ucenici să se roage. Iar el căzuse în ambele ispite: 
voise să lupte împotriva răului, voise să lupte și să facă rău pentru 
a apăra adevărul, iar apoi venise și teama de suferința trupească 
asupra lui și s-a lepădat de Învățătorul său. Isus nu căzuse nici 
în ispita luptei, când ucenicii aveau armele la îndemână ca să-l 
apere, și nici în ispita temerii de oameni, când le-a vorbit păgâ- 
nilor la Ierusalim și în ceasul când ostașii l-au legat și l-au dus 
la judecată. 

L-au dus pe Isus înaintea lui Caiafa. Acesta a început să-l 
întrebe în ce constă învățătura lui. Isus însă știa că Caiafa nu-l 
întreabă fiindcă voia să știe în ce constă învățătura lui, ci doar 
ca să-l învinuiască, și nu i-a răspuns la întrebări, ci a spus: „Eu 
n-am ascuns și nu ascund nimic; dacă vrei să știi în ce stă învă- 
țătura mea, întreabă-i pe cei care au auzit-o și au înțeles-o.“ 
La aceste cuvinte, unul dintre slujitorii marelui preot i-a dat 
lui Isus o palmă, iar Isus l-a întrebat de ce-l lovește. Slujitorul 
însă nu i-a răspuns, iar marele preot a continuat să-l întrebe. 
Au fost aduși martori care au spus că Isus s-a lăudat că va nimici 
credința iudeilor. lar marii preoți îl întrebau pe Isus; dar văzând 
El că nu-l întreabă ca să afle ceva, ci doar ca să pară că se ține 
o judecată dreaptă, nu le-a răspuns nimic. Atunci l-a întrebat 
marele preot: „Spune-mi, ești Tu Hristos, Fiul lui Dumnezeu?“ 
Isus a zis: „Da, Eu sunt Om-Fiu-al-lui-Dumnezeu și, dacă mă 
chinuiți, veți vedea că omul poate fi semenul lui Dumnezeu.“ 

Iar întâiul mare preot s-a bucurat auzind aceste cuvinte și 
le-a spus celorlalți judecători: „Aceste cuvinte sunt de ajuns 
ca să-l osândim.“ Iar judecătorii au spus: „Sunt de ajuns, iar 
noi îl osândim la moarte.“ Și după ce au spus acestea, tot po- 
porul a năvălit asupra lui Isus și au început să-l lovească, să-l 
scuipe în față și să-l ocărască. El însă tăcea. 

Iudeii însă n-aveau dreptul să pedepsească pe cineva cu 
moartea, pentru aceasta aveau nevoie de încuviințarea guver- 
natorului roman și, de aceea, după ce l-au judecat în felul lor 
și și-au bătut joc de EI, l-au dus la guvernatorul roman Pilat, 
ca acesta să-l osândească pe Isus. Pilat i-a întrebat de ce voiau 
să-l ucidă pe Isus. Ei au spus: „Fiindcă este un om rău.“ Pilat a 
spus: „Dacă așa este, atunci judecaţi-l după Legea voastră.“ Ei 
au zis: „Vrem să-l pedepsești tu, fiindcă s-a ridicat împotriva 
împăratului roman: este un răsculat, care îndeamnă poporul 
la răzvrătire, cere să nu se mai plătească tribut împăratului și-și 
spune «Regele iudeilor».“ Pilat a pus să fie adus Isus în fața 
lui și a zis: „Ce înseamnă că ești Regele iudeilor?“ Isus a spus: 
„Vrei cu adevărat să știi ce înseamnă Împărăția mea, sau mă 
întrebi doar așa, chipurile?“ Pilat a zis: „Eu nu sunt iudeu și-mi 
este indiferent dacă-ți spui «Regele iudeilor» sau nu. Întreb 
totuși ce fel de Om ești și de ce spun aceștia că ești Rege.“ Isus 
a zis: „Ei spun adevărul, că îmi spun Rege. Sunt cu adevărat 
un Rege, dar împărăția mea nu este pământească, ci cerească. 
Regii de pe pământ se ceartă, se luptă și au oștiri, pe mine însă, 
după cum vezi, m-au legat și m-au lovit și nu m-am împotrivit. 
Sunt un Rege ceresc, sunt atotputernic în Duhul.“ Pilat a zis: 
„Deci este adevărat că te socotești Rege?“ Isus a spus: „Ştii sin- 
gur acest lucru. Oricine trăiește în adevăr este liber, deci Rege. 
Doar în aceasta stă viața mea, și doar aceasta îi învăţ, că sunt 
liberi în Duhul.“ Pilat a zis: „Tu înveți adevărul, dar nimeni nu 
știe ce este adevărul și fiecare își are adevărul lui.“ Iar după ce 
a spus Pilat acestea, a plecat de lângă Isus și s-a dus din nou 
afară, la iudei. leșind la ei, le-a spus: „N-am găsit nici o vină la 
acest Om. De ce să-l pedepsesc cu moartea?“ Marii preoți au 
spus: „Trebuie pedepsit cu moartea, fiindcă răzvrătește po- 
porul.“ Pilat a început deci să-l întrebe pe Isus de față cu marii 
preoți; dar Isus a văzut că aceste întrebări au loc doar de formă 

și n-a răspuns nimic. Atunci a zis Pilat: „Nu pot să-l osândesc 
singur; duceți-l la Irod.“ Când Isus se afla în fața lui Irod, n-a 
răspuns nici atunci nimic la învinuirile marilor preoți, iar Irod, 
care-l socotea un om simplu, a pus, în bătaie de joc, să fie îm- 
brăcat cu o mantie roșie și l-a trimis înapoi la Pilat. Lui Pilat îi 
era milă de Isus; el căuta să-i înduplece pe marii preoți să-l 
lase liber pe Isus, fie și numai de dragul sărbătorii, dar marii 
preoți nu puteau fi făcuți să renunţe la planul lor și strigau, 
iar tot poporul striga împreună cu ei, că Isus trebuie răstignit. 
Pilat a mai încercat o dată să-i înduplece să-l lase liber pe Isus, 
dar marii preoți și poporul strigau neîncetat că trebuie să 
moară. Ei ziceau: „Este vinovat fiindcă-și spune «Fiul lui 
Dumnezeu».“ Pilat a pus din nou să fie adus Isus și l-a întrebat: 
„Ce înseamnă că-ți spui «Fiul lui Dumnezeu»? Cine ești Tu?“ 
Isus însă nu i-a răspuns nimic. Atunci a zis Pilat: „De ce nu-mi 
răspunzi, mie, care am putere să te osândesc sau să te las liber?“ 
Isus a răspuns: „N-ai nici o putere asupra mea. Puterea este 
numai de sus.“ Și pentru a treia oară a căutat Pilat să-i înduplece 
pe iudei să-l lase liber pe Isus, dar ei au zis: „Dacă nu-l osândești 
pe acest Om, pe care l-am învinuit ca răsculat împotriva îm- 
păratului, atunci nu ești prieten al împăratului, ci dușmanul 
lui.“ Iar când Pilat a auzit aceste cuvinte, a cedat și a poruncit 
uciderea lui Isus. Mai înainte însă a pus să fie dezbrăcat și bi- 
ciuit, iar apoi l-au îmbrăcat din nou cu haina de batjocură, l-au 
lovit, și-au bătut joc de El și l-au ocărât. Apoi l-au pus să poarte 
crucea, l-au dus la locul execuției și l-au răstignit. 

Iar când Isus atârna pe cruce, tot poporul își bătea joc de 
El. Dar la aceste batjocuri, El răspundea: „Tată, iartă-le, că nu 
știu ce fac.“ Şi apoi, când era deja aproape de moarte, a spus: 
„Tată! În puterea ta îmi încredințez Duhul“ și, plecându-și 
capul, și-a dat duhul. 

Apoi a spus Isus: „Ridicaţi-vă, să mergem, că vine cel care 
mă va trăda.“ 

Și abia dacă a spus acestea, când, deodată, Iuda, unul dintre 
cei doisprezece apostoli, a apărut cu o mulțime mare de popor, 
cu ciomege și cu săbii. 

El le-a spus: „Vă voi duce unde este El, împreună cu ucenicii; 
și, ca să-l recunoașteți printre ceilalți, să știți că este Cel pe 
care-l voi săruta mai întâi.“ 

Și îndată s-a apropiat de Isus și a spus: „Bucură-te, Învăță- 
torule“, și l-a sărutat. 

Iar Isus a zis: „Ce anume cauţi, prietene?“ Atunci l-au îm- 
presurat străjerii și voiau să-l prindă. 

Atunci Petru i-a scos unui slujitor al marelui preot sabia 
din teacă și i-a tăiat urechea. 

Isus a spus: „Lasă, nu trebuie să ne împotrivim răului.“ Și 
i-a mai zis lui Petru: „Dă sabia înapoi celui de la care ai luat-o. 
Cine ridică sabia de sabie va pieri.“ 

Iar apoi s-a îndreptat Isus spre mulțime și a spus: „De ce 
ați venit împotriva mea ca la un tâlhar, cu arme în mână? Doar 
am fost în fiecare zi printre voi în Templu și v-am învățat și n-aţi 
ridicat mâna asupra mea. 

Acesta însă este ceasul vostru și puterea întunericului.“ 

Or, când ucenicii au văzut că a fost prins, au luat-o la fugă. 

Atunci a poruncit căpetenia ostașilor să-l prindă pe Isus și 
să-l lege. Ostașii l-au legat. 

Și l-au dus mai întâi la Anna, care era socrul lui Caiafa, care 
născocise planul pentru prinderea lui Isus. El era cel care spu- 
sese că, pentru binele poporului, este de folos a-l da pieirii pe 
Isus, fiindcă întregului popor îi va fi mult mai rău dacă Isus 
nu este înlăturat. 

Și l-au dus pe Isus în curtea casei în care locuia întâiul 
mare preot. 

Când l-au dus pe Isus acolo, unul dintre ucenici, și anume 
Petru, l-a urmat de departe și a văzut unde l-au dus. Când l-au 

dus pe Isus în curtea întâiului mare preot, a intrat și Petru înăun- 
tru să vadă cum se va sfârși. 

Iar o slujitoare din curte l-a privit pe Petru și i-a spus: „Și 
tu erai cu Isus din Galileea.“ 

Petru s-a înspăimântat la gândul că putea fi învinuit și el și 
a zis cu glas tare în fața întregului popor: „Nu știu despre ce 
vorbeşti.“ 

Când Isus a fost dus în casă, s-a dus și Petru, împreună cu 
poporul, în tindă. Aici se încălzea la foc o femeie, iar Petru s-a 
apropiat. Femeia l-a privit și a spus poporului: „lată, acest om 
arată ca și cum ar fi fost cu Isus Nazarineanul.“ 

Petru s-a înspăimântat și mai mult și a jurat că n-a fost 
niciodată cu Isus și că nu știe ce fel de om este acest Isus. 

La scurtă vreme după aceea, au mai venit unii la Petru și 
au spus: „Este limpede că și tu ești cu răzvrătitorul acesta. După 
graiul tău se cunoaște că ești din Galileea.“ 

Atunci a început Petru să se jure că niciodată nu l-a cunoscut 
pe Isus și nici nu l-a văzut. Abia dacă a spus aceasta și a cântat 
cocoșul. 

Iar Petru și-a amintit de cuvintele pe care i le spusese Isus, 
când Petru a jurat că și dacă toți îl tăgăduiesc, el nu-l va tăgădui 
niciodată: „Până ce va cânta cocoșul, în noaptea aceasta de trei 
ori mă vei tăgădui.“ Și Petru a plecat din curte și a plâns amar. 
A plâns pentru că nu s-a putut ridica în Duhul atât de mult încât 
să se împotrivească ispitei. Întâi căzuse în ispita luptei, când 
l-a apărat pe Isus, iar în al doilea rând, în ispita fricii de moarte, 
când l-a tăgăduit pe Isus. 

Și s-au adunat la întâiul mare preot marii preoți dreptcre- 
dincioși, cărturarii și întâi-stătătorii. lar când s-au adunat toți, 

Isus a fost dus în fața lor, și întâiul mare preot l-a întrebat 
în ce constă învățătura lui și unde îi sunt ucenicii. 

Iar Isus a răspuns: „Am grăit și grăiesc totul deschis, în fața 
lumii, și n-am ascuns și nu ascund nimic față de nimeni. 

Despre ce mă întrebi, dar? Întreabă-i pe cei care au ascultat 
învățătura mea și au înțeles-o. Îți vor spune ei.“ 

Când Isus a spus acestea, un slujitor al marelui preot l-a 
lovit peste față și i-a spus: „Ştii cu cine vorbeşti? Așa se răspunde 
marelui preot?“ 

Isus a zis: „Dacă am vorbit rău, atunci spune ce rău am zis. 
Iar dacă n-am vorbit rău, n-ai nici un motiv să mă lovești.“ 

Marii preoți dreptcredincioși căutau să dovedească vina 
lui Isus, dar totuși la început n-au găsit nici o pricină pentru 
care să-l poată osândi. 

Apoi însă au găsit doi martori. 

Cei doi martori au spus deci despre Isus: „Am auzit chiar 
noi că acest Om a spus: «Voi nimici Templul zidit din munca 
mâinilor voastre și, în trei zile, voi ridica alt Templu, care nu 
va fi clădit prin munca mâinilor.» 

Dar nici această mărturie nu era îndeajuns ca să-i găsească 
vină. 

Iar atunci a început marele preot să-l întrebe pe Isus, zicând: 
„De ce nu răspunzi la mărturia lor?“ 

Isus însă tăcea. Atunci i-a spus marele preot: „Spune deci 
dacă Tu ești Hristos, Fiul lui Dumnezeu.“ 

Isus i-a răspuns, zicând: „Da, Eu sunt Hristos, Fiul lui Dum- 
nezeu, și voi înșivă veți vedea că Fiul Omului este asemenea lui 
Dumnezeu.“ 

Atunci a strigat marele preot: „Hulești! Acum nu mai avem 
nevoie de alte mărturii. Auzim cu toții că ești hulitor.“ 

Iar marele preot s-a întors spre adunare și a zis: „Acum ați 
auzit voi înșivă că hulește. Ce osândă îi dați?“ Iar ei au spus cu 
toții: „Îl osândim la moarte.“ 

Atunci s-a năpustit tot poporul și străjerii asupra lui Isus, 
au început să-l scuipe în față, să-l lovească pe obraz și să-l îm- 
pingă. I-au acoperit ochii, l-au lovit peste față și l-au întrebat: 
„Ia ghicește, profetule, cine te-a lovit?“ Iar Isus tăcea. 

După ce l-au batjocorit astfel, l-au lovit și l-au dus la Ponţiu 
Pilat. 

Și l-au dus la pretoriu. 

Pilat, guvernatorul, a ieșit la ei și i-a întrebat: „Cu ce-l învi- 
nuiți pe acest om?“ 

Ei au zis: „Acest Om face rău și de aceea l-am adus înain- 
tea ta.“ 

Atunci le-a spus Pilat: „Dacă a săvârșit fapte rele împotriva 
voastră, atunci judecaţi-l după Legea voastră.“ Ei însă au spus: 
„L-am adus la tine, ca tu să-l pedepsești cu moartea, fiindcă 
nouă nu ne este îngăduit să ucidem pe cineva.“ 

Și astfel s-a întâmplat ce se aștepta Isus. El spusese că tre- 
buie să fie gata să moară de mâinile romanilor, pe cruce, și nu 
de moarte bună sau din pricina iudeilor. 

Iar când Pilat i-a întrebat cu ce-l învinuiesc, au zis că ațâță 
poporul, oprește de la plata tributului către Cezar și s-a pus 
singur Hristos și Rege. 

Pilat i-a ascultat și a poruncit să fie adus Isus înaintea lui. 
Când a intrat Isus, Pilat i-a zis: „Așadar, Tu ești Regele iudeilor?“ 

Isus i-a zis: „Crezi cu adevărat că Eu sunt Rege, sau doar 
repeți ce ți-au spus alții?“ 

Pilat a spus: „Eu nu sunt iudeu, deci nu poți fi Regele meu, 
dar ai tăi te-au adus la mine. Ce fel de Om ești?“ 

Isus a răspuns: „Sunt Rege, dar Împărăția mea nu este din 
lumea aceasta. Dacă aș fi un Rege pământesc, supușii mei ar 
lupta pentru mine și n-ar da înapoi în fața marilor preoți. Vezi 
deci că Împărăția mea nu este pământească.“ 

Pilat a spus atunci: „Așadar te socotești totuși Rege?“ Isus 
a zis: „Nu doar Eu mă socotesc astfel, ci nici tu nu mă poți 
socoti decât Rege. Învățătura mea este să le descopăr tuturor 
adevărul Împărăției Cerurilor. Iar oricine trăiește în adevăr 
este rege.“ 

Pilat a spus: „Vorbești despre adevăr. Ce este adevărul?“ Și, 
spunând acestea, s-a întors și s-a dus din nou afară, la marii 

preoți. Le-a spus acestora: „După judecata mea, acest Om n-a 
săvârșit nici un fel de fapte rele.“ 

Marii preoți însă stăruiau în părerea lor și ziceau că mult 
rău a făcut, că răzvrătește poporul și a ațâțat întreaga Iudee, 
începând din Galileea. 

Atunci a început Pilat să-l întrebe pe Isus de față cu marii 
preoți, dar Isus nu răspundea nimic. Pilat i-a spus: „Nu auzi 
cum te învinuiesc aceștia? De ce nu te justifici?“ 

Isus însă tăcea în continuare și n-a scos nici un cuvânt, așa 
încât Pilat s-a minunat de El. 

Pilat și-a amintit apoi că Galileea era supusă regelui Irod și 
a întrebat dacă Isus este din Galileea. I s-a răspuns că da. 

Atunci a zis: „Dacă e din Galileea înseamnă că îi este supus 
lui Irod. Îl voi trimite la el.“ Irod se afla pe atunci la Ierusalim, 
iar Pilat, ca să scape de ei, l-a trimis pe Isus la el. 

Când Isus a fost trimis la Irod, acesta era foarte bucuros să-l 
vadă. Auzise multe despre EI și voia bucuros să-l vadă chiar el. 

Irod a pus să fie chemat Isus înaintea lui și a început să-l 
întrebe despre tot ce voia să știe; dar Isus nu i-a răspuns. 

Marii preoți și cărturarii însă au venit la Irod, ca și la Pilat, 
cu învinuiri grele împotriva lui Isus și au spus că este un răs- 
culat. 

Iar Irod l-a luat pe Isus drept un om simplu și, ca să-l bat- 
jocorească, a poruncit să fie îmbrăcat într-un veșmânt roșu și 
l-a trimis așa înapoi la Pilat. 

Irod s-a bucurat că Pilat i-a arătat cinstire trimițându-l pe 
Isus la el pentru judecată și s-au împăcat cu acest prilej, fiindcă 
mai înainte erau dușmani. 

Or, când Isus a fost adus înapoi la Pilat, acesta a pus să fie 
chemaţi din nou marii preoți și întâi-stătătorii. 

Iar El le-a spus: „L-aţi adus pe acest Om înaintea mea fiind- 
că ar ațâța poporul, eu l-am ascultat în fața tuturor și nu găsesc 
că este un răsculat. 

Iar eu v-am trimis cu El la Irod și vedeți că nici acolo nu i 
s-a găsit nici o vină. După judecata mea, nu merită moartea; 
n-ar fi mai bine să fie bătut cu varga și apoi lăsat să plece?“ 

Dar când marii preoți au auzit acestea, au strigat cu toții: 
„Nu, nu, judecă-l în felul romanilor, răstignește-l pe cruce.“ 

Pilat i-a auzit pe marii preoți și le-a spus: „Atunci să fie după 
cum vreți. Dar totuși este obiceiul la voi ca de Paști să fie eli- 
berat un întemnițat. Am în temniță un ucigaș și răsculat, pe 
nume Baraba. Pe care dintre cei doi să-l eliberez, pe Isus sau pe 
Baraba?“ Lui Pilat i-ar fi plăcut să-l elibereze pe Isus, dar marii 
preoți au convins poporul ca toți să strige „Baraba! Baraba!“. 

Iar Pilat a spus: „Ce să fac însă cu Isus?“ Ei au strigat din 
nou: „Răstignește-l, răstignește-l!“ 

Pilat însă căuta să-i înduplece și a spus: „De ce sunteți atât 
de porniţi împotriva lui? N-a făcut nimic pentru care să merite 
moartea și nu v-a făcut nimic rău. 

ÎI voi lăsa să plece, căci nu găsesc nici o vină la EL.“ 

Dar marii preoți și slujitorii lui strigau: „Răstignește-l, răs- 
tignește-l!“ Iar Pilat le-a spus: „Foarte bine, luaţi-l voi și răstig- 
niți-l, căci eu nu văd nici o vină la El.“ 

Atunci au răspuns marii preoți: „Cerem doar ce trebuie să 
se întâmple după Legea noastră. După Lege trebuie să moară, 
fiindcă s-a dat drept Fiul lui Dumnezeu. 

Când Pilat a auzit aceste cuvinte, s-a neliniștit, căci nu știa 
ce înseamnă „Fiul lui Dumnezeu“. 

Iar după ce Pilat s-a întors în pretoriu, l-a chemat pe Isus 
din nou în fața lui și l-a întrebat: „Cine ești și de unde vii?“ 
Isus însă nu i-a răspuns nimic. 

Atunci i-a zis Pilat: „De ce nu-mi răspunzi? Nu vezi că ești 
în puterea mea și că pot să te răstignesc sau să te las să pleci?“ 

Isus i-a răspuns: „N-ai nici o putere. Puterea este numai la 
Dumnezeu.“ 

Pilat însă tot mai voia să-l lase liber pe Isus. 

Și a zis: „Cum puteți cere ca Regele vostru să fie răstignit?“ 

Iudeii însă i-au spus: „Dacă-l lași liber pe Isus, atunci arăţi 
că ești un slujitor necredincios al împăratului, fiindcă cine se 
dă drept Rege este dușmanul împăratului.“ 

Și au strigat: „Nu avem alt rege decât pe împărat. Răstig- 
nește-l.“ 

Iar când Pilat a auzit aceste cuvinte, a înțeles că nu poate 
face altfel decât să-l osândească pe Isus. 

Și a intrat la Isus, a luat apă, s-a spălat pe mâini și a spus: 
„Nu eu sunt vinovat de sângele acestui Drept.“ 

Tot poporul a început să strige: „Sângele lui peste noi și 
peste copiii noștri!“ 

Astfel, marii preoți și-au păstrat autoritatea. 

Atunci s-a așezat Pilat pe scaunul de judecată. 

Și a poruncit ca, mai întâi, Isus să fie biciuit. 

După ce a fost biciuit, ostașii care l-au biciuit i-au pus o coroa- 
nă pe cap și i-au dat un băț în mână, iar pe spate i-au aruncat 
o mantie roșie și au început să-l batjocorească. Îngenuncheau 
râzând în fața lui și spuneau: „Bucură-te, Regele iudeilor!“ Și-l 
loveau peste obraz și în cap și-i scuipau în față. 

Marii preoți însă strigau: „Răstignește-l! Răstignește-l!“ Atunci 
a poruncit, în sfârșit, Pilat să fie răstignit. 

Atunci l-au dezbrăcat pe Isus de mantia roșie și l-au îmbrăcat 
cu hainele lui și i-au poruncit să poarte crucea spre locul numit 
Golgota, ca să fie răstignit acolo. Iar El și-a purtat crucea și a 
ajuns deci pe Golgota. 

Și acolo l-au răstignit pe Isus pe cruce și încă alți doi oameni 
împreună cu El; aceștia doi de o parte și de alta, iar Isus, în 
mijloc. 

Când Isus era pironit pe cruce, a spus: „Tată, iartă-i, că nu 
știu ce fac.“ 

Iar când atârna deja pe cruce, l-a înconjurat poporul și-l bat- 
jocorea. 

Au venit la El, clătinau din cap și spuneau: „Iată, Tu, care 
nimicești Templul din Ierusalim și vrei să-l reclădești în trei 
zile. 

Scapă-te acum pe tine însuți: coboară de pe cruce.“ 

Marii preoți însă stăteau și ei acolo, îl luau în râs și spuneau: 
„Pe alţii voia să-i mântuiască, dar pe sine nu se poate mântui. 

Arată-ne odată că Tu ești Hristos și coboară de pe cruce; 
atunci vom crede în tine. A zis că este Fiul lui Dumnezeu și că 
Dumnezeu nu-l va părăsi. Dar ce vedem acum? Că Dumnezeu 
l-a părăsit.“ Iar poporul, marii preoți și ostașii îl batjocoreau și 
chiar unul dintre tâlharii răstigniți împreună cu EI îl lua în râs. 

Tâlharul ce-l batjocorea i-a spus: „Dacă Tu ești Hristos, 
scapă-te pe tine și pe noi.“ 

Dar celălalt tâlhar a auzit acestea și a spus: „Nu te temi de 
Dumnezeu? Eşti pe cruce și batjocorești un nevinovat. 

Noi doi suntem pedepsiți pentru faptele noastre rele, dar 
acest Om n-a făcut nimic rău. 

Și s-a întors spre Isus și i-a spus: „Doamne, amintește-ți de 
mine în Împărăția ta.“ 

Iar Isus i-a spus: „Chiar în ceasul acesta ești fericit împreună 
cu mine.“ 

Iar în ceasul al nouălea, fiind istovit, a strigat Isus cu glas 
mare: Eli, Eli, lema sabahtani?, ceea ce înseamnă: „Dumnezeul 
meu, Dumnezeul meu, pentru ce m-ai părăsit?“ 

Când unii din popor au auzit aceasta, au râs, zicând: „Auziţi, 
îl strigă pe profetul Ilie! Să vedem dacă vine Ilie.“ 

Atunci a spus Isus: „Mi-e sete.“ Iar unul din mulțime a luat 
un burete, l-a înmuiat în oţet, care era acolo într-un vas, și i l-a 
întins lui Isus într-o trestie. Isus a sorbit din burete și a spus 
cu glas tare: „S-a săvârșit! Tată, în mâinile tale îmi dau Duhul.“ 
Și, plecându-și capul, și-a dat duhul. 


Mc 15, 29 


30 


31 


32 


Lc 23, 39 


40 


41 


42 


43 


Mt 27, 46 


47 


48 


ÎNCHEIERE 


CUNOAȘTEREA VIEȚII ESTE FACEREA DE BINE 


CUPRINS 


Vestea mântuirii lui Isus Hristos este vestea cunoașterii vieții. 

Cunoașterea vieții constă în aceea că Izvorul vieții este 
Binele desăvârșit. Pentru a înțelege felul acestui Izvor, trebuie 
să înțelegem că Duhul vieții în om purcede din acest Izvor. 
Omul, care mai înainte nu era, a fost chemat la viață prin acest 
Izvor. Acest Izvor i-a dat omului mântuirea și, de aceea, mân- 
tuirea este o însușire a acestui Izvor. 

Pentru ca omul să nu se îndepărteze de Izvorul vieții lui, tre- 
buie să urmeze singura însușire a acestui Izvor la care poate 
ajunge, și anume faptele mântuirii în iubire. Și, de aceea, viața 
omului trebuie să constea în mântuire, adică în facerea de bine 
în iubire. Oamenii nu le pot face bine decât oamenilor. 

Toate poftele personale se împotrivesc Izvorului mântuirii 
și, de aceea, omul trebuie să se lepede de ele, ca și, în general, 
de viața sa trupească, în favoarea Izvorului iubirii de aproapele, 
aducătoare de mântuire. 

Din cunoașterea vieții, pe care a descoperit-o Hristos, izvo- 
răște iubirea față de aproapele. În favoarea adevărului acestei 
cunoașteri sunt două dovezi: una este că, dacă nu recunoaș- 
tem această cunoaștere, Izvorul vieții pare o minciună, care le 
dă oamenilor o dorință nesatisfăcută de a ajunge la viață și 
mântuire; cealaltă este că omul simte în inima lui că iubirea de 
aproapele, împreună cu binele pe care i-l face, este singura viață 
veșnică adevărată și liberă. 

EPISTOLA I 
A EVANGHELISTULUI IOAN TEOLOGUL 


Aceasta este vestea despre cunoașterea vieții, în care oamenii 
au comuniunea cu Tatăl vieții, iar astfel, viața veşnică. 

Aceasta este vestea mântuirii. 

Cunoaşterea mântuirii constă în aceea că Dumnezeu este 
viața și mântuirea și că în viață și mântuire nu este moarte și 
nici rău. 

Dacă am spune că ne-am unit cu Dumnezeu și totuși trăim 
în rele și în moarte, atunci ne înșelăm sau nu facem ce ar trebui. 

Doar dacă trăim acea viață pe care o trăiește El, doar atunci 
suntem uniți cu El. 

Ca Învățător în această viață îl avem pe Isus Hristos, cel 
Drept. 

El ne-a răscumpărat pe noi și întreaga lume de minciună. 

Faptul că noi cunoaștem învățătura lui Isus Hristos se arată 
în aceea că-i ținem poruncile. 

Cel care spune că știe învățătura lui Isus Hristos, dar nu-i 
ţine poruncile este un mincinos și adevăr nu este în el. 

Dar cel ce împlinește poruncile lui are iubirea lui Dumnezeu. 
Doar prin iubire știm că suntem uniți cu Dumnezeu. 

Cel care spune că este unit cu Isus Hristos trebuie să și tră- 
iască așa cum a trăit Isus. 

Cel ce-și spune că este în viață și în mântuire, dar îl urăște 
pe fratele său viu, acela nu este în viață și nici în mântuire, ci 
în moarte și în rele, și nici el nu știe ce face; orb este cel ce 
urăște viața care este în el. 

Dar ca să nu fim orbi, trebuie să ne amintim că toate cele 
lumești și pământești sunt doar pofte ale trupului și deșertă- 
ciune și nimic dintre acestea nu este de la Dumnezeu, 

că toate acestea trec și pier 

și că doar cel ce împlinește voința Tatălui — iubirea — rămâne 
în veșnicie. 

Numai cel ce-și recunoaște duhul ca fiu al Tatălui, doar 
acela se unește cu Tatăl. 

De aceea, rămâneți la această cunoaștere, că, după Duh, 
sunteți fii ai lui Dumnezeu-Tatăl, iar atunci veți avea viața veșnică. 

Dumnezeu ne-a dat prilejul să fim fiii săi și suntem aseme- 
nea lui. 

Așa încât, în viața aceasta, să devenim fiii săi. Chiar dacă 
nu știm ce vom fi, știm totuși că vom fi asemenea lui și vom fi 
uniți cu EL. 

Speranța în această viață veșnică îl păzeşte pe om de greșeli 
și-l face curat, ca să fie asemenea Tatălui. 

Oricine săvârşeşte un păcat se împotrivește voinţei Tatălui. 

Isus Hristos a venit să ne înveţe răscumpărarea de păcate 
și unirea cu Dumnezeu. 

De aceea, cel care s-a unit cu El nu mai poate păcătui. Doar 
acela păcătuiește, care nu-l cunoaște. 

Cine trăieşte în Dumnezeu face ce este drept. 

Doar acela nu face ce este drept, care nu este unit cu Dum- 
nezeu. 

Cel ce-și cunoaște originea de la Dumnezeu nu poate minți. 

De aceea, oamenii se împart în cei ai lui Dumnezeu și cei 
care nu sunt ai lui Dumnezeu; în cei ce cunosc adevărul și-i 
iubesc pe fraţii lor, și cei ce nu cunosc adevărul și nu-i iubesc 
pe fraţii lor. 

Căci potrivit veștii aduse de Isus Hristos, trebuie să-i iubim 
pe frații noștri. 

Potrivit veștii aduse de Isus Hristos știm că din moarte tre- 
cem în viață dacă-i iubim pe frații noștri și că cel ce nu-l iubește 
pe fratele său este în moarte. 

Știm că cel ce nu-l iubește pe fratele său viu nici viața n-o 
iubește. Iar cel ce nu iubește viața nici nu poate avea viața. 

Potrivit veștii aduse de El cunoaștem iubirea prin aceea că 
ne este dată viața și, de aceea, știm că trebuie să ne dăm viața 
pentru frați, 

așa încât cel ce are viața și vede că fratele său este în nevoi 
și nu-și oferă viața fratelui său nu are iubirea lui Dumnezeu. 

Nu cu vorba trebuie să iubim, ci cu fapta și cu adevărul. 

Inima celui ce iubește astfel este liniștită, fiindcă este unit 
cu Tatăl. 

Iar dacă inima i se împotrivește, să-și supună inima lui Dum- 
nezeu. 

Căci Dumnezeu este mai mare decât dorința inimii. Dacă 
inima nu i se împotrivește, atunci este fericit, 

căci face tot ce poate, face tot ce este cel mai bine și împli- 
nește ce i s-a poruncit. 

Și i s-a poruncit să creadă că este fiu al lui Dumnezeu și 
să-l iubească pe fratele său. 

Cei ce fac astfel se unesc cu Dumnezeu și sunt mai presus 
de lume, fiindcă ceea ce este în ei este mai mare și mai important 
decât lumea întreagă. 

De aceea trebuie să ne iubim unii pe alții. Iubirea este de la 
Dumnezeu și oricine iubește este un fiu al lui Dumnezeu și-l 
cunoaște pe Dumnezeu. 

Dar cine nu iubește nu-l cunoaște pe Dumnezeu, căci Dum- 
nezeu este Iubire. 

Că Dumnezeu este Iubire cunoaștem din aceea că și l-a 
trimis pe Duhul său, care este asemenea lui însuși, în lume și 
ne-a dat viață prin El. 

Noi nu existam și Dumnezeu n-avea nevoie de noi, dar ne-a 
dat viața ca mântuire, așadar ne iubește. 

Nimeni nu-l poate vedea pe Dumnezeu. Tot ce putem ști 
despre El este că ne-a iubit și că ne-a dat viață prin această 
iubire. 

Și ca să fim în comuniune cu Dumnezeu, trebuie să fim ase- 
menea lui și să facem ce face EI, adică să-i iubim pe oameni. 

Dacă ne iubim unii pe alţii, atunci Dumnezeu este în noi și 
noi suntem în El. 

Dacă am înțeles iubirea lui Dumnezeu față de noi, atunci 
credem că Dumnezeu este Iubire și că cel ce iubește se unește 
cu Dumnezeu. 

Iar dacă am înţeles aceasta, atunci nu ne temem de moarte, 
fiindcă, în această lume, am devenit asemenea lui Dumnezeu. 

Viața noastră a devenit iubire și a scăpat de teamă și de 
orice suferință. 

Noi iubim fiindcă El iubește. 

Și nu-l iubim pe Dumnezeu, care nu poate fi iubit, fiindcă 
nimeni nu-l vede, ci-i iubim pe frați, care pot fi iubiți. Cine spune 
că-l iubește pe Dumnezeu, dar pe fratele său îl urăște minte, 
fiindcă cine nu-l iubește pe fratele său, pe care-l vede, cum 
poate atunci să-l iubească pe Dumnezeu, pe care nu-l vede? 

Căci ni s-a dat porunca să-l iubim pe Dumnezeu în fratele 
nostru. 

Iubirea lui Dumnezeu înseamnă să-i împlinim poruncile. Iar 
poruncile lui nu sunt grele pentru cel ce-și recunoaște originea 
de la Tatăl și se așază mai sus decât lumea. Credinţa noastră 
ne înalță deasupra lumii. Adevărata noastră credinţă este ce 
ne-a învățat Isus, Fiul lui Dumnezeu. 

Iar Duhul este în noi și ne întărește în adevărul învăță- 
turii lui. 

Dacă credem în ce spun oamenii, cum să nu credem în Duhul 
care este în noi? 

Cel ce crede că Duhul vieţii din el este acel Duh ce a coborât 
din înălțimi are multumirea în el însuși. Dar cel ce nu crede 
că viața este Duhul care a coborât din înălțimi, de la Tatăl, acela 
îl face mincinos pe Dumnezeu. 

Duhul întărește adevărul că viața din noi este viața veșnică. 

Cel ce crede că acest Duh este Fiu al Duhului veșnic și este 
asemenea lui, acela are și viața veșnică. 

Iar cel ce crede nu are piedici în viață, ci tot ce dorește după 
voința Tatălui i se va împlini. 

De aceea, cel ce crede că este fiu al lui Dumnezeu nu trăiește 
în minciună și este spălat de rele. 

Căci el știe că lumea pământească este o amăgire, 

că în el, în omul însuși, este putinţa de a recunoaște că ade- 
vărul este viu. lar adevărul trăiește doar ca Duh-Fiu-al-Tatălui. 

